
Luther, Martin

Das Neue Testament



Die große eBook-Bibliothek der Weltliteratur




 

Martin Luther

Euangelium S. Johannis

 

I.

[image: Der Evangelist Johannes (sein Attribut: der Adler) empfängt seine Eingebungen von dem ihm in den Wolken erscheinenden Christus.]

1. JM anfang war das Wort / Vnd das wort war bey Gott / vnd Gott war das Wort. 2. Das selbige war im anfang bey Gott. 3. Alle ding sind durch dasselbige gemacht / vnd on dasselbige ist nichts gemacht / was gemacht ist. 4. Jn jm war das Leben / vnd das Leben war das Liecht der Menschen / 5. vnd das Liecht scheinet in der Finsternis / vnd die Finsternis habens nicht begriffen. Gen. 1.

 

6. ES ward ein Mensch von Gott gesand / der hies Johannes. 7. Derselbige kam zum zeugnis / das er von dem Liecht zeugete / auff das sie alle durch jn gleubten. 8. Er war nicht das Liecht / sondern das er zeugete von dem Liecht. 9. Das war das warhafftige Liecht / welchs alle Menschen1 erleuchtet / die in diese Welt komen. 10. Es war in der Welt / vnd die Welt ist durch dasselbige gemacht / vnd die Welt kandte es nicht. Matt. 3; Mar. 1; Luc. 3.

11. ER kam in sein eigenthum / Vnd die seinen namen jn nicht auff. 12. Wie viel jn aber auffnamen /denen gab er macht / Gottes Kinder zu werden / die an seinen Namen gleuben / 13. Welche nicht von dem Geblüt / noch von dem willen des Fleisches /noch von dem willen eines Mannes / Sondern von Gott geboren sind. 14. Vnd das Wort ward Fleisch /vnd wonet vnter vns / Vnd wir sahen seine Herrligkeit / eine herrligkeit / als des eingeboren Sons vom Vater / voller Gnade vnd Warheit. Matt. 1; Luc. 2.

 

15. JOhannes zeuget von jm / rüffet vnd spricht /Dieser war es / von dem ich gesagt habe / Nach mir wird komen / der vor mir gewesen ist / denn er war ehe denn ich. 16. Vnd von seiner Fülle haben wir alle genomen / Gnade vmb gnade2 / 17. Denn das Gesetz ist durch Mosen gegeben / Die Gnade vnd Warheit ist durch Jhesum Christ worden. 18. Niemand hat Gott je gesehen / der eingeborne Son / der in des Vaters schos ist / der hat es vns verkündiget.

 

19. VND dis ist das zeugnis Johannis / Da die Jüden sandten von Jerusalem Priester vnd Leuiten /das sie jn fragten / Wer bistu? 20. Vnd er bekandte vnd leugnet nicht / vnd er bekandte / Jch bin nicht Christus. 21. Vnd sie fragten jn / Was denn? Bistu Elias? Er sprach / ich bins nicht. Bistu ein Prophet? Vnd er antwortet / Nein. 22. Da sprachen sie zu jm /Was bistu denn? Das wir antwort geben / denen / die vns gesand haben. Was sagestu von dir selbs? 23. Er sprach / Jch bin eine stimme eines Predigers in der Wüsten / Richtet den weg des HERRN / wie der Prophet Jsaias gesagt hat. Matt. 3; Mar. 1; Luc. 3; Jesa. 40.

24. VND die gesand waren / die waren von den Phariseern. 25. Vnd fragten jn / vnd sprachen zu jm /Warumb teuffestu denn / so du nicht Christus bist /noch Elias / noch ein Prophet? 26. Johannes antwortet jnen / vnd sprach / Jch teuffe mit wasser / Aber er ist mitten vnter euch getretten / den jr nicht kennet. 27. Der ists / der nach mir komen wird / welcher vor mir gewesen ist / Des ich nicht werd bin / das ich seine Schuchriemen aufflöse. 28. Dis geschach zu Betharaba3 jenseid des Jordans / da Johannes teuffet.

 

29. DES andern tages / sihet Johannes Jhesum zu jm komen / vnd spricht / Sihe / Das ist Gottes Lamb /welchs der Welt sünde tregt. 30. Dieser ists / von dem ich euch gesagt habe / Nach mir kompt ein Man /welcher vor mir gewesen ist / denn er war ehe denn ich / 31. vnd ich kandte jn nicht / Sondern auff das er offenbar würde in Jsrael / darumb bin ich komen zu teuffen mit Wasser.

32. VND Johannes zeugete / vnd sprach / Jch sahe das der Geist er ab fuhr wie eine Taube / vom Himel /vnd bleib auff jm / 33. vnd ich kandte jn nicht. Aber der mich sandte zu teuffen mit Wasser / der selbige sprach zu mir / Vber welchem du sehen wirst den Geist erab faren / vnd auff jm bleiben / derselbige ists / der mit dem heiligen Geist teuffet. 34. Vnd ich sahe es / vnd zeugete / Das dieser ist Gottes son. Math. 3; Mar. 1; Luc. 3.

 

35. DES andern tags stund abermal Johannes / vnd zween seiner Jünger. 36. Vnd als er sahe Jhesum wandeln / sprach er / Sihe / das ist Gottes Lamb. 37. Vnd zween seiner Jünger höreten jn reden / vnd folgeten Jhesu nach. 38. Jhesus aber wandte sich vmb /vnd sahe sie nach folgen / vnd sprach zu jnen / Was suchet jr? Sie aber sprachen zu jm / Rabbi (das ist verdolmetscht / Meister) Wo bistu zur herberge? 39. Er sprach zu jnen / Kompt vnd sehets. Sie kamen vnd sahens / vnd blieben denselbigen tag bey jm. Es war aber vmb die zehende stunde.

40. EJner aus den Zween / die von Johanne höreten / vnd Jhesu nachfolgeten / war Andreas der bruder Simonis Petri. 41. Derselbige findet am ersten seinen bruder Simon / vnd spricht zu jm / Wir haben den Messias4 funden (welches ist verdolmetscht / der Gesalbete) 42. Vnd füret jn zu Jhesu. Da jn Jhesus sahe / sprach er / Du bist Simon Jonas son / du solt Kephas heissen / das wird verdolmetscht / ein fels.

 

43. DES andern tages / wolte Jhesus wider in Galilean ziehen / vnd findet Philippum / vnd spricht zu jm / Folge mir nach. 44. Philippus aber war von Bethsaida aus der stad Andreas vnd Peters. 45. Philippus findet Nathanael / vnd spricht zu jm / Wir haben den funden / von welchem Moses im Gesetz vnd die Propheten geschrieben haben / Jhesum Josephs son von Nazareth. 46. Vnd Nathanael sprach zu jm / Was kan von Nazareth gutes komen? Philippus spricht zu jm / Kom / vnd sihe es.

47. JHEsus sahe Nathanael zu sich komen / vnd spricht von jm / Sihe / ein rechter Jsraeliter / in welchem kein falsch ist. 48. Nathanael spricht zu jm /Wo her kennestu mich? Jhesus antwortet / vnd sprach zu jm / Ehe denn dir Philippus rieff / da du vnter dem Feigenbawm warest / sahe ich dich. 49. Nathanael antwortet vnd spricht zu jm / Rabbi / Du bist Gottes son / du bist der König von Jsrael. 50. Jhesus antwortet / vnd sprach zu jm / Du gleubest weil ich dir gesagt habe / das ich dich gesehen habe vnter dem Feigenbawm / Du wirst noch grössers denn das sehen. 51. Vnd spricht zu jm / Warlich warlich / sage ich euch / Von nu an werdet jr den Himel offen sehen /vnd die Engel Gottes hinauff vnd erab faren / auff des menschen Son. Gen. 28.

 

Fußnoten

 

1 Das ist / Christus ist das Liecht der welt / derselbige erleuchtet durchs Euangelium alle Menschen. Denn es wird allen Creaturen gepredigt vnd allen furgetragen / die Menschen sind vnd werden.

 

2 Vnser gnade ist vns gegeben vmb Christus gnade /die jm gegeben ist. Das wir durch jn das Gesetz erfüllen / vnd den Vater erkennen / damit heucheley auffhöre / vnd wir ware rechtschaffene Menschen werden.

 

3 Oder / Bethbara / Jud. 7 vt mysterium consonet.

 

4 Christus Griechisch / Gesalbeter deudsch / vnd Messias Ebreisch / ist ein ding.

 

 

II.

1. VND am dritten tage ward eine Hochzeit zu Cana in Galilea / vnd die mutter Jhesu war da. 2. Jhesus aber vnd seine Jünger wurden auch auff die Hochzeit geladen. 3. Vnd da es an Wein gebrach / spricht die mutter Jhesu zu jm / Sie haben nicht wein. 4. Jhesus spricht zu jr / Weib was habe ich mit dir zuschaffen1? Meine stunde ist noch nicht komen. 5. Seine mutter spricht zu den Dienern / Was er euch saget das thut. 6. Es waren aber alda sechs steinern Wasserkrüge gesetzt nach der weise der Jüdischen reinigung / vnd gieng in je einen / zwey oder drey Mas2

7. JHEsus spricht zu jnen / Füllet die Wasserkrüge mit wasser. Vnd sie fülleten sie bis oben an. 8. Vnd er spricht zu jnen / Schepffet nu / vnd bringets dem Speisemeister. Vnd sie brachtens. 9. Als aber der Speisemeister kostet den Wein / der wasser gewesen war / vnd wuste nicht von wannen er kam / die Diener aber wustens / die das Wasser geschepfft hatten / rüffet der Speisemeister dem Breutgam / 10. vnd spricht zu jm / Jederman gibt zum ersten guten Wein / vnd wenn sie truncken worden sind / als denn den geringern / Du hast den guten Wein bisher behalten. 11. Das ist das erste Zeichen das Jhesus thet / geschehen zu Cana in Galilea / vnd offenbarte seine Herrligkeit. Vnd seine Jünger gleubten an jn.

 

12. DArnach zoch er hinab gen Capernaum / Er /seine Mutter / seine Brüder vnd seine Jünger / vnd bleib nicht lange daselbs. 13. Vnd der Jüden Ostern waren nahe / vnd Jhesus zoch hinauff gen Jerusalem /14. Vnd fand im Tempel sitzen / die da Ochssen /Schaf / vnd Tauben veil hatten / vnd die Wechsler. 15. Vnd er machte eine Geissel aus stricken / vnd treib sie alle zum Tempel hinaus / sampt den Schafen vnd Ochssen / vnd verschutte den Wechslern das geld / vnd sties die tische vmb. 16. Vnd sprach zu denen / die die Tauben veil hatten / Traget das von dannen / Vnd machet nicht meines Vaters haus zum Kauffhause. 17. Seine Jünger aber gedachten dran /das geschrieben stehet / Der eiuer vmb dein Haus hat mich fressen. Psal. 69.

18. DA antworten nu die Jüden / vnd sprachen zu jm / Was zeigstu vns fur ein Zeichen / das du solches thun mügest? 19. Jhesus antwortet / vnd sprach zu jnen / Brechet diesen Tempel / vnd am dritten tage wil ich jn auffrichten. 20. Da sprachen die Jüden / Dieser Tempel ist in sechs vnd vierzig jaren erbawet / Vnd du wil jn in dreien tagen auffrichten? 21. Er aber redet von dem Tempel seines Leibes. 22. Da er nu aufferstanden war von den Todten / gedachten seine Jünger dran / das er dis gesagt hatte / vnd gleubten der Schrifft / vnd der rede / die Jhesus gesagt hatte.

 

23. ALs er aber zu Jerusalem war / in den Ostern auff dem Fest / gleubten viel an seinen Namen / da sie die Zeichen sahen / die er thet. 24. Aber Jhesus vertrawet sich jnen nicht / Denn er kandte sie alle / 25. vnd bedurffte nicht / das jemand zeugnis gebe von einem Menschen / Denn er wuste wol was im Menschen war.

 

Fußnoten

 

1 (Forte) Was gehet es mich vnd dich an.

 

2 Metreta im Griechischen / Zwo Metreten machen bey vns schier ein Eimer weins.

 

 

III.

1. ES war aber ein Mensch / vnter den Phariseern /mit namen Nicodemus ein Oberster vnter den Jüden. 2. Der kam zu Jhesu bey der nacht / vnd sprach zu jm / Meister / Wir wissen / das du bist ein Lerer von Gott komen / Denn niemand kan die Zeichen thun /die du thust / Es sey denn Gott mit jm.1

3. JHesus antwortet / vnd sprach zu jm / Warlich /warlich / Jch sage dir / Es sey denn / das jemand von newen geborn werde / kan er das reich Gottes nicht sehen. 4. Nicodemus spricht zu jm / Wie kan ein Mensch geboren werden / wenn er alt ist? Kan er auch widerumb in seiner Mutterleib gehen / vnd geborn werden? 5. Jhesus antwortet / Warlich / warlich / Jch sage dir / Es sey denn / das jemand geboren werde /aus dem Wasser vnd Geist / so kan er nicht in das reich Gottes komen / 6. Was vom Fleisch geborn wird / das ist fleisch / Vnd was vom Geist geboren wird / das ist geist.

7. LAS dichs nicht wundern / das ich dir gesagt habe / Jr müsset von newen geborn werden. 8. Der Wind bleset2 wo er wil / vnd du horest sein sausen wol / Aber du weist nicht von wannen er kompt / vnd wo hin er feret. Also ist ein jglicher / der aus dem Geist geborn ist. 9. Nicodemus antwortet / vnd sprach zu jm / Wie mag solchs zugehen? 10. Jhesus antwortet / vnd sprach zu jm / Bistu ein Meister in Jsrael /vnd weissest das nicht? 11. Warlich warlich ich sage dir / Wir reden / das wir wissen / vnd zeugen / das wir gesehen haben / Vnd jr nemet vnser zeugnis nicht an. 12. Gleubt jr nicht / wenn ich euch von jrdischen dingen sage / Wie würdet jr gleuben / wenn ich euch von Himelischen dingen sagen würde.

13. VND niemand feret gen himel / denn der vom Himel ernider komen ist / nemlich / des menschen Son / der im Himel ist. 14. Vnd wie Moses in der Wüsten eine Schlange erhöhet hat / Also mus des menschen Son erhöhet werden / 15. Auff das Alle die an jn gleuben / nicht verloren werden / Sondern das ewige Leben haben. Num. 21.

 

16. ALso hat Gott die Welt geliebet / das er seinen eingeboren Son gab / Auff das alle die an jn gleuben / nicht verloren werden / sondern das ewige Leben haben. 17. Denn Gott hat seinen Son nicht gesand in die Welt / das er die Welt richte / Sondern das die welt durch jn selig werde. 18. Wer an jn gleubet / der wird nicht gerichtet / Wer aber nicht gleubet / der ist schon gerichtet / Denn er gleubet nicht an den Namen des eingeboren Son Gottes.

19. DAs ist aber das Gerichte / Das das Liecht in die Welt komen ist / Vnd die Menschen liebeten die Finsternis mehr denn das Liecht / Denn jre werck waren böse. 20. Wer arges thut / Der hasset das Liecht / vnd kompt nicht an das liecht / Auff das seine Werck nicht gestraffet werden. 21. Wer aber die warheit thut / der kompt an das Liecht / das seine werck offenbar werden / Denn sie sind in Gott gethan.

 

22. DARnach kam Jhesus vnd seine Jünger in das Jüdischeland / vnd hatte daselbs sein wesen mit jnen /vnd teuffet. 23. Johannes aber teuffet auch noch zu Enon / nahe bey Salim / denn es war viel wassers daselbs / Vnd sie kamen dahin / vnd liessen sich teuffen / 24. Denn Johannes war noch nicht ins Gefengnis gelegt.

 

25. DA erhub sich eine Frage vnter den Jüngern Johannis sampt den Jüden / vber die Reinigung. 26. Vnd kamen zu Johannen / vnd sprachen zu jm / Meister / der bey dir war jenseid dem Jordan / von dem du zeugetest / Sihe / der teuffet / vnd jederman kompt zu jm.

 

27. JOhannes antwortet / vnd sprach / Ein Mensch kan nichts nemen / es werde jm denn gegeben vom Himel. 28. Jr selbs seid meine Zeugen / das ich gesagt habe / Jch sey nicht Christus / sondern fur jm her gesand. 29. Wer die Braut hat / der ist der Breutgam /der Freund aber des Breutgams stehet vnd höret jm zu / vnd frewet sich hoch vber des Breutgams stimme / Die selbige meine Freude ist nu erfüllet / 30. Er mus wachsen / Jch aber mus abnemen. Sup. 1.

31. DEr von Oben her kompt / ist vber alle / Wer von der Erden ist / der ist von der erden / vnd redet von der erden. Der vom Himel kompt der ist vber alle / 32. vnd zeuget was er gesehen vnd gehöret hat /Vnd sein Zeugnis nimpt niemand an. 33. Wer es aber annimpt / der versiegelts3 / das Gott warhafftig sey. 34. Denn welchen Gott gesand hat / der redet Gottes wort / Denn Gott gibt den Geist nicht nach dem mass4 35. Der Vater hat den Son lieb / vnd hat jm alles in seine Hand gegeben. 36. Wer an den Son gleubet / der hat das ewige Leben / Wer dem Son nicht gleubet / der wird das Leben nicht sehen / Sondern der zorn Gottes bleibt vber jm.

 

Fußnoten

 

1 Vernunfft / natur / freywille etc. weis nichts von Gottes gnaden vnd wercken / ja sie schewet es /schweige / das sie es begeren solt Wie dieser Text klerlich beweiset.

 

2 Die zwey stück hören zusamen / Wort vnd Geist /gleich wie im winde die zwey stück mit einander sind sausen vnd wehen.

 

3 Das ist / Er empfindet als ein siegel in sein Hertz gedruckt / nemlich / den glauben wie Gott warhafftig sey / vnd bekennets vnd zeugets auch eusserlich. Als er saget cap. vij. Wer des Vaters willen thut / der erkennet ob diese Lere aus Gott sey etc.

 

4 Ob wol des Geistes gaben vnd werck nach dem mass ausgeteilet werden / Rom. 12 vnd j. Cor. 12 Doch der Geist selbs ist in allen Christen reichlich vnd on mass ausgossen / das er alle sunde vnd tod verschlinget vber die mass. Tit. 3

 

 

IIII.

1. DA nu der HErr innen ward / das fur die Phariseer komen war / wie Jhesus mehr Jünger machet /vnd teuffet / denn Johannes 2. (wiewol Jhesus selber nicht teuffet / sondern seine Jünger) 3. verlies er das land Judea / vnd zoch wider in Galilean / 4. Er muste aber durch Samarian reisen.

 

5. DA kam er in eine stad Samarie / die heisset Sichar / nahe bey dem Dörfflin / das Jacob seinem son Joseph gab / 6. Es war aber daselbs Jacobs brun. Da nu Jhesus müde war von der Reise / satzte er sich also auff den brun / Vnd es war vmb die sechste stunde. 7. Da kompt ein Weib von Samaria wasser zu schepffen. Jhesus spricht zu jr / Gib mir trincken. 8. Denn seine Jünger waren in die Stad gegangen / das sie Speise keufften. 9. Spricht nu das Samaritisch weib zu jm /Wie bittestu von mir trincken / so du ein Jüde bist /vnd ich ein Samaritisch weib? Denn die Jüden haben keine gemeinschafft mit den Samaritern. 10. Jhesus antwortet / vnd sprach zu jr / Wenn du erkennetest die gabe Gottes / vnd wer der ist / der zu dir saget /Gib mir trincken / Du betest jn / vnd er gebe dir lebendiges Wasser. Gen. 48.

11. SPricht zu jm das weib / Herr / hastu doch nichts / da mit du schepffest / vnd der Brun ist tieff /Wo her hastu denn lebendig wasser? 12. Bistu mehr denn vnser Vater Jacob / der vns diesen Brun gegeben hat? vnd er hat draus getruncken / vnd seine Kinder vnd sein Vieh. 13. Jhesus antwortet / vnd sprach zu jr / Wer dis wasser trincket / Den wird wider dürsten. 14. Wer aber des wassers trincken wird / das ich jm gebe / den wird ewiglich nicht dürsten / Sondern das wasser / das ich jm geben werde / das wird in jm ein Brun des wassers werden / das in das ewige Leben quillet.

15. SPricht das weib zu jm / Herr / Gib mir dasselbige wasser / auff das mich nicht dürste / das ich nicht her komen müsse zu schepffen. 16. Jhesus spricht zu jr / Gehe hin / ruffe deinem Manne / vnd kom her. 17. Das weib anrwortet / vnd sprach zu jm / Jch habe keinen Man. Jhesus spricht zu jr / Du hast recht gesagt /Jch habe keinen man / 18. Fünff Menner hastu gehabt / vnd den du nu hast / der ist nicht dein man / Da hastu recht gesagt.

19. DAs weib spricht zu jm / Herr / ich sehe / das du ein Prophet bist. 20. Vnser Veter haben auff diesem Berge angebetet / vnd jr saget / Zu Jerusalem sey die Stete / da man anbeten solle. 21. Jhesus spricht zu jr / Weib / gleube mir / Es kompt die zeit / das jr weder auff diesem Berge / noch zu Jerusalem werdet den Vater an beten. 22. Jr wisset nicht / was jr anbetet / Wir wissen aber / was wir anbeten / Denn das Heil kompt von den Jüden. 23. Aber es kompt die zeit / vnd ist schon jtzt / Das die warhafftigen Anbeter werden den Vater anbeten / im Geist vnd in der Warheit / Denn der Vater wil auch haben / die jn also anbeten. 24. Gott ist ein Geist / vnd die jn anbeten /die müssen jn im Geist vnd in der Warheit anbeten.

25. SPricht das Weib zu jm / Jch weis / das Messias kompt / der da Christus heist / Wenn derselbige komen wird / so wird ers vns alles verkündigen. 26. Jhesus spricht zu jr / Jch bins / der mit dir redet. 27. Vnd vber dem kamen seine Jünger / vnd es nam sie wunder / das er mit dem Weibe redet. Doch sprach niemand / was fragestu / oder was redestu mit jr1? 28. Da lies das Weib jren Krug stehen / vnd gieng hin in die Stad / vnd spricht zu den Leuten / 29. Komet /sehet einen Menschen / der mir gesagt hat / alles was ich gethan habe / Ob er nicht Christus sey? 30. Da giengen sie aus der Stad / vnd kamen zu jm.

 

31. JN des aber ermaneten jn die Jünger / vnd sprachen / Rabbi / iss. 32. Er aber sprach zu jnen / Jch habe eine Speise2 zu essen / da wisset jr nicht von. 33. Da sprachen die Jünger vnternander / Hat jm jemand zu essen gebracht? 34. Jhesus spricht zu jnen / Meine Speise ist die / das ich thu den Willen des der mich gesand hat / vnd volende seine Werck. 35. Saget jr nicht selber / Es sind noch vier monden / so kompt die Erndte? Sihe / Jch sage euch / hebet ewre augen auff / vnd sehet in das Feld / Denn es ist schon weis zur Erndte. 36. Vnd wer da schneit der empfehet Lohn / vnd samlet Frucht zum ewigen Leben / Auff das sich mit einander frewen / der da seet und der da schneit. 37. Denn hie ist der Spruch war / Dieser seet / Der ander schneit. 38. Jch habe euch gesand zu schneiten / das jr nicht habt geerbeitet / Ander3 haben geerbeitet / vnd jr seid in jre Erbeit komen.

 

39. ES gleubten aber an jn viel der Samariter / aus der selbigen Stad / vmb des Weibes rede willen /welchs da zeugete / Er hat mir gesagt / alles was ich gethan habe. 40. Als nu die Samariter zu jm kamen /baten sie jn / das er bey jnen bliebe / Vnd er bleib zween tage da. 41. Vnd viel mehr gleubeten vmb seines Worts willen / 42. vnd sprachen zum weibe / Wir gleuben nu fort nicht vmb deiner Rede willen / Wir haben selber gehöret vnd erkennet / Das dieser ist warlich Christus / der welt Heiland.

 

43. ABer nach zween tagen / zoch er aus von dannen / vnd zoch in Galilean / 44. Denn er selber Jhesus zeugete / Das ein Prophet da heim nichts gilt. 45. Da er nu in Galilean kam / namen jn die Galileer auff /die gesehen hatten / alles was er zu Jerusalem auffs Fest gethan hatte / Denn sie waren auch zum Fest komen. 46. Vnd Jhesus kam abermal gen Cana in Galilea / das er das wasser hatte zu wein gemacht. Mat. 13; Mar. 6; Luc. 4.

 

47. VND es war ein Königischer / des Son lag kranck zu Capernaum. Dieser höret / das Jhesus kam aus Judea in Galilean / vnd gieng hin zu jm / vnd bat jn / Das er hinab keme vnd hülffe seinem Son / Denn er war tod kranck. 48. Vnd Jhesus sprach zu jm /Wenn jr nicht Zeichen vnd Wunder sehet / so gleubet jr nicht. 49. Der Königische sprach zu jm / HErr /kom hinab / ehe denn mein Kind stirbt. 50. Jhesus spricht zu jm / Gehe hin / Dein Son lebet. Der Mensch gleubete dem wort / das Jhesus zu jm saget /vnd gieng hin.

51. VND in dem er hin ab gieng / begegneten jm seine Knechte / verkündigeten jm / vnd sprachen /Dein Kind lebet. 52. Da forschet er von jnen die stunde / in welcher es besser mit jm worden war. Vnd sie sprachen zu jm / Gestern vmb die siebende stunde verlies jn das Fieber. 53. Da mercket der Vater / das vmb die stunde were / in welcher Jhesus zu jm gesagt hatte / Dein Son lebet / Vnd er gleubet mit seinem gantzen Hause. 54. Das ist nu das ander Zeichen / das Jhesus thet / da er aus Judea in Galilean kam.

 

Fußnoten

 

1 Mit einer Samaritin vnd Heidin.

 

2 Seine Speise ist des Vaters willen thun. Des Vaters willen aber ist / das durch sein leiden das Euangelium in alle welt geprediget würde. Das war nu furhanden /Gleich wie da zumal die Erndte nahe war.

 

3 Die Propheten haben geseet 1. Pet. 1 Sie habens nicht jnen selbs / sondern vns / dargethan.

 

 

V.

1. DArnach war ein Fest der Jüden / vnd Jhesus zoch hin auff gen Jerusalem. 2. Es ist aber zu Jerusalem bey dem Schafhause ein Teich der heisset auff Ebreisch Bethhesda1 / vnd hat fünff Halle / 3. Jn welchen lagen viel Krancken / Blinden / Lamen / Dürren / die warteten / wenn sich das Wasser beweget / 4. Denn ein Engel fuhr er ab zu seiner zeit in den Teich /vnd beweget das wasser. Welcher nu der erste / nach dem das wasser beweget war / hin ein steig / der ward gesund / mit welcherley Seuche er behafftet war.

 

5. ES war aber ein Mensch daselbs / acht vnd dreissig jar kranck gelegen. 6. Da Jhesus denselbigen sahe ligen / vnd vernam / das er so lang gelegen war /spricht er zu jm / Wiltu gesund werden? 7. Der Krancke antwortet jm / Herr / ich habe keinen Menschen /wenn das Wasser sich beweget / der mich in den Teich lasse / Vnd wenn ich kome / so steiget ein ander fur mir hin ein. 8. Jhesus spricht zu jm / Stehe auff / nim dein Bette / vnd gehe hin. 9. Vnd also ward der Mensch gesund / vnd nam sein Bette / vnd gieng hin. Es war aber desselbigen tages der Sabbath.

10. DA sprachen die Jüden zu dem der gesund war worden / Es ist heute Sabbath / Es zimpt dir nicht das Bette zu tragen. 11. Er antwortet jnen / Der mich gesund machet / der sprach zu mir / Nim dein Bette /vnd gehe hin. 12. Da fragten sie jn / Wer ist der Mensch / der zu dir gesagt hat / Nim dein bette / vnd gehe hin? 13. Der aber gesund war worden / wuste nicht wer er war / Denn Jhesus war gewichen / da so viel Volcks an dem Ort war.

14. DARnach fand jn Jhesus im Tempel / vnd sprach zu jm / Sihe zu / du bist gesund worden / Sündige fort nicht mehr / das dir nicht etwas ergers widerfare. 15. Der Mensch gieng hin / vnd verkündigets den Jüden / Es sey Jhesus / der jn gesund gemacht habe. 16. Darumb verfolgeten die Jüden Jhesum / vnd suchten jn zu tödten / Das er solchs gethan hatte auff den Sabbath. 17. Jhesus aber antwortet jnen / Mein Vater wircket2 bis her / Vnd ich wircke auch. 18. Darumb trachteten jm die Jüden nu viel mehr nach /das sie jn tödten / Das er nicht allein den Sabbath brach / sondern saget auch / Gott sey sein Vater / vnd machet sich selbs Gotte gleich.

 

19. DA antwortet Jhesus / vnd sprach zu jnen /Warlich / warlich / Jch sage euch / Der son kan nichts von jm selber thun / denn was er sihet den Vater thun / Denn was derselbige thut / das thut gleich auch der Son. 20. Der Vater aber hat den Son lieb / vnd zeiget jm alles was er thut / vnd wird jm noch grösser Werck zeigen / das jr euch verwundern werdet. 21. Denn wie der Vater die Todten aufferweckt / vnd machet sie lebendig / Also auch der Son machet lebendig welche er wil. 22. Denn der Vater richtet niemand /sondern alles Gerichte hat er dem Son gegeben / 23. Auff das sie alle den Son ehren / wie sie den Vater ehren. Wer den Son nicht ehret / Der ehret den Vater nicht / der jn gesand hat. 24. Warlich / warlich / sage ich euch / Wer mein Wort höret / vnd gleubet Dem /der mich gesand hat / der hat das ewige Leben / Vnd kompt nicht in das Gerichte / Sondern er ist vom Tode zum Leben hin durch gedrungen.

25. WArlich / warlich / Jch sage euch / Es kompt die stunde / vnd ist schon itzt / das die Todten werden die stimme des Sons Gottes hören / vnd die sie hören werden / die werden leben. 26. Denn wie der Vater das Leben hat in jm selber / Also hat er dem Son gegeben / das Leben zu haben in jm selber / 27. vnd hat jm macht gegeben / auch das Gerichte zu halten / darumb / das er des menschen Son ist.3 28. Verwundert euch des nicht / Denn es kompt die stunde / in welcher alle die in den Grebern sind / werden seine Stimme hören / 29. Vnd werden erfürgehen / die da Guts gethan haben / zur aufferstehung des Lebens / Die aber Vbels gethan haben / zur aufferstehung des Gerichts. Dan. 12.

30. JCH kan nichts von mir selber thun. Wie ich höre / so richte ich / vnd mein Gerichte ist recht /Denn ich suche nicht meinen willen / sondern des Vaters willen / der mich gesand hat. 31. So ich von mir selbs zeuge / so ist mein Zeugnis nicht war. 32. Ein ander ists / der von mir zeuget / vnd ich weis / das das Zeugnis war ist / das er von mir zeuget.

33. JR schicket zu Johanne / vnd er zeugete von der warheit. 34. Jch aber neme nicht Zeugnis von Menschen / Sondern solchs sage ich / auff das jr selig werdet. 35. Er war ein brennend vnd scheinend Liecht / Jr aber woltet eine kleine weile frölich sein von seinem Liechte. 36. Jch aber habe ein grösser Zeugnis / denn Johannis zeugnis. Denn die Wercke die mir der Vater gegeben hat / das ich sie volende / dieselbigen werck /die ich thu / zeugen von mir / das mich der Vater gesand habe. 37. Vnd der Vater der mich gesand hat /derselbige hat von mir gezeuget. Jr habt nie / weder seine Stimme gehöret / noch seine Gestalt gesehen /38. Vnd sein Wort habt jr nicht in euch wonend /Denn jr gleubet dem nicht / den er gesand hat.

39. SVchet in der Schrifft / Denn jr meinet / jr habt das ewige Leben drinnen / Vnd sie ists / die von mir zeuget / 40. Vnd jr wolt nicht zu mir komen / das jr das Leben haben möchtet. 41. Jch neme nicht Ehre von Menschen / 42. Aber ich kenne euch / das jr nicht Gottes liebe in euch habt. 43. Jch bin komen in meines Vaters namen / vnd jr nemet mich nicht an / So ein ander wird in seinem eigen namen komen / den werdet jr annemen. 44. Wie könnet jr gleuben / die jr ehre von einander nemet? Vnd die Ehre / die von Gott alleine ist / süchet jr nicht.

45. JR solt nicht meinen / das ich euch fur dem Vater verklagen werde / Es ist einer / der euch verklaget / der Moses / auff welchen jr hoffet. 46. Wenn jr Mosi gleubtet / so gleubtet jr auch mir / Denn er hat von mir geschrieben. 47. So jr aber seinen Schrifften nicht gleubet / Wie werdet jr meinen worten gleuben?

 

Fußnoten

 

1 Das heisst auff Deudsch so viel als ein Spital / darin man den armen Leuten wol thut / Ab Hesed / id est /Eleemosyna / misericordia / welches bey dem Teich war / da die Opfferschafe behalten wurden / vnd die Krancken daselbs solcher Wolthat im Teiche warteten.

 

2 Das ist / Mein Vater helt den Sabbath nicht / darumb halt ich jn auch nicht / sondern wircke imer das /wie mein Vater.

 

3 Das Gerichte mus öffentlich gehalten werden / Darumb mus der Richter auch Mensch sein / den man sehen könne / Vnd doch auch Gott / weil er Gottes Richtstuel besitzen sol.

 

 

VI.

1. DArnach fuhr Jhesus weg vber das Meer an der stad Tiberias in Galilea / 2. vnd es zoch jm viel Volcks nach / darumb das sie Zeichen sahen / die er an den Krancken thet. 3. Jhesus aber gieng hin auff /auff einen Berg / vnd satzte sich daselbs mit seinen Jüngern. 4. Es war aber nahe die Ostern der Jüden Fest.

 

5. DA hub Jhesus seine augen auff / vnd sihet / das viel Volcks zu jm kompt / vnd spricht zu Philippo /Wo keuffen wir Brot / das diese essen? 6. Das saget er aber jn zuuersuchen / Denn er wuste wol / was er thun wolte. 7. Philippus antwortet jm / Zwey hundert pfennig werd Brots ist nicht gnug vnter sie / das ein jglicher ein wenig neme. 8. Spricht zu jm einer seiner Jünger / Andreas der bruder Simonis Petri / 9. Es ist ein Knabe hie / der hat fünff gersten Brot / vnd zween Fische / Aber was ist das vnter so viele? 10. Jhesus aber sprach / Schaffet das sich das Volck lagere. Es war aber viel Gras an dem ort. Da lagerten sich bey fünff tausent Man. 11. Jhesus aber nam die Brot /dancket / vnd gab sie den Jüngern / Die Jünger aber denen / die sich gelagert hatten. Desselbigen gleichen auch von den Fischen / wie viel er wolte. Matt. 14; Mar. 6; Luc. 9.

12. DA sie aber sat waren / sprach er zu seinen Jüngern / Samlet die vbrigen Brocken / das nichts vmbkome. 13. Da samleten sie / vnd fülleten zwelff Körbe mit Brocken / von den fünff gersten Brot / die vberblieben / denen / die gespeiset worden. 14. Da nu die Menschen das Zeichen sahen / das Jhesus that /sprachen sie / Das ist warlich der Prophet / der in die Welt komen sol. 15. Da Jhesus nu mercket / das sie komen würden / vnd jn haschen / das sie jn zum Könige machten / entweich er abermal / auff den Berg /er selbs alleine.

 

16. AM abend aber / giengen die Jünger hinab an das Meer / 17. vnd traten in das Schiff / vnd kamen vber das Meer / gen Capernaum / vnd es war schon finster worden / Vnd Jhesus war nicht zu jnen komen. 18. Vnd das Meer erhub sich von einem großen Winde. 19. Da sie nu gerudert hatten bey fünff vnd zwenzig oder dreissig Feldwegs / sahen sie Jhesum auff dem Meere daher gehen / vnd nahe bey das schiff komen / Vnd sie furchten sich. 20. Er aber sprach zu jnen / Jch bins / Fürchtet euch nicht. 21. Da wolten sie jn in das Schiff nemen / vnd also bald war das schiff am lande / da sie hin furen.

 

22. DEs andern tages / sahe das Volck / das disseid des Meers stund / das kein ander schiff daselbs war /denn das einige / darein seine Jünger getretten waren /Vnd das Jhesus nicht mit seinen Jüngern in das schiff getretten war / sondern alleine seine Jünger waren weggefaren. 23. Es kamen aber ander schiffe von Tiberias nahe zu der Stete / da sie das Brot gessen hatten / durch des HErrn dancksagunge. 24. Da nu das Volck sahe / das Jhesus nicht da war / noch seine Jünger / traten sie auch in die schiffe / vnd kamen gen Capernaum vnd suchten Jhesum. 25. Vnd da sie jn funden jenseid des Meers / sprachen sie zu jm /Rabbi / wenn bistu her komen?

 

26. JHEsus antwortet jnen / vnd sprach / Warlich /warlich ich sage euch / Jr suchet mich / nicht darumb / das jr Zeichen gesehen habt / sondern das jr von dem Brot gessen habt / vnd seid sat worden. 27. Wircket speise1 / nicht die vergenglich ist / sondern die da bleibet in das ewige Leben / welche euch des menschen Son geben wird / Denn denselbigen hat Gott der Vater versiegelt2

28. DA sprachen sie zu jm / Was sollen wir thun /das wir Gottes wercke wircken? 29. Jhesus antwortet / vnd sprach zu jnen / Das ist Gottes werck / das jr an Den gleubet / den Er gesand hat. 30. Da sprachen sie zu jm / Was thustu fur ein Zeichen / auff das wir sehen vnd gleuben dir? Was wirckestu? 31. Vnser Veter haben Manna gessen in der Wüsten / wie geschrieben stehet / Er gab jnen Brot vom Himel zu essen. 32. Da sprach Jhesus zu jnen / Warlich / warlich / / ich sage euch / Moses hat euch nicht Brot vom Himel gegeben / Sondern mein Vater gibt euch das rechte Brot vom Himel. 33. Denn dis ist das brot Gottes / das vom Himel kompt / vnd gibt der Welt das Leben. Psal. 78.

34. DA sprachen sie zu jm / HErr / gib vns allewege solch brot. 35. Jhesus aber sprach zu jnen / Jch bin das Brot des Lebens / Wer zu mir kompt / den wird nicht hungern / vnd wer an mich gleubet / den wird nimer mehr dürsten. 36. Aber ich habs euch gesagt /das jr mich gesehen habt / vnd gleubet doch nicht. 37. Alles was mir mein Vater gibt / das kompt zu mir /Vnd wer zu mir kompt / den werde ich nicht hin aus stossen. 38. Denn ich bin vom Himel komen / nicht das ich meinen willen thu / sondern des / der mich gesand hat. 39. Das ist aber der wille des Vaters / der mich gesand hat / Das ich nichts verliere von allem /das er mir gegeben hat / sondern das ichs aufferwecke am Jüngstentage. 40. Das ist aber der wille des der mich gesand hat / das / wer den Son sihet / vnd gleubet an jn / habe das ewige Leben /Vnd ich werde jn aufferwecken am Jüngstentage.

 

41. DA murreten die Jüden darüber / das er sagte /Jch bin das Brot / das vom Himel komen ist / 42. Vnd sprachen / Jst dieser nicht Jhesus Josephs son / des Vater vnd Mutter wir kennen? Wie spricht er denn /Jch bin vom Himel komen?

 

43. JHesus antwortet / vnd sprach zu jnen / Murret nicht vnternander. 44. Es kan niemand zu mir komen /es sey denn / das jn ziehe der Vater / der mich gesand hat / vnd ich werde jn aufferwecken am Jüngstentage. 45. Es stehet geschrieben in den Propheten / Sie werden alle von Gott geleret sein. Wer es nu höret vom Vater / vnd lernets / der kompt zu mir. 46. Nicht / das jemand den Vater habe gesehen / on der vom Vater ist / der hat den Vater gesehen. 47. Warlich / warlich /Jch sage euch / Wer an Mich gleubet / der hat das ewige Leben. 48. Jch bin das Brot des Lebens. 49. Ewer Veter haben Manna gessen in der wüsten / vnd sind gestorben. 50. Dis ist das Brot das vom Himel kompt / auff das / wer dauon isset / nicht sterbe. 51. Jch bin das lebendige Brot3 / vom Himel komen /Wer von diesem Brot essen wird / der wird leben in ewigkeit. Vnd das Brot / das ich geben werde / ist mein Fleisch welchs ich geben werde / fur das Leben der Welt. Jesa. 54; Joh. 1; Exod. 16.

52. DA zancketen die Jüden vnternander / vnd sprachen / Wie kan dieser vns sein Fleisch zu essen geben? 53. Jhesus sprach zu jnen / Warlich / warlich /Jch sage euch / Werdet jr nicht essen das Fleisch des menschen Sons / vnd trincken sein Blut / so habt jr kein Leben in euch. 54. Wer mein Fleisch isset / vnd trincket mein Blut / der hat das ewige Leben / Vnd ich werde jn am Jüngsten tage aufferwecken. 55. Denn mein Fleisch ist die rechte Speise / vnd mein Blut ist der rechte Tranck. 56. Wer mein Fleisch isset / vnd trincket mein Blut / der bleibt in mir / vnd ich in jm. 57. Wie mich gesand hat der lebendige Vater / vnd ich lebe vmb des Vaters willen / Also / wer mich isset / der selbige wird auch leben vmb meinen willen. 58. Dis ist das Brot / das vom Himel komen ist. Nicht wie ewer Veter haben Manna gessen / vnd sind gestorben / Wer dis Brot isset / der wird leben in ewigkeit.

 

59. SOlchs saget er in der Schule da er lerete / zu Capernaum. 60. Viel nu seiner Jünger / die das höreten / sprachen / Das ist eine harte Rede / Wer kan sie hören? 61. Da Jhesus aber bey sich selbs mercket /das seine Jünger darüber murreten / sprach er zu jnen / Ergert euch das? 62. Wie4 / wenn jr denn sehen werdet des menschen Son aufffaren da hin / da er vor war? 63. Der Geist ists / der da lebendig macht /Das fleisch ist kein nütze. Die wort die ich rede / die sind Geist vnd sind Leben. 64. Aber es sind etliche vnter euch / die gleuben nicht. Denn Jhesus wuste von anfang wol / welche nicht gleubend waren / vnd welcher jn verrhaten würde. 65. Vnd er sprach. Darumb hab ich euch gesaget / Niemand kan zu mir komen /Es sey jm denn von meinem Vater gegeben.

66. VOn dem an giengen seiner Jünger viel hinder sich / vnd wandelten fort nicht mehr mit jm. 67. Da sprach Jhesus zu den Zwelffen / Wolt jr auch weg gehen? 68. Da antwortet jm Simon Petrus / HErr / wo hin sollen wir gehen? Du hast Wort des ewigen Lebens. 69. Vnd wir haben gegleubet vnd erkand / Das du bist Christus / der Son des lebendigen Gottes. 70. Jhesus antwortet jm / Hab ich nicht euch Zwelffe erwelet / Vnd ewer einer ist ein Teufel / 71. Er redet aber von dem Juda Simon Jscharioth / der selbige verrhiet jn hernach / vnd war der Zwelffen einer.

 

Fußnoten

 

1 Gehet mit solcher Speise vmb.

 

2 Das ist / mit dem heiligen Geist begabt vnd zugericht / das er allein fur allen / zum Meister vnd Helffer furgestelt vnd dargegeben ist / als nach dem sich alles richten vnd halten sol.

 

3 Dis Capitel redet nicht vom Sacrament des brots vnd weins / Sondern vom geistlichen essen / das ist /gleuben / das Christus Gott vnd mensch sein Blut fur vns vergossen hat.

 

4 Ergert euch das ich jtzt rede auff Erden / Was wil denn werden / wenn ich vom Himel regieren werde /vnd die wort volfüren vnd drein greiffen werde?

 

 

VII.

1. DArnach zoch Jhesus vmbher in Galilea / Denn er wolte nicht in Judea vmbher ziehen / Darumb / das jm die Jüden nach dem Leben stelleten. 2. Es war aber nahe der Jüden Fest der Laubrust. 3. Da sprachen seine Brüder zu jm / Mache dich auff von dannen /vnd gehe in Judean / auff das auch deine Jünger sehen / die werck die du thust. 4. Niemand thut etwas im verborgen / vnd wil doch frey offenbar sein / Thustu solchs / so offenbare dich fur der Welt. 5. Denn auch seine Brüder gleubten nicht an jn. Leui. 23.

6. DA spricht Jhesus zu jnen / Meine zeit ist noch nicht hie / Ewer zeit aber ist allewege. 7. Die Welt kan euch nicht hassen / Mich aber hasset sie / Denn ich zeuge von jr / Das jre werck böse sind. 8. Gehet jr hin auff / auff dieses Fest / Jch wil noch nicht hinauff gehen auff dieses Fest / denn meine zeit ist noch nicht erfüllet. 9. Da er aber das zu jnen gesaget / bleib er in Galilea. 10. Als aber seine Brüder waren hin auff gegangen / Da gieng er auch hin auff zu dem Fest / nicht offenbarlich / sondern gleich heimlich. 11. Da suchten jn die Jüden am Fest / vnd sprachen / Wo ist der? 12. Vnd es war ein gros gemürmel von jm vnter dem volck. Etliche sprachen / Er ist frum / Die andern aber sprachen / Nein / sondern er verfüret das Volck. 13. Niemand aber redet frey von jm / vmb der furcht willen fur den Jüden.

 

14. ABer mitten im Fest / gieng Jhesus hin auff in den Tempel vnd leret. 15. Vnd die Jüden verwunderten sich / vnd sprachen / Wie kan dieser die Schrifft /so er sie doch nicht gelernet hat? 16. Jhesus antwortet jnen / vnd sprach / Meine Lere ist nicht mein / sondern des der mich gesand hat. 17. So jemand wil des willen thun / der wird innen werden / ob diese Lere von Gott sey / oder ob ich von mir selbs rede. 18. Wer von jm selbs redet / Der suchet seine eigen ehre /Wer aber suchet die Ehre des / der jn gesand hat / der ist warhafftig / vnd ist keine vngerechtigkeit an jm.

19. HAt euch nicht Moses das Gesetze gegeben /vnd niemand vnter euch thut1 das Gesetze? Warumb suchet jr mich zu tödten? 20. Das Volck antwortet /vnd sprach / Du hast den Teufel / wer suchet dich zu tödten? 21. Jhesus antwortet / vnd sprach / Ein einiges werck hab ich gethan / vnd es wundert euch alle. 22. Moses hat euch darumb gegeben die Beschneitung / nicht das sie von Mose kompt / sondern von den Vetern / Noch beschneitet jr den Menschen am Sabbath2 23. So ein Mensch die Beschneitung annimpt am Sabbath / auff das nicht das gesetze Mose gebrochen werde / Zürnet jr denn vber mich / das ich den gantzen Menschen habe am Sabbath gesund gemacht? 24. Richtet nicht nach dem ansehen / sondern richtet ein recht Gerichte.

 

25. DA sprachen etliche von Jerusalem / Jst das nicht der / den sie suchten zu tödten? 26. Vnd sihe zu / er redet frey / vnd sie sagen jm nichts. Erkennen vnser Obersten nu gewis / das er gewis Christus sey? 27. Doch wir wissen von wannen dieser ist / Wenn aber Christus komen wird / so wird niemand wissen von wannen er ist.

28. DA rieff Jhesus im Tempel / leret vnd sprach /Ja jr kennet mich / vnd wisset von wannen ich bin /Vnd von mir selbs bin ich nicht komen / sondern es ist ein Warhafftiger / der mich gesand hat / welchen jr nicht kennet. 29. Jch kenne jn aber / denn ich bin von jm / vnd er hat mich gesand. 30. Da suchten sie jn zu greiffen / Aber niemand leget die hand an jn / Denn seine stunde war noch nicht komen. 31. Aber viel vom Volck gleubten an jn / vnd sprachen / Wenn Christus komen wird / wird er auch mehr Zeichen thun / denn dieser thut?

 

32. VND es kam fur die Phariseer / das das Volck solchs von jm mummelte. Da sandten die Phariseer vnd Hohenpriester Knechte aus / das sie jn grieffen. 33. Da sprach Jhesus zu jnen / Jch bin noch eine kleine zeit bey euch / vnd denn gehe ich hin zu dem / der mich gesand hat. 34. Jr werdet mich suchen / vnd nicht finden / vnd da ich bin / könnet jr nich hin komen. 35. Da sprachen die Jüden vnternander / Wo wil dieser hin gehen / das wir jn nicht finden sollen? Wil er vnter die Griechen gehen die hin vnd her zerstrewet ligen / vnd die Griechen leren? 36. Was ist das fur eine Rede / das er saget / Jr werdet mich suchen / vnd nicht finden / vnd / Wo ich bin / da könnet jr nicht hin komen?

 

37. ABer am letzten tage des Festes / der am herrlichsten war / trat Jhesus auff / rieff vnd sprach / Wen da dürstet / der kome zu mir / vnd trincke. 38. Wer an mich gleubet / wie die Schrifft saget / von des Leibe werden ströme des lebendigen Wassers fliessen. 39. Das saget er aber von dem Geist / welchen empfahen solten / die an jn gleubten / Denn der heilige Geist war noch nicht da / denn Jhesus war noch nicht verkleret. 40. Viel nu vom Volck / die diese rede höreten / sprachen / Dieser ist ein rechter Prophet. 41. Die andern sprachen / Er ist Christus. Etliche aber sprachen / Sol Christus aus Galilea komen? 42. Spricht nicht die Schrifft / von dem samen Dauid /vnd aus dem flecken Bethlehem / da Dauid war / solle Christus komen? 43. Also ward eine zwitracht vnter dem volck vber jm. 44. Es wolten aber etliche jn greiffen / Aber niemand leget die hand an jn. Jesa. 44; Mich. 5.

 

45. DJe Knechte kamen zu den Hohenpriestern vnd Phariseern / vnd sie sprachen zu jnen / Warumb habt jr jn nicht gebracht? 46. Die Knechte antworten / Es hat nie kein Mensch also geredt / wie dieser Mensch. 47. Da antworten jnen die Phariseer / Seid jr auch verfüret? 48. Gleubet auch jrgend ein Oberster oder Phariseer an jn? 49. Sondern das Volck / das nichts vom Gesetz weis / ist verflucht. 50. Spricht zu jnen Nicodemus / der bey der nacht zu jm kam / welcher einer vnter jnen war / 51. Richtet vnser Gesetz auch einen Menschen / ehe man jn verhöret / vnd erkenne /was er thut? 52. Sie antworten vnd sprachen zu jm /Bistu auch ein Galileer? Forsche vnd sihe / Aus Galilea stehet kein Prophet auff. 53. Vnd ein jglicher gieng also heim.

 

Fußnoten

 

1 Volbringet / helt / Rom. 2 Das dem Gesetz vmmüglich war etc.

 

2 Sabbath halten / ist Moses gesetz. Beschneiten / ist der Veter gesetz / Die sind ja wider einander / wenn jemand auff den Sabbath sich beschneiten lesset / vnd eines mus dem andern weichen. Darumb stehet des Gesetzes erfüllung ja nicht auff dem Buchstaben /sondern im Geist.

 

 

VIII.

1. JHEsus aber gieng an den Oleberg / 2. Vnd früe morgens kam er wider in den Tempel / vnd alles Volck kam zu jm / Vnd er satzte sich / vnd leret sie.

 

3. ABer die Schrifftgelerten vnd Phariseer brachten ein Weib zu jm / im Ehebruch begriffen / vnd stelleten sie ins mittel dar / 4. vnd sprachen zu jm / Meister / Dis Weib ist begriffen auff frischer that im Ehebruch. 5. Moses aber hat vns im Gesetz geboten / solche zu steinigen. Was sagestu? 6. Da sprachen sie aber / jn zuuersuchen / auff das sie eine sache zu jm hetten. Leu. 20.

ABer Jhesus bücket sich nider / vnd schreib mit dem Finger auff die erden. 7. Als sie nu anhielten jn zu fragen / richtet er sich auff / vnd sprach zu jnen /Wer vnter euch on sunde ist / der werffe den ersten stein auff sie. 8. Vnd bücket sich wider nider / vnd schreib auff die erden. 9. Da sie aber das höreten /giengen sie hinaus / einer nach dem andern / von den Eltesten an / vnd Jhesus ward gelassen alleine / vnd das Weib im mittel stehend. 10. Jhesus aber richtet sich auff / vnd da er niemand sahe / denn das weib /sprach er zu jr / Weib / wo sind sie / deine Verkleger? Hat dich niemand verdampt? 11. Sie aber sprach /HErr / niemand. Jhesus aber sprach / So verdamne ich dich auch nicht. Gehe hin / vnd sündige fort nicht mehr.

 

12. DA redet Jhesus abermal zu jnen / vnd sprach /Jch bin das Liecht der Welt / wer mir nachfolget /der wird nicht wandeln im Finsternis / sondern wird das Liecht des Lebens haben. 13. Da sprachen die Phariseer zu jm / Du zeugest von dir selbs / dein zeugnis ist nicht war. 14. Jhesus antwortet / vnd sprach zu jnen / So ich von mir selbs zeugen würde /so ist mein zeugnis war / Denn ich weis von wannen ich komen bin / vnd wo ich hin gehe / Jr aber wisset nicht / von wannen ich kome / vnd wo ich hin gehe. 15. Jr richtet nach dem fleisch / Jch richte niemands. 16. So ich aber richte / so ist mein Gerichte recht /Denn ich bin nicht alleine / sondern Jch vnd der Vater der mich gesand hat. 17. Auch stehet in ewrem Gesetze geschrieben / Das zweier Menschen zeugnis war sey. 18. Jch bins der ich von mir selbs zeuge / vnd der Vater der mich gesand hat / zeuget auch von mir. 19. Da sprachen sie zu jm / Wo ist dein Vater? Jhesus antwortet / Jr kennet weder mich noch meinen Vater. Wenn jr mich kennetet / so kennetet jr auch meinen Vater. 20. Diese wort redet Jhesus an dem Gotteskasten / da er leret im Tempel. Vnd niemand greiff jn /Denn seine stunde war noch nicht komen. Deut. 19.

 

21. DA sprach Jhesus abermal zu jnen / Jch gehe hin weg / vnd jr werdet mich suchen / Vnd in ewer sunde sterben. Wo ich hin gehe / da könnet jr nicht hin komen. 22. Da sprachen die Jüden / Wil er sich denn selbs tödten / das er spricht / Wo hin ich gehe /da künd jr nicht hin komen? 23. Vnd er sprach zu jnen / Jr seid von vnten her / Jch bin von oben herab. Jr seid von dieser welt / Jch bin nicht von dieser welt. 24. So hab ich euch gesagt / Das jr sterben werdet in ewren sünden / Denn so jr nicht gleubet / das Jchs sey / So werdet jr sterben in ewren sünden.

25. DA sprachen sie zu jm / Wer bistu denn? Vnd Jhesus sprach zu jnen / Erstlich1 der / der ich mit euch rede. 26. Jch habe viel von euch zu reden vnd zu richten / Aber der mich gesand hat / ist warhafftig /vnd was ich von jm gehört habe / das rede ich fur der welt. 27. Sie vernamen aber nicht / das er jnen von dem Vater sagete. 28. Da sprach Jhesus zu jnen /Wenn jr des menschen Son erhöhen werdet / denn werdet jr erkennen das ichs sey / vnd nichts von mir selber thu / Sondern / wie mich mein Vater geleret hat / so rede ich. 29. Vnd der mich gesand hat / ist mit mir. Der Vater lesset mich nicht alleine / Denn ich thue allezeit was jm gefellet. 30. Da er solchs redet /gleubten viel an jn.

 

31. DA sprach nu Jhesus zu den Jüden / die an jn gleubten / So jr bleiben werdet an meiner Rede / so seid jr meine rechte Jünger / 32. vnd werdet die warheit erkennen / vnd die Warheit wird euch frey machen. 33. Da antworten sie jm / Wir sind Abrahams samen / sind nie kein mal jemands Knecht gewesen /Wie sprichstu denn / Jr solt frey werden? 34. Jhesus antwortet jnen / vnd sprach / Warlich / warlich / Jch sage euch / Wer Sünde thut / der ist der sünden Knecht / 35. Der Knecht aber bleibet nicht ewiglich im Hause / Der Son bleibet ewiglich. 36. So euch nu der Son frey machet / so seid jr recht frey. 37. Jch weis wol / das jr Abrahams samen seid / Aber jr suchet mich zu tödten / Denn meine Rede fehet nicht vnter euch. 38. Jch rede was ich von meinem Vater gesehen habe / So thut jr / was jr von ewrem Vater gesehen habt.

39. SJe antworten / vnd sprachen zu jm / Abraham ist vnser Vater. Spricht Jhesus zu jnen / Wenn jr Abrahams kinder weret / so thetet jr Abrahams werck. 40. Nu aber suchet jr mich zu tödten / einen solchen Menschen / der ich euch die Warheit gesagt habe / die ich von Gott gehöret habe / Das hat Abraham nicht gethan. 41. Jr thut ewers Vaters werck. Da sprachen sie / Wir sind nicht vnehelich geborn / Wir haben einen Vater / Gott. 42. Jhesus sprach zu jnen / Were Gott ewer Vater / so liebetet jr mich. Denn ich bin ausgegangen vnd kome von Gott / Denn ich bin nicht von mir selber komen / sondern er hat mich gesand. 43. Warumb kennet jr denn meine Sprache nicht? Denn jr künd ja meine wort nicht hören.

44. JR seid von dem Vater dem Teufel / vnd nach ewers Vaters lust wolt jr thun. Derselbige ist ein Mörder von anfang / vnd ist nicht bestanden in der Warheit / Denn die warheit ist nicht in jm. Wenn er die Lügen redet / so redet er von seinem eigen / Denn er ist ein Lügener vnd ein Vater derselbigen. 45. Jch aber / weil ich die warheit sage / so gleubet jr mir nicht.

 

46. WElcher vnter euch kan mich einer sünde zeihen? So ich euch aber die warheit sage / Warumb gleubet jr mir nicht? 47. Wer von Gott ist / der höret Gottes wort. Darumb höret jr nicht / denn jr seid nicht von Gott. 48. Da antworten die Jüden / vnd sprachen zu jm / Sagen wir nicht recht / das du ein Samariter bist / vnd hast den Teufel? 49. Jhesus antwortet / Jch habe keinen Teufel / Sondern ich ehre meinen Vater /vnd jr vnehret mich. 50. Jch suche nicht meine Ehre /Es ist aber einer / der sie suchet / vnd richtet.

51. Warlich / warlich / Jch sage euch / So jemand mein Wort wird halten / der wird den Tod nicht sehen ewiglich. 52. Da sprachen die Jüden zu jm / Nu erkennen wir das du den Teufel hast. Abraham ist gestorben / vnd die Propheten / vnd du sprichst / So jemand mein Wort2 helt / der wird den Tod nicht schmecken ewiglich. 53. Bistu mehr denn vnser vater Abraham? welcher gestorben ist / vnd die Propheten sind gestorben. Was machstu aus dir selbs?

54. JHesus antwortet / So ich mich selber ehre / so ist meine Ehre nichts. Es ist aber mein Vater / der mich ehret / welchen jr sprecht / Er sey ewer Gott /55. Vnd kennet jn nicht / Jch aber kenne jn. Vnd so ich würde sagen / Jch kenne sein nicht / so würde ich ein Lügener / gleich wie jr seid. Aber ich kenne jn /vnd halte sein wort. 56. Abraham3 ewer Vater ward fro / das er meinen tag sehen solt / vnd er sahe jn /vnd frewet sich. 57. Da sprachen die Jüden zu jm /Du bist noch nicht funffzig jar alt / vnd hast Abraham gesehen? 58. Jhesus sprach zu jnen / Warlich / warlich ich sage euch / Ehe denn Abraham ward / bin ich. 59. Da huben sie steine auff / das sie auff jn würffen. Aber Jhesus verbarg sich / vnd gieng zum Tempel hinaus.

 

Fußnoten

 

1 Das ist / Jch bin ewer Prediger. Wenn jr das zu erst gleubet / so werdet jr wol erfaren / wer ich sey / vnd sonst nicht.

 

2 Das ist vom wort des glaubens oder Euangelium gesagt.

 

3 Alle Heiligen von der Welt anfang haben denselbigen glauben an Christum gehabt / den wir haben / vnd sind rechte Christen.

 

 

IX.

1. VND Jhesus gieng fur vber / vnd sahe einen der Blind geborn war / 2. Vnd seine Jünger frageten jn /vnd sprachen / Meister / wer hat gesundiget? Dieser /oder seine Eltern / das er ist blind geborn? 3. Jhesus antwortet / Es hat weder dieser gesündiget / noch seine Eltern / sondern das die werck Gottes offenbar würden an jm. 4. Jch mus wircken die werck / des /der mich gesand hat / so lange es tag ist / Es kompt die nacht / da niemands wircken kan. 5. Dieweil ich bin in der Welt / bin ich das Liecht der Welt. 6. Da er solches gesaget / spützet er auff die Erden / vnd machet einen Kot aus dem Speichel / vnd schmiret den kot auff des blinden Augen / 7. vnd sprach zu jm /Gehe hin zu dem teich Siloha (das ist verdolmetscht /gesand) vnd wassche dich. Da gieng er hin / vnd wusch sich / vnd kam sehend.

 

8. DJe Nachbarn vnd die jn zuuor gesehen hatten das ein Bettler1 war / sprachen / Jst dieser nicht / der da sass vnd bettelt? 9. Etliche sprachen / er ists / Etliche aber / er ist jm ehnlich. Er selbs aber sprach / Jch bins. 10. Da sprachen sie zu jm / Wie sind deine augen auffgethan? 11. Er antwortet / vnd sprach / Der Mensch / der Jhesus heisset / machet einen Kot / vnd schmieret meine Augen / vnd sprach / Gehe hin zu dem teich Siloha / vnd wassche dich. Jch gieng hin /vnd wusch mich / vnd ward sehend. 12. Da sprachen sie zu jm / Wo ist derselbige? Er sprach / Jch weis nicht.

13. DA füreten sie jn zu den Phariseern / der weiland blind war 14. (Es war aber Sabbath / da Jhesus den Kot machet / vnd seine augen öffenet) 15. Da fragten sie jn abermal / auch die Phariseer / wie er were sehend worden? Er aber sprach zu jnen / Kot leget er mir auff die Augen / vnd ich wusch mich /vnd bin nu sehend. 16. Da sprachen etliche der Phariseer / Der Mensch ist nicht von Gott / die weil er den Sabbath nicht helt. Die andern aber sprachen / Wie kan ein sündiger Mensch solche zeichen thun? Vnd es ward eine zwitracht vnter jnen. 17. Sie sprachen wider zu dem Blinden / Was sagestu von jm / das er hat deine augen auffgethan? Er aber sprach / Er ist ein Prophet.

 

18. DJe Jüden gleubten nicht von jm / das er Blind gewesen / vnd sehend worden were / Bis das sie rieffen den Eltern des / der sehend war worden / 19. fragten sie vnd sprachen / Jst das ewer Son / welchen jr saget / er sey blind geboren? Wie ist er denn nu sehend? 20. Seine Eltern antworten jnen / vnd sprachen / Wir wissen / das dieser vnser Son ist / vnd das er blind geborn ist / 21. Wie er aber nu sehend ist /wissen wir nicht / Oder wer jm hat seine Augen auffgethan wissen wir auch nicht / Er ist alt gnug / fraget jn / lasset jn selbs fur sich reden. 22. Solchs sagten seine Eltern / denn sie furchten sich fur den Jüden /Denn die Jüden hatten sich schon vereiniget / So jemand jn fur Christum bekennete / das derselbige in Bann gethan würde. 23. Darumb sprachen seine Eltern / Er ist alt gnug / fraget jn.

24. DA rieffen sie zum andern mal dem Menschen /der blind gewesen war / vnd sprachen zu jm / gib Gott die ehre / Wir wissen das dieser Mensch ein Sünder ist. 25. Er antwortet / vnd sprach / Jst er ein Sünder /das weis ich nicht / Eines weis ich wol / das ich blind war / vnd bin nu sehend. 26. Da sprachen sie wider zu jm / Wa thet er dir? Wie thet er deine Augen auff? 27. Er antwortet jnen / Jch habs euch jtzt gesagt / habt jrs nicht gehöret? was wolt jrs abermal hören? Wolt jr auch seine Jünger werden? 28. Da fluchten sie jm /vnd sprachen / Du bist sein Jünger / Wir aber sind Moses Jünger. 29. Wir wissen / das Gott mit Mose geredt hat / Diesen aber wissen wir nicht von wannen er ist.

30. DEr Mensch antwortet / vnd sprach zu jnen /Das ist ein wunderlich ding das jr nicht wisset / von wannen er sey / vnd er hat meine Augen auffgethan. 31. Wir wissen aber / das Gott die Sünder nicht höret / Sondern so jemand Gott fürchtig ist / vnd thut seinen willen / den höret er. 32. Von der Welt an ists nicht erhöret / das jemand einem geboren Blinden die augen auffgethan habe. 33. Were dieser nicht von Gott / er kündte nichts thun. 34. Sie antworten / vnd sprachen zu jm / Du bist gantz in sünden geboren /vnd lerest vns / Vnd stiessen jn hin aus.

 

35. ES kam fur Jhesum / das sie jn ausgestossen hatten / Vnd da er jn fand / sprach er zu jm / Gleubstu an den Son Gottes? 36. Er antwortet / vnd sprach /HErr welcher ists? auff das ich an jn gleube. 37. Jhesus sprach zu jm / Du hast jn gesehen / vnd der mit dir redet / der ists. 38. Er aber sprach / HErr / Jch gleube / Vnd betet jn an.

39. VND Jhesus sprach / Jch bin zum Gerichte auff diese Welt komen / Auff das die da nicht sehen / sehend werden / Vnd die da sehen / blind werden. 40. Vnd solches höreten etliche der Phariseer / die bey jm waren / vnd sprachen zu jm / Sind wir denn auch blind? 41. Jhesus sprach zu jnen / Weret jr blind / so hettet jr keine sünde / Nu jr aber sprecht / Wir sind sehend / bleibet ewre Sünde.

 

Fußnoten

 

1 Etliche Text haben hie also / Das er blind war.

 

 

X.

1. WArlich / warlich / Jch sage euch / Wer nicht zur Thür hin ein gehet in den Schafstal / sondern steiget anderswo hin ein / Der ist ein Dieb vnd ein Mörder. 2. Der aber zur Thür hin eingehet / der ist ein Hirte der Schafe. 3. Demselbigen thut der Thurhüter auff /vnd die Schafe hören seine stimme. Vnd er ruffet seinen schafen mit namen / vnd füret sie aus. 4. Vnd wenn er seine schafe hat ausgelassen / gehet er fur jnen hin / vnd die schafe folgen jm nach / Denn sie kennen seine stimme. 5. Einem Frembden aber folgen sie nicht nach / sondern fliehen von jm / Denn sie kennen der Frembden stimme nicht. 6. Diesen Spruch saget Jhesus zu jnen / Sie vernamen aber nicht / was es war / das er zu jnen saget.

7. DA sprach Jhesus wider zu jnen / Warlich / warlich / Jch sage euch / Jch bin die Thür zu den Schafen. 8. Alle die vor mir komen sind / die sind Diebe vnd Mörder gewesen / Aber die Schafe haben jnen nicht gehorchet. 9. Jch bin die Thür / So jemand durch mich eingehet der wird selig werden / vnd wird ein vnd aus gehen / vnd weide finden. 10. Ein Dieb kompt nicht / denn das er stele / würge / vnd vmbbringe. 11. Jch bin komen / das sie das Leben vnd volle genüge haben sollen.

 

12. JCh bin ein guter Hirte. Ein guter Hirte lesset sein Leben fur die Schafe. Ein Miedling / der nicht Hirte ist / des die Schafe nicht eigen sind / sihet den Wolff komen / vnd verlesset die Schafe / vnd fleucht /vnd der Wolff erhaschet vnd zerstrewet die Schafe. 13. Der Miedling aber fleucht / denn er ist ein Miedling / vnd achtet der Schafe nicht. 14. Jch bin ein guter Hirte / vnd erkenne die meinen / vnd bin bekand den meinen. 15. Wie mich mein Vater kennet / vnd ich kenne den Vater / vnd ich lasse mein Leben fur die Schafe. 16. Vnd ich habe noch andere Schafe / die sind nicht aus diesem Stalle / Vnd die selben mus ich her füren / vnd sie werden meine stimme hören / Vnd wird eine Herd vnd ein Hirte werden.

17. DArumb liebet mich mein Vater / das ich mein Leben lasse / auff das ichs wider neme. 18. Niemand nimpt es von mir / sondern ich lasse es von mir selber / Jch habe es macht zulassen / vnd habe es macht wider zu nemen. Solch Gebot habe ich empfangen von meinem Vater. 19. Da ward aber eine zwitracht vnter den Jüden / vber diesen worten. 20. Viel vnter jnen sprachen / Er hat den Teufel / vnd ist vnsinnig /was höret jr jm zu? 21. Die andern sprachen / Das sind nicht wort eines Besessenen / Kan der Teufel auch der Blinden augen auffthun?

 

22. ES ward aber Kirchweihe zu Jerusalem / vnd war winter / 23. Vnd Jhesus wandelte im Tempel in der halle Salomonis. 24. Da vmbringeten jn die Jüden / vnd sprachen zu jm / Wie lange1 heltestu vnser seelen auff? Bistu Christ / so sage es vns frey her aus. 25. Jhesus antwortet jnen / Jch habe es euch gesagt / vnd jr gleubet nicht. Die Werck die ich thu in meines Vaters namen / die zeugen von mir / 26. Aber jr gleubet nicht / denn jr seid meiner Schafe nicht / als ich euch gesagt habe. 27. Denn meine Schafe hören meine stimme / vnd ich kenne sie / vnd sie folgen mir / 28. Vnd ich gebe jnen das ewige Leben / vnd sie werden nimer mehr vmbkomen / vnd niemand wird sie mir aus meiner Hand reissen. 29. Der Vater / der mir sie gegeben hat ist grösser denn alles / vnd niemand kan sie aus meines Vaters hand reissen. 30. Jch vnd der Vater sind eines.

31. DA huben die Jüden abermal steine auff / das sie jn steinigeten. 32. Jhesus antwortet jnen / Viel guter werck habe ich euch erzeiget von meinem Vater / Vmb welchs wercks vnter denselbigen steiniget jr mich? 33. Die Jüden antworten jm / vnd sprachen / Vmb des guten wercks willen steinigen wir dich nicht / Sondern vmb der Gotteslesterung willen /vnd / Das du ein Mensch bist / vnd machest dich selbs einen Gott. 34. Jhesus antwortet jnen / Stehet nicht geschrieben in ewrem Gesetz / Jch hab gesagt /Jr seid Götter? 35. So jr die Götter nennet / zu welchen das wort Gottes geschach / vnd die Schrifft kan doch nicht gebrochen werden / 36. Sprecht jr denn zu dem / den der Vater geheiliget vnd in die welt gesand hat / Du lesterst Gott? Darumb / das ich sage / Jch bin Gottes Son? 37. Thu ich nicht die werck meines Vaters / so gleubet mir nicht / 38. Thu ich sie aber /gleubet doch den wercken / wolt jr mir nicht gleuben /Auff das jr erkennet vnd gleubet / das der Vater in mir ist / vnd ich in jm. Psal. 82.

39. SJe suchten aber mal jn zu greiffen / Aber er entgieng jnen / aus jren henden / 40. vnd zoch hin wider jenseid des Jordans / an den Ort / da Johannes vorhin getaufft hatte / vnd bleib alda. 41. Vnd viel kamen zu jm / vnd sprachen / Johannes thet kein Zeichen. Aber alles was Johannes von diesem gesagt hat / das ist war / 42. Vnd gleubten alda viel an jn.

 

Fußnoten

 

1 Das reden sie aus falschem hertzen / Das sie jn verklagen vnd vmbbringen möchten / wo er sich Christum bekennete / wider das verbot.

 

 

XI.

1. ES lag aber einer kranck / mit namen Lazarus /von Bethania / in dem flecken Maria vnd jrer schwestern Martha. 2. Maria aber war / die den HErrn gesalbet hatte mit salben / vnd seine Füsse getrücket mit jrem har / Derselbigen bruder Lazarus war kranck. 3. Da sandten seine Schwestern zu jm / vnd liessen jm sagen / HErr / sihe / den du lieb hast / der ligt kranck.

 

4. DA Jhesus das höret / sprach er / Die kranckheit ist nicht zum tode / sondern zur ehre Gottes / das der Son Gottes da durch geehret werde. 5. Jhesus aber hatte Martham lieb / vnd jre Schwester vnd Lazarum. 6. Als er nu höret / das er kranck war / bleib er zween tage an dem Ort / da er war. 7. Darnach spricht er zu seinen Jüngern / Lasst vns wider in Judeam ziehen. 8. Seine Jünger sprachen zu jm / Meister / Jenes mal wolten die Jüden dich steinigen / vnd du wilt wider da hin ziehen? 9. Jhesus antwortet / Sind nicht des tages zwelff stunde? Wer des tages wandelt / der stössest sich nicht / denn er sihet das Liecht dieser welt. 10. Wer aber des nachts wandelt / Der stösset sich / denn es ist kein Liecht in jm.

11. SOlchs saget er / vnd darnach spricht er zu jnen / Lazarus vnser Freund schlefft / Aber ich gehe hin / das ich jn auffwecke. 12. Da sprachen seine Jünger / / HErr / schlefft er / so wirds besser mit jm. 13. Jhesus aber saget von seinem tode / Sie meineten aber / er redet vom leiblichen schlaff. 14. Da sagts jnen Jhesus frey heraus / Lazarus ist gestorben / 15. vnd ich bin fro vmb ewren willen / das ich nicht da gewesen bin / auff das jr gleubet / Aber lasset vns zu jm ziehen. 16. Da sprach Thomas / der genennet ist Zwilling / zu den Jüngern / Lasst vns mit ziehen / das wir mit jm sterben.

 

17. DA kam Jhesus / vnd fand jn / das er schon vier tage im Grabe gelegen war. 18. Bethania aber war nahe bey Jerusalem / bey funffzehen Feldweges. 19. Vnd viel Jüden waren zu Martha vnd Maria komen / sie zutrösten vber jren Bruder.

20. ALs Martha nu höret / das Jhesus kompt /gehet sie jm entgegen / Maria aber bleib da heime sitzen. 21. Da sprach Martha zu Jhesu / HErr / werestu hie gewesen / mein Bruder were nicht gestorben. 22. Aber ich weis auch noch / das was du bittest von Gott / das wird dir Gott geben. 23. Jhesus spricht zu jr / Dein Bruder sol aufferstehen. 24. Martha spricht zu jm / Jch weis wol / das er aufferstehen wird in der Aufferstehung am Jüngsten tage. 25. Jhesus spricht zu jr / Jch bin die Aufferstehung vnd das Leben / wer an Mich gleubet / der wird leben / ob er gleich stürbe / 26. Vnd wer da lebet vnd gleubet an mich / der wird nimer mehr sterben. Gleubestu das? 27. Sie spricht zu jm / HErr / ja / Jch gleube / das du bist Christus der Son Gottes / der in die Welt komen ist.

 

28. VND da sie das gesagt hatte / gieng sie hin /vnd rieff jrer schwester Maria heimlich / vnd sprach /Der Meister ist da / vnd ruffet dir. 29. Die selbige /als sie das höret / stund sie eilend auff / vnd kam zu jm / 30. Denn Jhesus war noch nicht in den Flecken komen / sondern war noch an dem ort / da jm Martha war entgegen komen. 31. Die Jüden / die bey jr im Hause waren vnd trösteten sie / da sie sahen Mariam /das sie eilend auffstund vnd hin aus gieng / folgeten sie jr nach / vnd sprachen / Sie gehet hin zum Grabe /das sie daselbs weine.

32. ALs nu Maria kam da Jhesus war / vnd sahe jn / fiel sie zu seinen füssen / vnd sprach zu jm /HErr / werestu hie gewesen / mein Bruder were nicht gestorben. 33. Als Jhesus sie sahe weinen / vnd die Jüden auch weinen / die mit jr kamen / ergrimmet er im Geist / vnd betrübt sich selbs / 34. vnd sprach /Wo habt jr jn hin gelegt? Sie sprachen zu jm / HErr /kom vnd sihe es. 35. Vnd Jhesu giengen die augen vber. 36. Da sprachen die Jüden / Sihe / wie hat er jn so lieb gehabt. 37. Etliche aber vnter jnen sprachen /Kundte / der dem Blinden die augen auffgethan hat /nicht verschaffen / das auch dieser nicht stürbe? 38. Jhesus aber ergrimmet abermal in jm selbs / vnd kam zum Grabe / Es war aber eine Klufft / vnd ein stein darauff gelegt.

39. JHesus sprach / Hebt den stein abe. Spricht zu jm Martha / die schwester des Verstorben / HErr / er stinckt schon / denn er ist vier tage gelegen. 40. Jhesus spricht zu jr / Hab ich dir nicht gesagt / So du gleuben würdest / du soltest die herrligkeit Gottes sehen. 41. Da huben sie den stein ab / da der Verstorbene lag. Jhesus aber hub seine Augen empor / vnd sprach / Vater / ich dancke dir / das du mich erhöret hast. 42. Doch ich weis / das du mich allezeit hörest / Sondern vmb des Volcks willen / das vmb her stehet / sage ichs / das sie gleuben / du habest mich gesand.

43. DA er das gesagt hatte / rieff er mit lauter stimme / Lazare kom her aus. 44. Vnd der Verstorbene kam her aus / gebunden mit Grabtücher an füssen vnd henden / vnd sein angesicht verhüllet mit einem Schweistuch. Jhesus spricht zu jnen / Löset jn auff /vnd lasset jn gehen. 45. Viel nu der Jüden / die zu Maria komen waren / vnd sahen was Jhesus thet /gleubten an jn. 46. Etliche aber von jnen giengen hin zu den Phariseern / vnd sagten jnen / was Jhesus gethan hatte.

 

47. DA versamleten die Hohenpriester vnd die Phariseer einen Rat / vnd sprachen / Was thun wir? Dieser Mensch thut viel Zeichen. 48. Lassen wir jn also / so werden sie alle an jn gleuben / So komen denn die Römer / vnd nemen vns Land vnd Leute. 49. Einer aber vnter jnen / Caiphas / der desselben jars Hoherpriester war / sprach zu jnen / Jr wisset nichts /50. bedencket auch nichts. Es ist vns besser / ein Mensch sterbe fur das Volck / denn das das gantze Volck verderbe. 51. Solchs aber redet er nicht von sich selbs / sondern dieweil er desselbigen jars Hoherpriester war / weissaget er / Denn Jhesus solte sterben fur das Volck / 52. vnd nicht fur das volck alleine /Sondern / das er die kinder Gottes / die zustrewet waren / zusamen brechte. 53. Von dem tage an ratschlugen sie / wie sie jn tödten.

 

54. JHEsus aber wandelte nicht mehr frey vnter den Jüden / sondern gieng von dannen / in eine Gegend /nahe bey der wüsten / in eine Stad / genant Ephrem vnd hatte sein wesen daselbs mit seinen Jüngern. 55. Es war aber nahe die Ostern der Jüden / Vnd es giengen viel hinauff gen Jerusalem / aus der Gegend / vor den Ostern / das sie sich reinigeten. 56. Da stunden sie vnd fragten nach Jhesu / vnd redten mit einander im Tempel / Was düncket euch / das er nicht kompt auff das Fest? 57. Es hatten aber die Hohenpriester vnd Phariseer lassen ein Gebot ausgehen / So jemand wüste / wo er were / das ers anzeiget / das sie jn griffen.

 

XII.

 

1. SEchs tage vor den Ostern kam Jhesus gen Bethania / da Lazarus war der verstorbene / welchen Jhesus aufferwecket hatte von den todten. 2. Daselbs machten sie jm ein Abendmal / vnd Martha dienete / Lazarus aber war der einer die mit jm zu tissche sassen. Mat. 26; Mar. 14.

3. DA nam Maria ein pfund Salben / von vngefelschster köstlicher Narden / vnd salbete die füsse Jhesu / vnd trücket mit jrem hare seine Füsse / das Haus aber ward vol vom geruch der Salben. 4. Da sprach seiner Jünger einer / Judas Simonis son Jschariothes / der jn hernach verrhiet / 5. Warumb ist diese Salbe nicht verkaufft vmb drey hundert Grosschen1 / vnd den Armen gegeben? 6. Das saget er aber nicht / das er nach den Armen fraget / sondern er war ein Dieb / vnd hatte den Beutel / vnd trug was gegeben ward. 7. Da sprach Jhesus / Las sie mit frieden / solchs hat sie behalten / zum tage meiner Begrebnis. 8. Denn Armen habt jr allezeit bey euch /Mich aber habt jr nicht alle zeit.

 

9. DA erfur viel volcks der Jüden / das er daselbs war / vnd kamen / nicht vmb Jhesus willen allein /sondern das sie auch Lazarum sehen / welchen er von den Todten erweckt hatte. 10. Aber die Hohenpriester trachten darnach / das sie auch Lazarum tödten / 11. Denn vmb seinen willen giengen viel Jüden hin / vnd gleubten an Jhesum.

 

12. DEs andern tages / viel Volcks das auffs Fest komen war / da es höret / das Jhesus kompt gen Jerusalem / 13. namen sie Palmen zweige / vnd giengen hin aus jm entgegen / vnd schrien / Hosianna / Gelobet sey / der da kompt in dem Namen des HERRN /ein König von Jsrael. 14. Jhesus aber vberkam ein Eselin / vnd reit drauff / Wie denn geschrieben stehet / 15. Fürchte dich nicht du tochter Zion / Sihe /dein König kompt reitende auff einem Eselsfüllen. 16. Solchs aber verstunden seine Jünger zuuor nicht /sondern da Jhesus verkleret ward / da dachten sie dran / das solchs war von jm geschrieben / vnd solchs jm gethan hatten. Matt. 21; Mar. 11; Luc. 19; Psal. 118; Zach. 9.

17. DAs Volck aber das mit jm war / da er Lazarum aus dem Grabe rieff / vnd von den Toddten aufferwecket / rhümete die that. 18. Darumb gieng jm auch das Volck entgegen / das sie höreten / er hette solches Zeichen gethan. 19. Die Phariseer aber sprachen vnternander / Jr sehet / das jr nichts ausrichtet /sihe / alle Welt leufft jm nach.

 

20. ES waren aber etliche Griechen vnter denen /die hin auff komen waren / das sie anbeteten auff das Fest. 21. Die tratten zu Philippo / der von Bethsaida aus Galilea war / baten jn / vnd sprachen / Herr / wir wolten Jhesum gerne sehen. 22. Philippus kompt vnd sagets Andreas / vnd Philippus vnd Andreas sagtens weiter Jhesu. 23. Jhesus aber antwortet jnen / vnd sprach / Die zeit ist komen / das des menschen Son verkleret werde. 24. Warlich / warlich / Jch sage euch / Es sey denn / das das Weitzenkorn in die erden falle / vnd ersterbe / so bleibts alleine. Wo es aber erstirbet / so bringets viel Früchte. 25. Wer sein Leben lieb hat / der wirds verlieren. Vnd wer sein Leben auff dieser Welt hasset / der wirds erhalten zum ewigen leben. 26. Wer mir dienen wil / der folge mir nach /Vnd wo ich bin / da sol mein Diener auch sein. Vnd wer mir dienen wird / den wird mein Vater ehren. Mat. 16; Mar. 8; Luc. 9.

27. JTzt ist meine Seele betrübet. Vnd was sol ich sagen? Vater hilff mir aus dieser stunde. Doch darumb bin ich in diese stunde komen. 28. Vater verklere deinen Namen. Da kam eine stimme vom Himel / Jch hab jn verkleret / vnd wil jn abermal verkleren. 29. Da sprach das volck das da bey stunde / vnd zuhöret /Es donnerte. Die andern sprachen / Es redte ein Engel mit jm. 30. Jhesus antwortet vnd sprach / Diese stimme ist nicht vmb meinet willen geschehen / sondern vmb ewren willen.

31. JTzt gehet das Gerichte vber die Welt / Nu wird der Fürst dieser welt ausgestossen werden. 32. Vnd ich / wenn ich erhöhet werde / von der erden / so wil ich sie alle zu mir ziehen. 33. Das saget er aber /zu deuten / welchs todes er sterben würde. 34. Da antwortet jm das volck / Wir haben gehöret im Gesetz /das Christus ewiglich bleibe / vnd wie sagestu denn /Des menschen Son mus erhöhet werden? Wer ist dieser menschen Son? 35. Da sprach Jhesus zu jnen / Es ist das Liecht noch eine kleine zeit bey euch. Wandelt die weil jr das Liecht habt / das euch die Finsternisse nicht vberfallen. Wer im finsternis wandelt / der weis nicht wo er hin gehet. 36. Gleubet an das Liecht / die weil jrs habt / Auff das jr des liechtes Kinder seid. Psal. 117.

37. SOlchs redet Jhesus / vnd gieng weg / vnd verbarg sich fur jnen. Vnd ob er wol solche Zeichen fur jnen thet / gleubten sie doch nicht an jn / 38. Auff das erfüllet würde der Spruch des Propheten Jsaia / den er saget / HERR / wer gleubet vnserm predigen / vnd wem ist der Arm des HERRN offenbaret? 39. Darumb kundten sie nicht gleuben / Denn Jsaias saget abermal / 40. Er hat jre Augen verblendet / vnd jr Hertz verstocket / das sie mit den augen nicht sehen /noch mit dem hertzen vernemen / vnd sich bekeren /vnd ich jnen hülffe. 41. Solchs saget Jsaias / da er seine Herrligkeit sahe / vnd redete von jm. 42. Doch der Obersten gleubten viel an jn / Aber vmb der Phariseer willen bekandten sie es nicht / das sie nicht in den Bann gethan würden. 43. Denn sie hatten lieber die ehre bey den Menschen / denn die ehre bey Gott. Jesa. 53; Jesa. 6.

 

44. JHesus aber rieff / vnd sprach / Wer an mich gleubet / der gleubet nicht an mich / sondern an den /der mich gesand hat. 45. Vnd wer mich sihet / der sihet den / der mich gesand hat. 46. Jch bin komen in die Welt ein Liecht / auff das / wer an Mich gleubet /nicht im finsternis bleibe. 47. Vnd wer meine Wort höret / Vnd gleubet nicht / den werde ich nicht richten / Denn ich bin nicht komen / das ich die Welt richte / sondern das ich die welt selig mache. 48. Wer mich verachtet / vnd nimpt meine wort nicht auff /Der hat schon der jn richtet / das wort / welches ich geredt habe / das wird jn richten am Jüngsten tage. 49. Denn ich habe nicht von mir selber geredt / sondern der Vater der mich gesand hat / der hat mir ein Gebot gegeben / was ich thun vnd reden sol. 50. Vnd ich weis / das sein Gebot / ist das ewige Leben. Darumb das ich rede / das rede ich also / wie mir der Vater gesagt hat. Joh. 5.

 

Fußnoten

 

1 Ein grossch hat zu der zeit fast 30. lawen pfennig vnser Meisnisschen müntze gegolten.

 

 

XIII.

1. VOr dem Fest aber der Ostern / da Jhesus erkennet das seine zeit komen war / das er aus dieser Welt gienge zum Vater / wie er hatte geliebet die seinen /die in der welt waren / so liebet er sie ans ende. 2. Vnd nach dem Abendessen / Da schon der Teufel hatte dem Juda Simonis Jscharioth ins Hertz gegeben / das er jn verrhiete / 3. wuste Jhesus / das jm der Vater hatte alles in seine Hende gegeben / vnd / das er von Gott komen war / vnd zu Gott gieng / 4. Stund er vom Abendmal auff / leget seine Kleider ab / vnd nam einen Schurtz / vnd vmbgurtet sich. 5. Darnach gos er Wasser in ein Becken / hub an den Jüngern die Füsse zu Wasschen / vnd trucknet sie mit dem Schurtze /damit er vmbgürtet war.

 

6. DA kam er zu Simon Petro. Vnd derselbige sprach zu jm / HErr / soltestu mir meine Füsse wasschen? 7. Jhesus antwortet / vnd sprach zu jm / Was ich thu / das weissestu jtzt nicht / Du wirsts aber hernach erfaren. 8. Da sprach Petrus zu jm / Nimer mehr soltu mir die Füsse wasschen. Jhesus antwortet jm /Werde ich dich nicht waschen / so hastu kein Teil mit mir. 9. Spricht zu jm Simon Petrus / HErr / nicht die Füsse alleine / sondern auch die Hende / vnd das Heubt. 10. Spricht Jhesus zu jm / Wer gewasschen ist / der darff nicht / denn die Füsse wasschen / sondern er ist gantz rein. Vnd jr seid rein / Aber nicht alle. 11. Denn er wuste seinen Verrheter wol / darumb sprach er / Jr seid nicht alle rein.

12. DA er nu jre Füsse gewasschen hatte / nam er seine Kleider / vnd satzte sich wider nider / vnd sprach aber mal zu jnen / Wisset jr / was ich euch gethan habe? 13. Jr heisset mich Meister vnd HErr / vnd saget recht dran / Denn ich bins auch. 14. So nu ich ewr HErr vnd Meister / euch die füsse gewasschen habe / So solt jr auch euch vnternander die füsse wasschen. 15. Ein Beyspiel habe ich euch gegeben / das jr thut / wie ich euch gethan habe. 16. Warlich / warlich / Jch sage euch / Der Knecht ist nicht grösser denn sein Herr / noch der Apostel1 grösser / denn der jn gesand hat.

17. SO jr solchs wisset / selig seid jr / so jrs thut. 18. Nicht sage ich von euch allen / Jch weis welche ich erwelet habe. Sondern das die Schrifft erfüllet werde / Der mein Brot isset / der trit mich mit Füssen. 19. Jtzt sage ichs euch / ehe denn es geschicht /auff das wenn es geschehen ist / das jr gleubet / das ichs bin. 20. Warlich / warlich / Jch sage euch / Wer auffnimpt so ich jemand senden werde / der nimpt mich auff. Wer aber mich auffnimpt / der nimpt den auff der mich gesand hat. Psal. 41; Matt. 10; Luc. 10.

 

21. DA solchs Jhesus gesagt hatte / ward er betrübet im Geist / vnd zeugete / vnd sprach / Warlich /warlich / Jch sage euch / Einer vnter euch wird mich verrhaten. 22. Da sahen sich die Jünger vnternander an / vnd ward jnen bange / von welchem er redete. 23. Es war aber einer vnter seinen Jüngern / der zu tische sass an der brust Jhesu / welchen Jhesus lieb hatte. 24. Dem wincket Simon Petrus / das er forschen solte / Wer es were / von dem er saget? 25. Denn der selbige lag an der brust Jhesu / vnd sprach zu jm /HErr / wer ists? 26. Jhesus antwortet / Der ists / dem ich den Bissen eintauche vnd gebe. Vnd er tauchte den Bissen ein / vnd gab jn Juda Simonis Jscharioth. 27. Vnd nach dem Bissen / fuhr der Sathan in jn. Matt. 26; Mar. 14; Luc. 22.

DA sprach Jhesus zu jm / Was du thust / das thu balde. 28. Dasselbige aber wuste niemand vber dem tische / wo zu ers jm sagete. 29. Etliche meineten /dieweil Judas den Beutel hatte / Jhesus spreche zu jm / Keuffe / was vns not ist / auff das Fest / oder das er den Armen etwas gebe. 30. Da er nu den bissen genomen hatte / gieng er so balde hin aus. Vnd es war nacht. 31. Da er aber hin aus gegangen war / spricht Jhesus / Nu ist des menschen Son verkleret / vnd Gott ist verkleret in jm. 32. Jst Gott verkleret in jm / so wird jn Gott auch verkleren in jm selbs / vnd wird jn bald verkleren.

 

33. LJeben Kindlin / Jch bin noch eine kleine weile bey euch. Jr werdet mich suchen / vnd wie ich zu den Jüden saget / Wo ich hin gehe / da künd jr nicht hin komen. Vnd sage euch nu / 34. Ein new Gebot2 gebe ich euch / das jr euch vnternander liebet / wie ich euch geliebet habe / auff das auch jr einander lieb habet. 35. Da bey wird jederman erkennen / das jr meine Jünger seid / so jr liebe vnternander habt. 36. Spricht Simon Petrus zu jm / HErr / wo gehestu hin? Jhesus antwortet jm / Da ich hin gehe / kanstu mir dis mal nicht folgen / Aber du wirst mir hernachmals folgen. 37. Petrus spricht zu jm / HErr / warumb kan ich dir dis mal nicht folgen? Jch wil mein Leben fur dich lassen. 38. Jhesus antwortet jm / Soltestu dein Leben fur mich lassen? Warlich / warlich / Jch sage dir / Der Han wird nicht krehen / bis du mich drey mal habest verleugnet.

 

Fußnoten

 

1 Apostel heisst ein Gesandter / oder Bote.

 

2 Jch wil euch nicht beschweren mit vielen Gesetzen /wie Moses im alten Testament. Sondern das sollen alle Gesetz im newen Testament sein / Das jr euch liebet vnternander. Darumb ists ein New vnd des newen Testaments gebot / von allen Alten ausgesondert.

 

 

XIIII.

1. VND er sprach zu seinen Jüngern / Ewer hertz erschrecke nicht. Gleubet jr an Gott / so gleubet jr auch an mich. 2. Jn meines Vaters hause sind viel Wonungen. Wens nicht so were / so wolt ich zu euch sagen /Jch gehe hin / euch die Stete zubereiten. 3. Vnd ob ich hin gienge euch die Stete zu bereiten / wil ich doch wider komen / vnd euch zu mir nemen / Auff das jr seid wo ich bin / 4. Vnd wo ich hin gehe / das wisset jr / vnd den weg wisset jr auch.

5. SPricht zu jm Thomas / HErr / wir wissen nicht wo du hin gehest / vnd wie können wir den weg wissen? 6. Jhesus spricht zu jm / Jch bin der Weg / vnd die Warheit / vnd das Leben. Niemand kompt zum Vater / denn durch Mich. 7. Wenn jr mich kennetet /so kennetet jr auch meinen Vater. Vnd von nu an kennet jr jn / vnd habt jn gesehen.

8. SPricht zu jm Philippus / HErr / zeige vns den Vater / so genüget vns. 9. Jhesus spricht zu jm / So lang bin ich bey euch / vnd du kennest mich nicht? Philippe / wer Mich sihet / der sihet den Vater / wie sprichstu denn / Zeige vns den Vater? 10. Gleubestu nicht / das ich im Vater / vnd der Vater in mir ist? Die wort die ich zu euch rede / die rede ich nicht von mir selbs. Der Vater aber der in mir wonet / derselbige thut die Werck. 11. Gleubet mir / das ich im Vater /vnd der Vater in mir ist. Wo nicht so gleubet mir doch vmb der Werck willen.

12. WArlich / warlich / Jch sage euch / Wer an mich gleubet / der wird die werck auch thun / die ich thu / vnd wird grössere denn diese thun / Denn ich gehe zum Vater. 13. Vnd was jr bitten werdet in meinem Namen / das wil Jch thun / Auff das der Vater geehret werde in dem Sone. 14. Was jr bitten werdet in meinem Namen / das wil ich thun.

 

15. LJebet jr mich / so haltet meine Gebot. 16. Vnd ich wil den Vater bitten / vnd er sol euch einen andern Tröster1 geben / das er bey euch bleibe ewiglich / 17. den Geist der warheit / welchen die Welt nicht kan empfahen / Denn sie sihet jn nicht / vnd kennet jn nicht. Jr aber kennet jn / denn er bleibet bey euch vnd wird in euch sein. 18. Jch wil euch nicht Waisen lassen / Jch kome zu euch. 19. Es ist noch vmb ein kleines / so wird mich die Welt nicht mehr sehen / Jr aber solt mich sehen / Denn ich lebe / vnd jr solt auch leben. 20. An dem selbigen tage werdet jr erkennen /das ich in meinem Vater bin / vnd jr in mir / vnd ich in euch.

21. WEr meine Gebot hat / vnd helt sie / der ists /der mich liebet. Wer mich aber liebet / der wird von meinem Vater geliebet werden / vnd ich werde jn lieben / vnd mich jm offenbaren. 22. Spricht zu jm Judas / nicht der Jscharioth / HErr / was ists2 / das du vns wilt dich offenbaren / vnd nicht der welt? 23. Jhesus antwortet / vnd sprach zu jm / Wer mich liebet / der wird meine wort halten / Vnd mein Vater wird jn lieben / vnd wir werden zu jm komen / vnd Wonung bey jm machen. 24. Wer aber mich nicht liebet / Der helt meine wort nicht. Vnd das wort das jr höret / ist nicht mein / Sondern des Vaters / der mich gesand hat.

25. Solchs hab ich zu euch geredt / weil ich bey euch gewesen bin. 26. Aber der Tröster der heilige Geist / welchen mein Vater senden wird in meinem Namen / der selbige wirds euch alles leren / vnd euch erinnern alles des / das ich euch gesagt habe.

27. DEn Friede lasse ich euch / meinen Friede gebe ich euch. Nicht gebe ich euch wie die welt gibt. Ewer hertze erschrecke nicht / vnd fürchte sich nicht. 28. Jr habt gehöret / das ich euch gesagt habe / Jch gehe hin / vnd kome wider zu euch. Hettet jr mich lieb / so würdet jr euch frewen / das ich gesagt habe / Jch gehe zum Vater / Denn der Vater ist grösser denn ich. 29. Vnd nu hab ichs euch gesaget / ehe denn es geschicht / auff das / wenn es nu geschehen wird / das jr gleubet.

30. JCh werde fort mehr nicht viel mit euch reden /Denn es kompt der Fürste dieser Welt / vnd hat nichts an mir. 31. Aber das die Welt erkenne / das ich den Vater liebe / vnd ich also thue3 / wie mir der Vater geboten hat. Stehet auff / vnd lasset vns von hinnen gehen.

 

Fußnoten

 

1 Paracletus heisset ein Aduocat / Fursprecher oder Beystand fur Gericht / der den Schüldigen tröstet /sterckt vnd hilfft. Also thut der heilige Geist auch vns im Gewissen fur Gottes gericht / wider die Sünde vnd des Teufels anklage.

 

2 Wie gehet das zu? Was sol das sein?

 

3 Die Welt mus lernen / das allein Christus fur vns den willen des Vaters thut / Rom. 5 Per vnius inobedientiam peccatores / Per vnius obedientiam iusti multi etc.

 

 

XV.

1. JCH bin ein rechter Weinstock / vnd mein Vater ein Weingartner. 2. Einen jglichen Reben an mir / der nicht Frucht bringet / wird er wegnemen / Vnd einen jglichen der da Frucht bringet / wird er reinigen / das er mehr frucht bringe. 3. Jr seid jtzt rein / vmb des Worts willen / das ich zu euch geredt habe. 4. Bleibt in mir / vnd ich in euch. Gleich wie der Rebe kan keine Frucht bringen von jm selber / er bleibe denn am Weinstock / Also auch jr nicht / jr bleibet denn an mir.

5. JCh bin der Weinstock / Jr seid die Reben / Wer in mir bleibet / vnd ich in jm / der bringet viel frucht /Denn on mich künd jr nichts thun. 6. Wer nicht in mir bleibet / Der wird weggeworffen / wie ein Rebe /vnd verdorret / Vnd man samlet sie / vnd wirfft sie ins fewer / vnd mus brennen. 7. So jr in mir bleibet / vnd meine wort in euch bleiben / werdet jr bitten was jr wolt / vnd es wird euch widerfaren. 8. Darinnen wird mein Vater geehret / das jr viel Frucht bringet /vnd werdet meine Jünger.

 

9. GLeich wie mich mein Vater liebet / also liebe ich euch auch. Bleibet in meiner liebe1 10. So jr mein Gebot haltet / so bleibet jr in meiner liebe / Gleich wie ich meines Vaters gebot halte / vnd bleibe in seiner liebe. 11. Solchs rede ich zu euch / auff das meine Freude in euch bleibe / vnd ewer freude volkomen werde. 12. Das ist mein Gebot / das jr euch vnternander liebet / Gleich wie ich euch liebe. 13. Niemand hat grösser Liebe denn die / das er sein Leben lesset / fur seine Freunde. 14. Jr seid meine Freunde /so jr thut was ich euch gebiete. 15. Jch sage hinfurt nicht / das jr Knechte seid / Denn ein Knecht weis nicht / was sein Herr thut. Euch aber habe ich gesagt /das jr Freunde seid / Denn alles was ich habe von meinem Vater gehöret / hab ich euch kund gethan.

16. JR habt mich nicht erwelet / Sondern ich habe euch erwelet / vnd gesetzt / Das jr hin gehet vnd Frucht bringet / vnd ewre Frucht bleibe / Auff das / so jr den Vater bittet in meinem Namen / das ers euch gebe.

 

17. DAs gebiet ich euch / das jr euch vnternander liebet. 18. So euch die welt hasset / So wisset / das sie mich vor euch gehasset hat. 19. Weret jr von der welt / So hette die welt das jre lieb. Die weil jr aber nicht von der welt seid / sondern ich habe euch von der welt erwelet / Darumb hasset euch die welt. 20. Gedencket an mein wort / das ich euch gesagt habe /Der Knecht ist nicht grösser denn sein Herr. Haben sie mich verfolget / Sie werden euch auch verfolgen. Haben sie mein wort gehalten / So werden sie ewers auch halten. 21. Aber das alles werden sie euch thun /vmb meines Namen willen / Denn sie kennen Den nicht / der mich gesand hat.

22. WEnn ich nicht komen were / vnd hette es jnen gesaget / so hetten sie keine sünde2 Nu aber können sie nichts furwenden / jre sünde zu entschüldigen. 23. Wer mich hasset / Der hasset auch meinen Vater. 24. Hette ich nicht die werck gethan vnter jnen / die kein ander gethan hat / so hetten sie keine sünde. Nu aber haben sie es gesehen / Vnd hassen doch beide mich vnd meinen Vater. 25. Doch das erfüllet werde der Spruch in jrem Gesetze geschrieben / Sie hassen mich on vrsache. Psal. 35.

26. wenn aber der tröster komen wird / welchen ich euch senden werde vom Vater / der Geist der warheit / der vom Vater ausgehet / der wird zeugen von mir. 27. Vnd jr werdet auch zeugen / Denn jr seid von anfang bey mir gewesen.

 

Fußnoten

 

1 Das jr fület wie lieb ich euch habe. Das geschicht /wo jr in mir bleibt / vnd haltet meine wort / wie vbel es auch gehet.

 

2 Das ist gesaget auff die weise / wie Ezech. 18 sagt das ein jglicher vmb seiner eigen sünde willen sterben wird. Denn durch Christum ist die Erbsunde auffgehaben / vnd verdampt nach Christus zukunfft niemand /On wer sie nicht lassen / das ist / wer nicht gleuben wil.

 

 

XVI.

1. SOlchs hab ich zu euch geredt / das jr euch nicht ergert. 2. Sie werden euch in den Bann thun. Es kompt aber die zeit / das / wer euch tödtet / wird meinen / er thu Gott einen Dienst dran. 3. Vnd solchs werden sie euch darumb thun / das sie weder meinen Vater noch mich erkennen. 4. Aber solchs habe ich zu euch geredt / auff das / wenn die zeit komen wird /das jr dran gedencket / das ichs euch gesagt habe. Solchs aber habe ich euch von anfang nicht gesagt /denn ich war bey euch. Mat. 20; Mat. 24; Mar. 13; Luc. 22.

 

5. Nv aber gehe ich hin zu dem / der mich gesand hat / vnd niemand vnter euch fraget mich / wo gehestu hin? 6. Sondern die weil ich solches zu euch geredt habe / ist ewer Hertz vol trawrens worden. 7. Aber ich sage euch die warheit / Es ist euch gut / das ich hin gehe. Denn so ich nicht hin gehe / so kompt der Tröster nicht zu euch. So ich aber gehe / wil ich jn zu euch senden. 8. Vnd wenn der selbige kompt / der wird die Welt straffen / vmb die Sünde1 / vmb die Gerechtigkeit / vnd vmb das Gerichte. 9. Vmb die Sünde / das sie nicht gleuben an mich. 10. Vmb die Gerechtigkeit aber / Das ich zum Vater gehe / vnd jr mich fort nicht sehet. 11. Vmb das Gerichte / das der Fürst dieser welt gerichtet ist.

12. JCH habe euch noch viel zu sagen / Aber jr könnets jtzt nicht tragen. 13. Wenn aber jener / der Geist der warheit komen wird / der wird euch in alle warheit leiten. Denn er wird nicht von jm selber reden / sondern was er hören wird / das wird er reden / vnd was zukünfftig ist / wird er euch verkündigen. 14. Derselbige wird mich verkleren / denn von dem meinem wird ers nemen / vnd euch verkündigen. 15. Alles was der Vater hat / das ist mein / Darumb hab ich gesagt / Er wirds von dem meinem nemen /vnd euch verkündigen.

 

16. Vber ein kleines / so werdet jr mich nicht sehen / vnd aber vber ein kleines / so werdet jr mich sehen / denn ich gehe zum Vater. 17. Da sprachen etliche vnter seinen Jüngern vnternander / Was ist das /das er saget zu vns / Vber ein kleines / so werdet jr mich nicht sehen / vnd aber vber ein kleines / so werdet jr mich sehen / Vnd das ich zum Vater gehe? 18. Da sprachen sie / Was ist das / das er saget / Vber ein kleines? Wir wissen nicht / was er redet. 19. Da mercket Jhesus / das sie jn fragen wolten / vnd sprach zu jnen / Dauon fraget jr vnternander / das ich gesagt hab / Vber ein kleines / so werdet jr mich nicht sehen / vnd aber vber ein kleines / so werdet jr mich sehen. 20. Warlich / warlich / ich sage euch / Jr werdet weinen vnd heulen / Aber die welt wird sich frewen / / Jr aber werdet trawrig sein / Doch ewer trawrigkeit sol in freude verkeret werden.

21. EJn Weib wenn sie gebirt / so hat sie trawrigkeit / Denn jre stunde ist komen. Wenn sie aber das Kind geboren hat / dencket sie nicht mehr an die angst / vmb der freude willen / das der Mensch zur welt geboren ist. 22. Vnd jr habt auch nu trawrigkeit /Aber ich wil euch wider sehen / vnd ewer Hertz sol sich frewen / vnd ewer freude sol niemand von euch nemen. 23. Vnd an dem selbigen tage werdet jr mich nichts fragen.

 

WARlich / warlich / Jch sage euch / So jr den Vater etwas bitten werdet in meinem Namen / so wird ers euch geben. 24. Bisher habt jr nichts gebeten / in meinem Namen. Bittet / so werdet jr nemen /das ewre freude volkomen sey. 25. Solchs hab ich zu euch durch Sprichwort geredt. Es kompt aber die zeit / das ich nicht mehr durch Sprichwort mit euch reden werde / sondern euch frey heraus verkündigen von meinem Vater. 26. An dem selbigen tage werdet jr bitten in meinem Namen. Vnd ich sage euch nicht /das ich den Vater fur euch bitten wil / 27. Denn er selbs der Vater hat euch lieb / darumb / das jr mich liebet / vnd gleubet das ich von Gott ausgegangen bin. 28. Jch bin vom Vater ausgegangen vnd komen in die welt / Widerumb verlasse ich die welt / vnd gehe zum Vater.

29. SPrechen zu jm seine Jünger / Sihe / nu redestu frey heraus / vnd sagest kein Sprichwort. 30. Nu wissen wir / das du alle ding weissest / vnd bedarffest nicht / das dich jemand frage2 / Darumb gleuben wir /das du von Gott ausgegangen bist. 31. Jhesus antwortet jnen / Jtzt gleubet jr. 32. Sihe / es kompt die stunde / vnd ist schon komen / Das jr zurstrewet werdet ein jglicher in das seine vnd mich alleine lasset. Aber ich bin nicht alleine / Denn der Vater ist bey mir. 33. Solchs habe ich mit euch geredt / Das jr in Mir friede habet. Jn der Welt habet jr Angst / Aber seid getrost / Jch habe die Welt vberwunden.

 

Fußnoten

 

1 Welt / Natur / Vernunfft etc. weis nicht / das vnglaub sünde / vnd glaube gerechtigkeit sey / vnd Gottes gerichte verdamne alles / was sie vnd der Teufel wider die Christen vrteilen / vnter dem schein Göttlichs diensts vnd Namens. Darumb straffet der heilige Geist im Euangelio / Es sey alles sünde / was nicht glaube ist.

 

2 Das ist / Man darff dich nicht fragen / Denn du kompst zuor mit Antwort / als der das hertze vnd alles heimlich sihet.

 

 

XVII.

1. SOLchs redet Jhesus / vnd hub seine Augen auff gen Himel / vnd sprach / Vater die stunde ist hie / das du deinen Son verklerest / Auff das dich dein Son auch verklere. 2. Gleich wie du jm Macht hast gegeben vber alles Fleisch / Auff das er das ewige Leben gebe / allen die du jm gegeben hast. 3. Das ist aber das ewige Leben / Das sie dich / das du alleine warer Gott bist / vnd den du gesand hast / Jhesum Christ / erkennen.

4. JCH habe dich verkleret auff Erden / vnd volendet das werck / das du mir gegeben hast / das ich thun solt. 5. Vnd nu verklere mich du Vater / bey dir selbs / mit der Klarheit / die ich bey dir hatte / ehe die Welt war. 6. Jch habe deinen Namen offenbaret den Menschen / die du mir von der Welt gegeben hast. Sie waren dein / vnd du hast sie mir gegeben / vnd sie haben dein Wort behalten. 7. Nu wissen sie / das alles was du mir gegeben hast / sey von dir. 8. Denn die wort die du mir gegeben hast / hab ich jnen gegeben /vnd sie habens angenomen / vnd erkand warhafftig /Das ich von dir aus gegangen bin / vnd gleuben / das du mich gesand hast.

9. JCH bitte fur sie / vnd bitte nicht fur die Welt1 /sondern fur die du mir gegeben hast / denn sie sind dein. 10. Vnd alles was mein ist / das ist dein / vnd was dein ist / das ist mein / vnd ich bin in jnen verkleret. 11. Vnd ich bin nicht mehr in der welt / Sie aber sind in der welt / vnd ich kome zu dir. Heiliger Vater / erhalt sie in deinem Namen / die du mir gegeben hast / das sie eines seien / gleich wie wir. 12. Die weil ich bey jnen war in der welt / erhielt ich sie in deinem Namen. Die du mir gegeben hast / die habe ich bewaret / vnd ist keiner von jnen verloren / On das verlorne Kind / Das die Schrifft erfüllet würde.

13. NV aber kome ich zu dir / vnd rede solches in der welt / Auff das sie in jnen haben meine Freude volkomen. 14. Jch hab jnen gegeben dein wort / Vnd die welt hasset sie / Denn sie sind nicht von der welt /wie denn auch ich nicht von der welt bin. 15. Jch bitte nicht / das du sie von der welt nemest / sondern das du sie bewarest fur dem vbel. 16. Sie sind nicht von der welt / gleich wie ich auch nicht von der welt bin. 17. Heilige sie in deiner Warheit. Dein wort ist die Warheit. 18. Gleich wie du mich gesand hast in die welt / so sende ich sie auch in die welt. 19. Jch heilige mich selbs fur sie / auff das auch sie geheiliget seien in der Warheit.

 

20. JCH bitte aber nicht alleine fur sie / sondern auch fur die / so durch jr wort an Mich gleuben werden / 21. Auff das sie alle eines seien / gleich wie du Vater in mir / vnd ich in dir / das auch sie in vns eines seien / Auff das die welt gleube / du habest mich gesand. 22. Vnd ich hab jnen gegeben die Herrligkeit / die du mir gegeben hast / das sie eines seien /gleich wie wir eines sind. 23. Jch jn jnen / vnd du in mir / auff das sie volkomen seien / in eines / Vnd die Welt erkenne / das du mich gesand hast / vnd liebest sie / gleich wie du mich liebest.

24. VAter / Jch wil / das / wo ich bin / auch die bey mir seien / die du mir gegeben hast / Das sie meine Herrligkeit sehen / die du mir gegeben hast / Denn du hast mich geliebet / ehe denn die welt gegründet ward. 25. Gerechter Vater / die welt kennet dich nicht / Jch aber kenne dich / vnd diese erkennen / das du mich gesand hast. 26. Vnd ich habe jnen deinen Namen kund gethan / vnd wil jnen kund thun / Auff das die Liebe / da mit du mich liebest / sey in jnen / vnd ich in jnen.

 

Fußnoten

 

1 Das ist / Jch bitte nicht / das du der welt vnd vngleubigen furnemen vnd thun / dir lassest gefallen. Gleich wie Moses Num. 16 bittet. Das Gott solt des Korah opffer nicht annemen. Vnd Psal. Non miserearis omnibus operantibus iniquitatem. Sonst sol man fur die welt bitten / das sie bekeret werde.

 

 

XVIII.

1. DA Jhesus solches geredt hatte / gieng er hinaus mit seinen Jüngern vber den bach Kidron / da war ein Garte / dar ein gieng Jhesus vnd seine Jünger. 2. Judas aber der jn verrhiet / wuste den ort auch / Denn Jhesus versamlet sich offte daselbs mit seinen Jüngern. 3. Da nu Judas zu sich hatte genomen die Schar / vnd der Hohenpriester vnd Phariseer diener /kompt er da hin / mit fackeln / lampen / vnd mit waffen. Mat. 26; Mar. 14; Luc. 22.



4. ALS nu Jhesus wuste / alles was jm begegnen solte / gieng er hin aus / vnd sprach zu jnen / Wen suchet jr? 5. Sie antworten jm / Jhesum von Nazareth. Jhesus spricht zu jnen / Jch bins. Judas aber der jn verrhiet / stund auch bey jnen. 6. Als nu Jhesus zu jnen sprach / Jch bins / wichen sie zu rücke / vnd fielen zu boden. 7. Da fraget er sie abermal / Wen suchet jr? Sie aber sprachen / Jhesum von Nazareth. 8. Jhesus antwortet / Jch habs euch gesagt / das ichs sey / Süchet jr denn mich / so lasset diese gehen. 9. Auff das das wort erfüllet würde / welchs er saget /Jch habe der keinen verloren / die du mir gegeben hast. Joh. 17.

 

10. DA hatte Simon Petrus ein Schwert / vnd zoch es aus / vnd schlug nach des Hohenpriesters Knechte /vnd hieb jm sein rechte Ohr ab. Vnd der Knecht hies Malchus. 11. Da sprach Jhesus zu Petro / stecke dein Schwert in die scheide. Sol ich den Kelch nicht trincken / den mir mein Vater gegeben hat?

 

12. Dje schar aber vnd der oberheubtman / vnd die Diener der Jüden namen Jhesum / vnd bunden jn /13. vnd füreten jn auffs erste zu Hannas / der war Caiphas Schweher / welcher des jars Hoherpriester war. 14. Es war aber Caiphas / der den Jüden riet / Es were gut / das ein Mensch würde vmbbracht fur das Volck1 Sup. 11; Mat. 26; Mar. 14; Luc. 22.

 

15. SJmon Petrus aber folgete Jhesu nach / vnd ein ander Jünger. Derselbige Jünger war dem Hohenpriester bekand / vnd gieng mit Jhesu hin ein in des Hohenpriesters Pallast. 16. Petrus aber stund draussen fur der thür. Da gieng der ander Jünger / der dem Hohenpriester bekand war / hin aus / vnd redet mit der Thurhüterin / vnd füret Petrum hin ein. 17. Da sprach die Magd die Thurhüterin zu Petro / Bistu nicht auch dieses menschen Jünger einer? Er sprach / Jch bins nicht. 18. Es stunden aber die Knechte vnd Diener /vnd hatten ein Kolfewer gemacht / denn es war kalt /vnd wermeten sich. Petrus aber stund bey jnen / vnd wermet sich.

 

19. ABer der Hohepriester fraget Jhesum vmb seine Jünger vnd vmb seine Lere. 20. Jhesus antwortet jm / Jch habe frey öffentlich geredt fur der welt /Jch habe allezeit geleret in der Schule vnd in dem Tempel / da alle Jüden zusamen komen / vnd habe nichts im verborgen geredt. 21. Was fragestu mich darumb? Frage die darumb / die gehöret haben / was ich zu jnen geredt habe / Sihe / dieselbigen wissen was ich gesagt habe. 22. Als er aber solchs redet / gab der Diener einer / die da bey stunden / Jhesu einen Backen streich / vnd sprach / Soltu dem Hohenpriester also antworten? 23. Jhesus antwortet / Hab ich vbel geredt / so beweise es / das böse sey / Habe ich aber recht geredt / was schlechstu mich? 24. Vnd Hannas sandte jn gebunden zu dem Hohenpriester Caiphas.

25. SJmon Petrus aber stund vnd wermet sich. Da sprachen sie zu jm / Bistu nicht seiner Jünger einer? Er verleugnet aber / vnd sprach / ich bins nicht. 26. Spricht des Hohenpriesters Knecht einer / ein gefreundter des / dem Petrus das Ohr abgehawen hatte /Sahe ich dich nicht im Garten bey jm? 27. Da verleugnet Petrus abermal / Vnd also balde krehet der Han.

 

28. Da füreten sie jhesum von caipha fur das Richthaus. Vnd es war früe / Vnd sie giengen nicht in das Richthaus / auff das sie nicht vnrein würden /sondern Ostern essen möchten. 29. Da gieng Pilatus zu jnen heraus / vnd sprach / Was bringet jr fur Klage wider diesen2 Menschen? 30. Sie antworten / vnd sprachen zu jm / Were dieser nicht ein Vbeltheter /wir hetten dir jn nicht vberantwortet. 31. Da sprach Pilatus zu jnen / So nemet jr jn hin / vnd richtet jn nach ewrem Gesetz. Da sprachen die Jüden zu jm /Wir thüren niemand tödten / 32. Auff das erfüllet würde das wort Jhesu / welchs er saget / da er deutet /welchs Tods er sterben würde.

33. DA gieng Pilatus wider hin ein ins Richthaus /vnd rieff Jhesu / vnd sprach zu jm / Bistu der Jüden König? 34. Jhesus antwortet / Redestu das von dir selbs / Oder habens dir andere von mir gesagt? 35. Pilatus antwortet / Bin ich ein Jüde? Dein Volck vnd die Hohenpriester / haben dich mir vberantwortet /Was hastu gethan? 36. Jhesus antwortet / Mein Reich ist nicht von dieser welt / Were mein Reich von dieser welt / meine Diener würden drob kempffen / das ich den Jüden nicht vberantwortet würde. Aber nu ist mein Reich nicht von dannen. 37. Da sprach Pilatus zu jm / So bistu dennoch ein König? Jhesus antwortet / Du sagsts / Jch bin ein König. Jch bin dazu geboren / vnd in die welt komen / das ich die Warheit zeugen sol. Wer aus der warheit ist / der höret meine stimme. 38. Spricht Pilatus zu jm / Was ist warheit.3

 

VND da er das gesaget / gieng er wider hin aus zu den Jüden / vnd spricht zu jnen / Jch finde keine Schuld an jm. 39. Jr habt aber eine gewonheit / das ich euch einen auff Ostern los gebe / Wolt jr nu / das ich euch der Jüden König los gebe? 40. Da schrien sie wider alle sampt / vnd sprachen / Nicht diesen / sondern Barrabam / Barrabas aber war ein Mörder.

 

Fußnoten

 

1 Hie solt stehen der Vers. Vnd Hannas sandte jn gebunden zu dem Hohenpriester Caiphas. Jnfra. A. Jst von dem Schreiber versetzt im vmbwerffen des blats /wie offt geschicht.

 

2 Es ist wunder was jr wider solchen fromen / berümbten Man / klagen könnet.

 

3 Jronia est. Wiltu von warheit reden / so bistu verloren.

 

 


XIX.

 

1. DA nam Pilatus Jhesum vnd geisselte jn. 2. Vnd die Kriegsknechte flochten eine Krone von dornen /vnd setzten sie auff sein Heubt / vnd legten jm ein Purpurkleid an / 3. vnd sprachen / Sey gegrüsset lieber Jüden König. Vnd gaben jm Backenstreiche. 4. Da gieng Pilatus wider heraus / vnd sprach zu jnen /Sehet / ich füre jn her aus zu euch / das jr erkennet /das ich keine schuld an jm finde. 5. Also gieng Jhesus heraus / vnd trug eine dörnen Krone vnd Purpurkleid. Vnd er spricht zu jnen / Sehet / welch ein Mensch. 6. Da jn die Hohenpriester vnd die Diener sahen /schrien sie / vnd sprachen / Creutzige / creutzige. Pilatus spricht zu jnen / Nempt jr jn hin / vnd creutziget / Denn ich finde keine schuld an jm. 7. Die Jüden antworten jm / Wir haben ein Gesetze / vnd nach dem Gesetze sol er sterben / Denn er hat sich selbs zu Gottes Son gemacht. Mat. 27; Mar. 15; Luc. 23; Leui. 24; Joh. 5.

8. DA Pilatus das wort höret / furcht er sich noch mehr. 9. Vnd gieng wider hin ein in das Richthaus /vnd spricht zu Jhesu / Von wannen bistu? Aber Jhesus gab jm kein antwort. 10. Da sprach Pilatus zu jm / Redestu nicht mit mir? Weisstu nicht / das ich macht habe dich zu creutzigen / vnd macht habe dich los zu geben? 11. Jhesus antwortet / Du hettest keine macht vber mich / wenn sie dir nicht were von oben erab gegeben. Darumb / der mich dir vberantwortet hat / der hats grösser sünde. 12. Von dem an trachtet Pilatus / wie er jn los liesse. Die Jüden aber schrien /vnd sprachen / Lesstu diesen los / so bistu des Keisers freund nicht / Denn wer sich zum Könige machet / der ist wider den Keiser.

 

13. DA Pilatus das wort höret / füret er Jhesum heraus / vnd satzte sich auff den Richtstuel / an der Stete / die da heisst Hohpflaster / auff Ebreisch aber Gabbatha. 14. Es war aber der Rüstag in Ostern /vmb die sechste stunde / Vnd er spricht zu den Jüden / Sehet / das ist ewer König. 15. Sie schrien aber / Weg / weg mit dem / Creutzige jn. Spricht Pilatus zu jnen / Sol ich ewern König creutzigen? Die Hohenpriester antworten / Wir haben keinen König /denn den Keiser. 16. Da vberantwortet er jnen / das er gecreutziget würde. Mat. 27; Mar. 15; Luc. 23.

 

Sje namen aber jhesum / vnd füreten jn hin. 17. Vnd er trug sein Creutze / vnd gieng hin aus zur Stete die da heisset Scheddelstet / welche heisset auff Ebreisch Golgatha / 18. Alda creutzigeten sie jn /Vnd mit jm Zween ander / zu beiden seiten / Jhesum aber mitten inne.

19. PJlatus aber schreib eine Vberschrifft / vnd setzte sie auff das Creutze / vnd war geschrieben / Jhesus von Nazareth der Jüden König. 20. Diese Vberschrifft lasen viel Jüden / denn die stete war nahe bey der Stad / das Jhesus gecreutziget ist. Vnd es war geschrieben auff Ebreisch / Griechisch / vnd Latinische sprach. 21. Da sprachen die Hohenpriester der Jüden zu Pilato / Schreib nicht der Jüden König /Sondern das er gesaget habe / Jch bin der Jüden König. 22. Pilatus antwortet / Was ich geschrieben hab / das hab ich geschrieben.

 

23. DJe Kriegsknechte aber / da sie Jhesum gecreutziget hatten / namen sie seine Kleider / vnd machten vier Teil / einem jglichen Kriegsknechte ein teil / da zu auch den Rock. Der Rock aber war vngenehet / von oben an gewircket / durch vnd durch. 24. Da sprachen sie vnternander / Lasset vns den nicht zuteilen / sondern darumb lossen / wes er sein sol. Auff das erfüllet würde die Schrifft / die da saget. Sie haben meine Kleider vnter sich geteilet / vnd haben vber meinen Rock das Los geworffen. Solchs theten die Kriegsknechte. Psal. 22.

 

25. ES stund aber bey dem creutze Jhesu seine Mutter / vnd seiner mutter schwester / Maria Cleophas weib / vnd Maria Magdalene. 26. Da nu Jhesus seine Mutter sahe / vnd den Jünger da bey stehen /den er lieb hatte / spricht er zu seiner Mutter / Weib /sihe / das ist dein Son. 27. Darnach spricht er zu dem Jünger / Sihe / das ist deine Mutter. Vnd von der stund an / nam sie der Jünger zu sich.



28. DARnach als Jhesus wuste / das schon alles volnbracht war / das die Schrifft erfüllet würde /spricht er / Mich dürstet. 29. Da stund ein Gefesse vol Essiges. Sie aber fülleten einen schwam mit essig / vnd legeten in vmb einen Jsopen / vnd hielten es jm dar zum munde. 30. Da nu Jhesus den Essig genomen hatte / sprach er / Es ist volnbracht. Vnd neiget das Heubt vnd verschied. Psal. 69.

 

31. DJe Jüden aber / dieweil es der Rüstag war /das nicht die Leichnam am Creutze blieben den Sabbath vber (Denn desselbigen Sabbaths tag war gros) baten sie Pilatum / das jre Gebeine gebrochen vnd sie abgenomen würden. 32. Da kamen die Kriegsknechte vnd brachen dem Ersten die Beine / vnd dem Andern /der mit jm gecreutziget war. 33. Als sie aber zu Jhesu kamen / da sie sahen / das er schon gestorben war /brachen sie jm die Beine nicht / 34. Sondern der Kriegsknechte einer öffenet seine Seite mit einem spehr / Vnd als bald gieng Blut vnd Wasser her aus. 35. Vnd der das gesehen hat / der hat es bezeuget /vnd sein Zeugnis ist war. Vnd derselbige weis / das er die warheit saget / Auff das auch jr gleubet. 36. Denn solchs ist geschehen / das die Schrifft erfüllet würde / Jr solt jm kein Bein zubrechen. 37. Vnd aber mal spricht ein ander Schrifft / Sie werden sehen / in welchen sie gestochen haben. Exod. 12; Zach. 12.

 

38. Darnach bat pilatum joseph von arimathia /der ein Jünger Jhesu war / doch heimlich / aus furcht fur den Jüden / das er möchte abnemen den leichnam Jhesu. Vnd Pilatus erleubet es. 39. Es kam aber auch Nicodemus / der vormals bey der nacht zu Jhesu komen war / vnd brachte Myrrhen vnd Aloen vnternander / bey hundert pfunden. 40. Da namen sie den leichnam Jhesu / vnd bunden jn in leinen Tücher mit Specereien / wie die Jüden pflegen zu begraben. 41. Es war aber an der Stete / da er gecreutziget ward /ein Garte / vnd im garten ein new Grab / in welches niemand je gelegt war. 42. Da selbs hin legten sie Jhesum / vmb des Rüstages willen der Jüden / die weil das Grab nahe war. Joh. 3.

 

XX.

 

1. AN der Sabbather einem / kompt Maria Magdalena früe / da es noch finster war / zum Grabe / vnd sihet / das der stein vom grabe hin weg war. 2. Da leufft sie / vnd kompt zu Simon Petro vnd zu dem andern Jünger / welchen Jhesus lieb hatte / vnd spricht zu jnen / Sie haben den HErrn weggenomen aus dem Grabe / vnd wir wissen nicht / wo sie jn hin gelegt haben. Mat. 28; Mar. 16; Luc. 24.

 

3. DA gieng Petrus vnd der ander Jünger hin aus /vnd kamen zum Grabe. 4. Es lieffen aber die Zween mit einander / vnd der ander Jünger lieff zuuor /schneller denn Petrus / vnd kam am ersten zum grabe / 5. Kucket hin ein / vnd sihet die Leinen geleget / Er gieng aber nicht hin ein. 6. Da kam Simon Petrus / jm nach / vnd gieng hin ein in das Grab / vnd sihet die Leinen geleget / 7. vnd das Schweistuch /das Jhesu vmb das heubt gebunden war / nicht bey die Leinen geleget / sondern beseits eingewickelt an einen sondern ort. 8. Da gieng auch der ander Jünger hin ein / der am ersten zum Grabe kam / vnd sahe / vnd gleubets1. 9. Denn sie wusten die Schrifft noch nicht /das er von den Todten aufferstehen müste. 10. Da giengen die Jünger wider zusamen.

 

11. MAria aber stund fur dem Grabe / vnd weinet draussen. Als sie nu weinet / kucket sie in das Grab /12. vnd sihet zween Engel in weissen Kleidern sitzen / Einen zun heubten / vnd den andern zun füssen /da sie den leichnam Jhesu hin gelegt hatten. 13. Vnd dieselbigen sprachen zu jr / Weib / was weinestu? Sie spricht zu jnen / Sie haben meinen Herrn weggenomen / vnd ich weis nicht / wo sie jn hin gelegt haben.

 

14. VND als sie das saget / wandte sie sich zu rücke / vnd sihet Jhesum stehen / vnd weis nicht das es Jhesus ist. 15. Spricht Jhesus zu jr / Weib / was weinestu? wen suchestu? Sie meinet es sey der Gartner /vnd spricht zu jm / Herr / hastu jn weggetragen? so sage mir / wo hastu jn hin geleget? so wil ich jn holen. 16. Spricht Jhesus zu jr / Maria. Da wandte sie sich vmb / vnd spricht zu jm / Rabuni / das heisset Meister. 17. Spricht Jhesus zu jr / Rüre mich nicht an / denn ich bin noch nicht auffgefaren2 zu meinem Vater. Gehe aber hin zu meinen Brüdern / vnd sage jnen / Jch fare auff zu meinem Vater / vnd zu ewrem Vater / Zu meinem Gott / vnd zu ewrem Gott. 18. Maria Magdalena kompt vnd verkündiget den Jüngern / Jch hab den HErrn gesehen / vnd solchs hat er zu mir gesagt.



19. AM abend aber desselbigen Sabbaths / da die Jünger versamlet vnd die thür verschlossen waren /aus furcht fur den Jüden / kam Jhesus / vnd trat mitten ein / vnd spricht zu jnen / Friede sey mit euch. 20. Vnd als er das saget / zeiget er jnen die Hende / vnd seine Seite. Da wurden die Jünger fro / das sie den HErrn sahen. 21. Da sprach Jhesus abermal zu jnen. Friede sey mit euch. Gleich wie mich der Vater gesand hat / So sende ich euch. 22. Vnd da er das saget / blies er sie an / vnd spricht zu jnen / Nemet hin den heiligen Geist / 23. Welchen jr die sünde erlasset / den sind sie erlassen / Vnd welchen jr sie behaltet / den sind sie behalten. Luc. 24.

24. THomas aber der Zwelffen einer / der da heisset Zwilling / war nicht bey jnen / das Jhesus kam. 25. Da sagten die andern Jünger zu jm / Wir haben den HErrn gesehen. Er aber sprach zu jnen / Es sey denn / das ich in seinen Henden sehe die Negelmal /vnd lege meinen Finger in die Negelmal / vnd lege meine Hand in seine Seiten / wil ichs nicht gleuben.

 

26. VND vber acht tage / waren aber mal seine Jünger drinnen / vnd Thomas mit jnen. Kompt Jhesus / da die thür verschlossen waren / vnd trit mitten ein / vnd spricht / Friede sey mit euch. 27. Darnach spricht er zu Thoma / Reiche deinen Finger her /vnd sihe meine Hende / vnd reiche deine Hand her /vnd lege sie in meine Seiten / vnd sey nicht vngleubig / sondern gleubig. 28. Thomas antwortet /vnd sprach zu jm / Mein HErr vnd mein Gott. 29. Spricht Jhesus zu jm / Dieweil du mich gesehen hast Thoma / so gleubestu / Selig sind / die nicht sehen /vnd doch gleuben.

30. AVch viel andere Zeichen thet Jhesus fur seinen Jüngern / die nicht geschrieben sind in diesem Buch. 31. Diese aber sind geschrieben / Das jr gleubet / Jhesus sey Christ / der Son Gottes / Vnd das jr durch den glauben das Leben habet / in seinem Namen.

 

Fußnoten

 

1 Das er were weg genomen / Wie Magdalena zu jnen gesagt hatte.

 

2 Weil sie noch nicht gleubet / das er Gott war / wolte er sich nicht lassen anrüren / denn anrüren bedeut gleuben. Vnd S. Johannes sonderlich fur andern Euangelisten auff die geistlichen deutungen acht hat /So doch S. Mat. am 28. schreibet / Er habe sich lassen die Weiber anrüren.

 

 

XXI.

1. DArnach offenbaret sich Jhesus abermal an dem meer bey Tyberias. Er offenbaret sich aber also. 2. Es war bey einander Simon Petrus vnd Thomas / der da heisset Zwilling / vnd Nathanael von CanaGalilea /vnd die söne Zebedei / vnd andere zween seiner Jünger. 3. Spricht Simon Petrus zu jnen / Jch wil hin fischen gehen. Sie sprachen zu jm / So wollen wir mit dir gehen. Sie giengen hin aus / vnd tratten in das Schiff also bald / Vnd in derselbigen nacht fiengen sie nichts.

 

4. DA es aber itzt morgen war / stund Jhesus am vfer / Aber die Jünger wusten nicht / das es Jhesus war. 5. Spricht Jhesus zu jnen / Kinder habt jr nichts zu essen? Sie antworteten jm / Nein. 6. Er aber sprach zu jnen / Werffet das netze zur rechten des schiffs / so werdet jr finden. Da wurffen sie / vnd kundens nicht mehr ziehen / fur der menge der Fische. 7. Da spricht der Jünger / welchen Jhesus lieb hatte / zu Petro / Es ist der HErr. Da Simon Petrus höret / das der HErr war / gürtet er das Hembd vmb sich / denn er war nacket / vnd warff sich ins meer. 8. Die andern Jünger aber kamen auff dem schiffe / denn sie waren nicht ferne vom lande / sondern bey zwey hundert ellen /vnd zogen das Netze mit den Fischen.

9. ALs sie nun austratten auff das land / sahen sie Kolen geleget / vnd Fisch drauff / vnd Brot. 10. Spricht Jhesus zu jnen / Bringet her von den Fischen /die jr itzt gefangen habt. 11. Simon Petrus steig hin ein / vnd zoch das Netze auff das land / vol grosser Fische / hundert vnd drey vnd funffzist. Vnd wiewol jr so viel waren / zureis doch das Netze nicht. 12. Spricht Jhesus zu jnen / Kompt / vnd haltet das mal. Niemand aber vnter den Jüngern thurste jn fragen /Wer bistu? Denn sie wusten das der HErr war. 13. Da kompt Jhesus vnd nimpt das Brot / vnd gibts jnen /Desselbigen gleichen auch Fisch. 14. Das ist nu das dritte mal / das Jhesus offenbaret ist seinen Jüngern /nach dem er von den Todten aufferstanden ist.

 

15. DA sie nu das Mal gehalten hatten / spricht Jhesus zu Simon Petro / Simon Johanna / hastu mich lieber / denn mich diese haben? Er spricht zu jm / ja HErr / du weissest / das ich dich lieb habe. Spricht er zu jm / Weide meine Lemmer. 16. Spricht er aber zum andern mal zu jm / Simon Johanna / hastu mich lieb? Er spricht zu jm / Ja HErr / du weissest / das ich dich lieb habe. Spricht er zu jm / Weide meine schafe. 17. Spricht er zum dritten mal zu jm / Simon Johanna / hastu mich lieb? Petrus ward trawrig / das er zum dritten mal zu jm saget / hastu mich lieb / vnd sprach zu jm / HErr / du weisst alle ding / Du weissest / das ich dich lieb habe. Spricht Jhesus zu jm / Weide meine Schafe.

18. WARlich / warlich / Jch sage dir / Da du jünger warest / gürtestu dich selbs / vnd wandelst wo du hin woltest / Wenn du aber alt wirst / wirstu deine Hende ausstrecken / Vnd ein ander wird dich gürten /vnd füren / wo du nicht hin wilt. 19. Das saget er aber zu deuten / mit welchem Tode er Gott preisen würde.

 

DA er aber das gesaget / spricht er zu jm / Folge mir nach. 20. Petrus aber wandte sich vmb / vnd sahe den Jünger folgen / welchen Jhesus lieb hatte / der auch an seiner Brust am Abendessen gelegen war /vnd gesaget hatte / HErr / wer ists / der dich verrhet? 21. Da Petrus diesen sahe / spricht er zu Jhesu /HErr / was sol aber dieser? 22. Jhesus spricht zu jm /So ich wil das er bleibe / bis ich kome / was gehet es dich an? Folge du mir nach. 23. Da gieng eine rede aus vnter den Brüdern / Dieser Jünger stirbt nicht. Vnd Jhesus sprach nicht zu jm / Er stirbet nicht / Sondern / so ich wil / das er bleibe / bis ich kome / was gehet es dich an? 24. Dis ist der Jünger / der von diesen dingen zeuget / vnd hat dis geschrieben / Vnd wir wissen / das sein Zeugnis warhafftig ist.

25. ES sind auch viel ander ding / die Jhesus gethan hat / Welche / so sie solten eins nach dem andern geschrieben werden / achte ich / die Welt würde die Bücher nicht begreiffen / die zu beschreiben weren.

 


 

Martin Luther

Die Offenbarung S. Johannis des Theologen

 

Vorrede auff die Offenbarung S. Johannis.

MAncherley Weissagung findet man in der Christenheit. Etliche weissaget also / das sie der Propheten schrifft auslegt / Dauon Paulus j. Cor. xij. xiiij. vnd an mehr orten sagt. Diese ist die nötigste / vnd man mus sie teglich haben / als die das wort Gottes leret /den grund der Christenheit legt / vnd den glauben verteidingt / Vnd summa / die das Predigampt regieret /erhelt / bestelt vnd ausricht.

ETliche weissagt von künfftigen dingen / die nicht zuuor in der Schrifft stehen / vnd diese ist dreierley. Die erste thuts mit ausgedrückten worten / on Bilde vnd Figuren / wie Moses / Dauid / vnd der gleichen Propheten mehr / von Christo weissagen. Vnd wie Christus vnd die Apostel / von dem Endechrist vnd falschen Lerern / etc.

DJe andere thuts mit Bilden / Aber doch setzt da neben auch die auslegung mit ausgedrückten worten /Wie Joseph die trewme auslegt / Vnd Daniel beide Trewme vnd Bilder auslegt.

DJe dritte / die es on wort oder auslegung / mit blossen Bilden vnd Figuren thut / wie dis Buch der Offenbarung / vnd vieler heiligen Leute / Trewme /Gesichte vnd Bilder / welche sie vom heiligen Geist haben. Wie Act. ij. Petrus aus Joel predigt / Ewre Söne vnd Töchter sollen weissagen / vnd ewre Jüngling sollen Gesichte sehen / vnd ewre Eltesten sollen Trewme trewmen. Vnd so lange solche Weissagunge vngedeut bleibet / vnd kein gewisse auslegung kriegt /ists eine verborgene stumme Weissagung / vnd noch nicht zu jrem nutz vnd frucht komen / den sie der Christenheit geben sol.

WJe denn auch diesem Buch bisher gegangen. Es haben wol viel sich dran versucht / Aber bis auff den heutigen tag / nichts gewisses auffbracht / Etliche viel vngeschickts dinges / aus jrem Kopff hin ein gebrewet. Vmb solcher vngewissen auslegung vnd verborgen Verstands willen / haben wirs bisher auch lassen liegen / sonderlich weil es auch bey etlichen alten Vetern geachtet / das nicht S. Johannis des Apostels sey /Wie in libro iij. Histo. Ecclesi. Cap. xxv. stehet / Jn welchem zweiuel wirs fur vns auch noch lassen bleiben. Damit doch niemand gewehret sein sol / das ers halte fur S. Johannes des Apostels / oder wie er wil.

WEil wir aber dennoch gerne die deutung oder auslegung gewis hetten / wollen wir den andern vnd höhern Geistern vrsachen nach zudencken geben / vnd vnser gedancken auch an tag geben / nemlich also. Weil es sol eine Offenbarung sein künfftiger Geschicht / vnd sonderlich künfftiger trübsaln vnd vnfal der Christenheit / Achten wir / das solte der neheste vnd gewisseste griff sein / die Auslegung zu finden /So man die ergangen Geschicht vnd vnfelle in der Christenheit bisher ergangen / aus den Historien neme / vnd dieselbigen gegen diese Bilde hielte / vnd also auff die wort verglieche. Wo sichs als denn fein würde mit einander reimen vnd eintreffen / So kündte man drauff fussen / als auff eine gewisse / oder zum wenigsten als auff eine vnuerwerffliche Auslegung.

Demnach / halten wir / wie der text zwar selbs sagt / das die ersten drey Cap. so von den sieben Gemeinen / vnd jren Engeln in Asia reden / nichts anders wöllen / denn einfeltiglich anzeigen / Wie dieselbigen dazu mal gestanden sind / Vnd vermanet werden / das sie bleiben vnd zunemen / oder sich bessern sollen. Vber das lernen wir draus / durch das wort / Engel /hernach in andern Bilden oder Geschichten / verstehen / Bischoue vnd Lerer in der Christenheit / Etliche gut als die heiligen Veter vnd Bischoue / Etliche böse / als die Ketzer vnd falsche Bischoue / welcher doch mehr in diesem Buch stehen / denn jener.

Jm. iiij. vnd. v. cap. wird furgebildet die gantze Christenheit / die solch zukünfftig Trübsal vnd Plagen leiden sol. Da sind. xxiiij. Eltesten fur Gotte (Das sind alle Bischoue vnd Lerer eintrechtig) mit dem Glauben gekrönet / die Christum das lamb Gottes mit den Harffen loben (das ist) predigen / vnd mit Reuchfassen dienen / das ist / im beten sich vben. Das alles zu trost / der Christen / Das sie wissen sollen / die Christenheit / solle dennoch bleiben in künfftigen Plagen.

Jm. vj. gehen an die künfftigen trübsaln / vnd erstlich / die leiblichen trübsaln / Als da sind verfolgung von der weltlichen Oberkeit / welche ist der gekrönete Reuter mit dem Bogen auff dem weissen Ros. Jtem /Krieg vnd Blut / welche ist der Reuter mit dem schwert / auffm roten Ros. Jtem / Thewrezeit vnd hunger / welche ist der Reuter mit dem Bogen auff dem schwartzen Ros. Jtem / Pestilentz vnd Drüse /welche ist der Reuter im Todsbilde auff dem fahlen Ros. Denn diese vier plagen folgen gewis allezeit /vber die vndanckbarn vnd verechter des worts Gottes / neben andern mehr verstörung vnd enderung der Oberkeiten / bis an Jüngstentag. Wie am ende des vj. Cap. gezeiget wird / Vnd die Seelen der Marterer solchs auch treiben / mit jrem geschrey.

Jm. vij. vnd. viij. ca. gehet an die offenbarung von geistlichen Trübsaln / das sind mancherley Ketzerey. Vnd wird aber mal vorher ein trostbilde gestellet / da der Engel die Christen zeichnet vnd den vier bösen Engeln wehret. Auff das man aber mal gewis sey / Die Christenheit werde auch vnter den Ketzern frume Engel vnd das reine wort haben. Wie auch der Engel mit dem Reuchfas / das ist / mit dem Gebet zeiget. Solche gute Engel sind die heigen Veter / Als Spiridon / Athanasius / Hilarius / vnd das Concilium Nicenum / / vnd der gleichen.

DEr erste böse Engel ist / Tatianus mit seinen Encratiten / welche die Ehe verboten. Jtem / aus wercken frum sein wolten / wie die Jüden / Denn die lere von Werckheiligkeit muste die erste sein wider das Euangelium / bleibt auch wol die letzte / On das sie jmer newe Lerer vnd andern namen kriegt / als Pelagianer etc.

DEr ander ist / Martion mit seinen Kataphrygen /Manicheis / Montanis etc. Die jre Geisterey rhümen /vber alle Schrifft / vnd faren wie dieser brennend Berg / zwischen Himel vnd Erden. Als bey vns der Müntzer vnd die Schwermer.

DEr dritte ist / Origenes / der durch die Philosophia vnd vernunfft die Schrifft verbittert vnd verderbet hat / Wie bey vns die Hohenschulen bis her gethan.

DEr vierde ist / Nouatus mit seinen Katharen / welche die Busse versagten / vnd fur andern die reinsten sein wolten. Der art waren die Donatisten hernach auch. Vnser Geistlichen aber / sind schier alle vierley. Die Gelerten / so die Historien wissen / werden dis wol aus zurechen wissen / Denn es were zu lang alles zu erzelen vnd beweisen.

Jm ix. x. hebt sich der rechte jamer / denn bisher / die leibliche vnd geistliche trübsaln / fast ein schertz gewesen sind / gegen diese künfftigen Plagen. Wie auch der Engel am ende des viij. Cap. selbs anzeiget / Es sollen drey Weh komen / welche Weh sollen die andern drey / das ist / der fünfft / sechst / siebend Engel ausrichten / vnd da mit der Welt ein ende. Hie komen beide geistliche vnd leibliche Verfolgung zusamen / Derselbigen sollen drey sein / Die erste gros / die ander noch grösser / die dritte am allergrössesten.

SO ist nu das erste weh / der fünffte Engel / Arius der grosse Ketzer / vnd seine Gesellen / der die Christenheit so grewlich geplagt hat in aller Welt / das wol der Text hie sagt / Die fromen Leute weren lieber gestorben / denn solchs gesehen / vnd haben doch solchs müssen sehen vnd nicht sterben. Ja er spricht /der Engel aus der Hellen / genant Verderber / sey jr König / Als wolten sie sagen / Der Teufel reite sie selbs. Denn sie nicht allein geistlich / sondern auch leiblich mit dem Schwert die rechten Christen verfolget haben. Liese die Geschicht von den Arianern / so wirstu diese Figur vnd wort wol verstehen.

DAs ander Weh / ist der sechste Engel / der schendliche Mahmeth mit seinen Gesellen den Saracenen / welche mit Leren vnd mit dem Schwert der Christenheit grosse Plage angelegt haben. Neben vnd mit demselbigen Engel / da mit solch Weh deste grösser sey / kompt dazu der starcke Engel mit dem Regenbogen vnd bittern Buche / das ist / Das heilige Bapstum mit seinem grossen geistlichen schein / Die messen vnd fassen den Tempel mit jren Gesetzen /stossen den Chor hinaus / vnd richten eine Laruenkirche oder eusserliche Heiligkeit an.

Jm xi. xij. werden zwischen solchen bösen wehen vnd Plagen / zwey Trostbilde gestellet / Eins von den zweien Predigern / Vnd eins von der schwangern Frawen / die ein Kneblin / on des Drachen danck gebirt. Da mit angezeiget wird / Das dennoch etliche frume Lerer vnd Christen bleiben sollen / beide vnter den zwey vorigen Wehen / vnd dem dritten künfftigen Wehe. Vnd lauffen nu die letzten zwey Wehe mit einander / vnd greiffen zu gleich die Christenheit zur Letze an / vnd der Teufel da mit endlich dem Fass den boden ausstösset.

SO kompt nu im xiij. Cap. (auff die Posaunen des letzten vnter den sieben Engel / der im anfang des xij. Cap. bleset) desselbigen siebenden Engels geschefft /das dritte Wehe / nemlich / Das bepstliche Keiserthum vnd keiserliche Bapstum. Hie krieget das Bapstumb auch das weltlich Schwert in seine gewalt / vnd regiert nu nicht allein mit dem Buch im andern Wehe / sondern auch mit dem Schwert im dritten Wehe / wie sie denn rhümen / Das der Bapst beide geistliche vnd weltliche Schwert in seiner macht habe.

HJe sind nu die zwey Thier / Eins / ist das Keiserthum / Das ander mit den zweien Hörnern / das Bapstum / / welchs nu auch ein weltlich Reich worden ist /Doch mit dem schein des namens Christi. Denn der Bapst hat das gefallen Römisch reich / wider auffgerichtet / vnd von den Griechen zu den Deudschen bracht / Vnd ist doch mehr ein Bilde vom Römischen reich / denn des Reichs cörper selbs / wie es gewesen ist. Dennoch gibt er solchem bilde Geist vnd Leben /das es dennoch seine Stende / Rechte / Glieder vnd Empter hat / vnd gehet etlicher masse im schwang. Das ist das Bilde / das wund gewesen / vnd wider heil worden ist.

WAs aber fur grewel / wehe vnd schaden solch keiserlich Bapstum gethan hab / ist jtzt nicht zu erzelen. Denn erstlich ist die Welt durch sein Buch vol worden aller Abgötterey / mit Klöstern / Stifften / Heiligen /Walfarten / Fegfewr / Ablas / Vnehe / vnd vnzeliche mehr stücke der Menschenlere vnd werck etc. Zum andern / wer kan erzelen / wie viel blut / mord / krieg vnd jamer / die Bepste haben angericht / beide mit selbs kriegen vnd mit reitzen die Keiser / Könige /Fürsten vnternander.

HJe gehet nu vnd leufft des Teuffels letzter zorn mit einander im schwang / Dort gegen morgen / das ander Wehe / Mahmeth vnd die Saracener / Hie gen abend Bapstum vnd Keiserthum mit dem dritten Wehe. Zu welchen als zur zugabe der Türcke / Gog vnd Magog auch kompt / wie im xx. Cap. folgen wird. Vnd also die Christenheit in aller Welt vnd zu allen seiten mit falschen Leren vnd Kriegen / mit Buch vnd Schwert / auffs allergrewlichst vnd jemerlichst geplagt wird / Das ist die Grundsuppe vnd die endliche Plage. Darauff folgen nu fast eitel Trostbilde / vom ende solcher aller weh vnd grewel.

Jm xiiij. cap. fehet an christus zu erst mit dem geist seines Mundes zu tödten (wie S. Paulus sagt) seinen Endechrist / Vnd kompt der Engel mit dem Euangelio wider das bitter Buch des starcken Engels. Vnd stehen nu widerumb Heiligen / auch Jungfrawen vmb das Lamb her / vnd predigen recht. Auff welch Euangelium folget des andern Engels stimme / Das die stad Babylon fallen sol / vnd das geistlich Bapstum vntergehen.

WEiter folget / Das die Erndte gehalten wird / Vnd die / so am Bapstum wider das Euangelium beharren /ausser der stad Christi / in die Kelter göttlichs zorns geworffen werden. Das ist / durchs Euangelium werden sie / als von der Christenheit abgesondert / verurteilt zum zorn Gottes. Welcher ist viel / vnd die Kelter gibt viel Bluts. Oder vieleicht mag noch wol etwa eine redliche straffe vnd vrteil furhanden sein / vber vnser Sünde / die ans der massen vnd vber reiff sind.

Darnach im xv. vnd xvj. ca. komen die sieben Engel mit den sieben Schalen / Da nimpt das Euangelium zu / vnd stürmet das Bapstum an allen enden /durch viel gelerte frume Prediger / vnd wird des Thieres stuel / des Bapsts gewalt finster vnselig vnd veracht. Aber sie werden alle zornig vnd weren sich getrost / Denn es gehen drey Frösche / drey vnsauber Geister aus des Thieres maul / reitzen da mit die Könige vnd Fürsten wider das Euangelium. Aber es hilfft nicht / jr streit geschicht doch zu Harmageddon. Die Frösche sind die Sophisten / als Faber / Eck / Emser etc. die viel gecken wider das Euangelium / vnd schaffen doch nichts / vnd bleiben Frösche.

Jm xxij. wird das keiserliche bapstum / vnd das bepstliche Keiserthum / gantz on anfang bis ans ende in ein Bilde gefasset / vnd gleich in eine Summa furgestellet / wie es nichts sey (Denn das alt Römisch reich ist lengest da hin) vnd sey doch (Denn es sind ja etliche Lender / vnd da zu die Stad Rom auch noch da) Solch Bilde wird hie furgestellet / Gleich wie man einen Vbeltheter öffentlich fur Gericht stellet / das er verurteilet werden sol. Auff das man wisse / wie dis Thier sol nu bald auch verdampt / vnd wie S. Paulus saget / durch die erscheinung der zukunfft vnsers HErrn zerstöret werden. Welchs fahen an / wie er im Text sagt / auch des Bapstums Schutzherrn / Die es also jtzt schützen / das die Geistlichen gar schier nacket sitzen werden.

Jm xviij. gehet nu an solche verstörung / vnd gehet die herrliche grosse pracht zu boden / vnd hören auff die Stifftreuber / vnd Pfründendiebe / die Cortisanen. Denn auch Rom darumb hat müssen geplündert /vnd durch jren eigen Schutzherrn gestürmet werden /zum anfang der endlichen verstörung.

Noch lassen sie nicht ab / süchen / trösten / rüsten / vnd wehren sich / Vnd wie er hie sagt im xix. Cap. Nu sie mit der Schrifft vnd Büchern nicht mehr können / vnd die Frösche ausgegeckt haben / Greiffen sie mit ernst dazu / vnd wollens mit gewalt ausfüren /Samlen Könige vnd Fürsten zum streit. Aber sie lauffen an / Denn der auff dem weissen Rosse / der Gottes wort heisset / der gewinnet / Bis das beide Thier vnd Prophet / ergriffen / in die Helle geworffen werden.

Jn des nu solchs alles gehet / kompt im xx. cap. auch her zu der Letzetranck / Gog vnd Magog / der Türcke / die roten Jüden / welche der Satan / so vor tausent jaren gefangen gewest ist / vnd nach tausent jaren wider los worden / bringet. Aber sie sollen mit jm auch bald in den fewrigen Pful. Denn wir achten /das dis Bilde / als ein sonderlichs von den vorigen /vmb der Türcken willen gestellet sey. Vnd die tausent jar anzufahen sind / vmb die zeit / da dis Buch geschrieben ist / vnd zur selbigen zeit auch der Teufel gebunden sey. Doch mus die Rechnung nicht so gnaw / alle minuten treffen. Auff die Türcken folget nu flugs das Jüngste gericht am ende dis Cap. wie Dan. vij. auch zeiget.

Zv letzt / am xxi. wird der endlilche trost gebildet /Das die heilige Stad sol vollend bereit / vnd als eine Braut zur ewigen Hochzeit gefüret werden. Das Christus alleine HErr sey / Vnd alle Gottlosen verdampt /sampt dem Teufel in die Helle faren.

Nach dieser auslegung / können wir dis Buch vns nütz machen / vnd wol brauchen. Erstlich zur tröstung / Das wir wissen / wie das kein Gewalt noch Lügen / keine Weisheit noch Heiligkeit / kein Trübsal noch Leid / werden die Christenheit vnterdrücken /Sondern sie sol endlich den Sieg behalten vnd obliegen.

ZVm andern / Zur warnung / wider das grosse fehrliche manchfeltige Ergernis / so sich begibt an der Christenheit. Denn dieweil so mechtig gewalt vnd schein / solte wider die Christenheit fechten / vnd sie so gar on alle gestalt vnter so viel trübsaln / Ketzereien / vnd andern gebrechen verborgen sein / Jst der vernunfft vnd natur vnmüglich die Christenheit zu erkennen / Sondern fellt da hin / vnd ergert sich an jr /Heisst das Christliche Kirche / welchs doch der Christlichen Kirchen ergeste Feinde sind. Vnd widerumb heisst das verdampte Ketzer / die doch die rechte Christliche Kirche sind. Wie bis her / vnter dem Bapstum / Mahmet / ja bey allen Ketzern geschehen ist. Vnd verlieren also diesen Artickel / Jch gleube eine heilige Christliche Kirche.

GLeich wie auch jtzt etliche Klüglinge thun / weil sie Ketzerey / zwitracht / vnd mancherley mangel sehen / das viel falscher / viel loser Christen sind /vrteilen sie flugs vnd frey / Es seien keine Christen da. Denn sie haben gehöret / das Christen sollen ein heilig / friedsam / eintrechtig / freundlich / tugentreich Volck sein / Dem nach meinen sie / es solle kein ergernis / keine Ketzerey / kein mangel / sondern eitel friede vnd tugent da sein.

DJese solten dis Buch lesen / vnd lernen die Christenheit mit andern augen / denn mit der Vernunfft ansehen. Denn dis Buch (meine ich) zeige ja gnug grewlicher vngehewre Thiere / schewsliche / feindselige Engel / wüste vnd schreckliche Plagen. Jch wil der andern grossen gebrechen vnd mangel schweigen /welche doch allzumal sind in der Christenheit vnd vnter den Christen gewest / Das freilich alle Vernunfft vnter solchem wesen / die Christenheit hat müssen verlieren. Wir sehen ja hie klerlich / was grausamer ergernis vnd mangel / vor vnsern zeiten gewest sind /Da man doch meinet / die Christenheit hab am besten gestanden / Das vnser zeit ein gülden jar gegen jene wol zu rechnen were. Meinstu nicht / die Heiden haben sich auch daran geergert / vnd die Christen fur mutwillige / lose / zenckische Leute gehalten?

ES ist dis stücke (Jch gleube eine heilige Christliche Kirche) eben so wol ein Artickel des glaubens /als die andern. Darumb kan sie keine Vernunfft /wenn sie gleich alle Brillen auff setzt / erkennen / der Teuffel kan sie wol zudecken / mit ergernissen vnd Rotten / das du dich müssest dran ergern. So kan sie Gott auch mit gebrechen vnd allerley mangel verbergen / das du must darüber zum Narren werden / vnd ein falsch vrteil vber sie fassen. Sie wil nicht ersehen /sondern ergleubt sein / Glaube aber ist von dem / das man nicht sihet / Ebre. xj. Vnd sie singet mit jrem HErrn auch das Lied / Selig ist / der sich nicht ergert an mir. Es ist ein Christ auch wol jm selbs verborgen / das er seine Heiligkeit vnd Tugent nicht sihet /sondern eitel vntugent vnd vnheiligkeit sihet er an sich. Vnd du grober Klügling / woltest die Christenheit mit deiner blinden vernunfft vnd vnsaubern Augen sehen.

SVmma / vnser Heiligkeit ist im Himel / da Christus ist / vnd nicht in der welt fur den augen / wie ein Kram auff dem marckt. Darumb las Ergernis / Rotten / Ketzerey / vnd gebrechen sein vnd schaffen / was sie mögen. So allein das wort des Euangelij bey vns rein bleibt / vnd wirs lieb vnd werd haben / So sollen wir nicht zweiueln / Christus sey bey vnd mit vns /wens gleich auffs ergeste gehet / Wie wir hie sehen in diesem Buch / das Christus durch vnd vber alle Plagen / Thiere / böse Engel / dennoch bey vnd mit seinen Heiligen ist / vnd endlich obligt.

I.

 

[image: Zwischen sieben Leuchtern steht eine Gestalt mit langem, gegürtetem Gewand, feurigen Augen, sieben Sternen in der Rechten und einem vom Mund ausgehenden Schwert; vor ihr ausgestreckt liegt Johannes (Apk. 1,12-17).]

1. DJs ist die Offenbarung Jhesu Christi / die jm Gott gegeben hat / seinen Knechten zu zeigen / was in der kürtz geschehen sol / Vnd hat sie gedeutet / vnd gesand durch seinen Engel / zu seinem knecht Johannes / 2. der bezeuget hat das wort Gottes / vnd das zeugnis von Jhesu Christo was er gesehen hat. 3. Selig ist / der da lieset / vnd die da hören die wort der Weissagung / vnd behalten was darinnen geschrieben ist / denn die zeit ist nahe.

 

4. JOhannes / Den sieben Gemeinen in Asia. Gnade sey mit euch vnd Friede / von dem der da ist /vnd der da war / vnd der da kompt / vnd von den sieben Geistern / die da sind vor seinem Stuel / 5. vnd von Jhesu Christo / welcher ist der trewe Zeuge vnd Erstgeborner von den Todten / vnd ein Fürst der könige auff erden. Der vns geliebet hat vnd gewaschen von den sünden / mit seinem Blut / 6. vnd hat vns zu Königen vnd Priestern gemacht / fur Gott vnd seinem Vater / Demselbigen sey Ehre vnd gewalt von ewigkeit zu ewigkeit / Amen. 7. Sihe er kompt mit den wolcken / vnd es werden jn sehen alle Augen / vnd die jn gestochen haben / vnd werden heulen alle Geschlecht der Erden / Ja / Amen. 8. Jch bin das A vnd das O / der anfang vnd das ende / spricht der HErr /der da ist / vnd der da war / vnd der da kompt / der Allmechtige.



9. JCH Johannes / der auch ewer Bruder vnd Mitgenos am trübsal ist / vnd am Reich / vnd an der gedult Jhesu Christi / war in der Jnsulen die heisst Pathmos / vmb des wort Gottes willen / vnd des zeugnis Jhesu Christi. 10. Jch war im geist an des HErrn tag /vnd hörete hinder mir eine grosse stim / als einer Posaunen / 11. die sprach / Jch bin das A vnd das O /der Erst vnd der Letzt. Vnd was du sihest / das schreibe in ein Buch / vnd sende es zu den gemeinen in Asia / gen Ephesum / vnd gen Smyrnen / vnd gen Pergamum / vnd gen Thyatiras / vnd gen Sardis / vnd gen Philadelphian / vnd gen Laodicean.

 

12. VND ich wand mich vmb / zu sehen nach der stim / die mit mir redet. Vnd als ich mich wand / sahe ich sieben gülden Leuchter / 13. vnd mitten vnter den sieben Leuchtern einen / der war eines menschen Son gleich / der war angethan mit einem Kittel / vnd begürtet vmb die brust mit einem gülden Gürtel. 14. Sein Heubt aber vnd sein Har war weis / wie weisse wolle / als der schnee. Vnd seine Augen wie ein fewerflamme / 15. vnd seine Füsse gleich wie messing /das im ofen glüet. Vnd seine Stim wie gros wasser rausschen / 16. vnd hatte sieben Sterne in seiner rechten Hand. Vnd aus seinem Munde gieng ein scharff zweischneidig Schwert / vnd sein Angesichte leuchtet wie die helle Sonne.

17. VND als ich jn sahe / fiel ich zu seinen Füssen als ein Todter. Vnd er leget seine rechte Hand auff mich / vnd sprach zu mir / Fürchte dich nicht / Jch bin der Erst vnd der Letzt / 18. vnd der Lebendige / Jch war tod / vnd sihe / Jch bin lebendig von ewigkeit zu ewigkeit / vnd habe die Schlüssel der Helle vnd des Tods. 19. Schreib / was du gesehen hast / vnd was da ist / vnd was geschehen sol darnach. 20. Das Geheimnis der sieben Sternen / die du gesehen hast in meiner rechten Hand / vnd die sieben gülden Leuchter. Die sieben Sterne / sind Engel der sieben gemeinen / vnd die sieben Leuchter / die du gesehen hast / sind sieben gemeine.

 

II.

 

1. VND dem Engel der gemeine zu Epheso schreibe. Das saget / der da helt die sieben Sterne in seiner Rechten / der da wandelt mitten vnter den sieben güldenen Leuchtern. 2. Jch weis deine werck vnd deine erbeit vnd deine gedult / vnd das du die Bösen nicht tragen kanst / vnd hast versucht die / so da sagen / sie seien Apostel vnd sinds nicht / vnd hast sie Lügener erfunden / 3. vnd vertregest / vnd hast gedult / vnd vmb meines Namens willen erbeitestu / vnd bist nicht müde worden. 4. Aber ich habe wider dich / das du die erste liebe verlessest: 5. Gedencke / wo von du gefallen bist / vnd thu Busse / vnd thu die ersten werck. Wo aber nicht / werde ich dir komen balde / vnd deinen Leuchter wegstossen von seiner stet / wo du nicht Busse thust. 6. Aber das hastu / das du die werck der Nicolaiten hassest / welche ich auch hasse. 7. Wer Ohren hat der höre / was der Geist der gemeinen saget. Wer vberwindet / dem wil ich zu essen geben von dem holtz des Lebens / das im Paradis Gottes ist.

 

8. VND dem Engel der gemeinen zu Smyrnen schreibe / Das saget der Erste vnd der Letzt / der tod war / vnd ist lebendig worden. 9. Jch weis deine werck vnd deine trübsal / vnd deine armut (du bist aber reich) vnd die lesterung von denen / die da sagen / Sie sind Jüden / vnd sinds nicht / sondern sind des Satans schule. 10. Fürchte dich fur der keinem /das du leiden wirst. Sihe / der Teufel wird etliche von euch ins Gefengnis werffen / auff das jr versucht werdet / vnd werdet trübsal haben zehen tage. Sey getrew bis an den Tod / So wil ich dir die Krone des lebens geben. 11. Wer ohren hat der höre / was der Geist den gemeinen sagt. Wer vberwindet / dem sol kein leid geschehen von dem andern Tode.

 

12. VND dem Engel der gemeinen zu Pergamon schreibe / Das sagt / der da hat das scharffe zweischneidige Schwert. 13. Jch weis was du thust vnd wo du wonest / da des Satans stuel ist / vnd heltest an meinem Namen / vnd hast meinen glauben nicht verleugnet. Vnd in meinen tagen ist Antipas mein trewer Zeuge bey euch getödtet / da der Satan wonet. 14. Aber ich habe ein kleines wider dich / das du daselbst hast / die an der lere Balaam halten / welcher lerete durch den Balac ein Ergernis auffrichten fur den kindern Jsrael / zu essen der Götzenopffer / vnd Hurerey treiben. 15. Also hastu auch / die an der lere der Nicolaiten halten / das hasse ich. 16. Thue Busse / Wo aber nicht / So werde ich dir balde komen / vnd mit jnen kriegen / durch das Schwert meines mundes. 17. Wer ohren hat / der höre / was der Geist den gemeinen saget. Wer vberwindet / dem wil ich zu essen geben von dem verborgen Manna / vnd wil jm geben ein gut Zeugnis / vnd mit dem zeugnis einen newen Namen geschrieben / welchen niemand kennet / denn der jn empfehet. Num. 22; Num. 25.

 

18. VND dem Engel der gemeinen zu Thyatira schreibe / Das saget der son Gottes / der Augen hat wie die Fewerflammen / vnd seine Füsse gleich wie messing. 19. Jch weis deine werck / vnd deine liebe /vnd deinen dienst / vnd deinen glauben / vnd deine gedult / vnd das du je lenger je mehr thust. 20. Aber ich habe ein kleines wider dich / das du lessest das weib Jesabel / die da spricht sie sey eine Prophetin /leren vnd verfüren meine Knechte / Hurerey treiben /vnd Götzenopffer essen. 21. Vnd ich hab jr zeit gegeben / das sie solt Busse thun fur jre Hurerey / vnd sie thut nicht busse. 22. Sihe / ich werffe sie in ein Bette /vnd die mit jr die Ehe gebrochen haben / in grosse trübsal / wo sie nicht busse thun fur jre werck / 23. vnd jre Kinder wil ich zu tod schlahen. Vnd sollen erkennen alle Gemeinen / das ich bin / der die nieren vnd hertzen erforschet / Vnd werde geben einem jglichen vnter euch nach ewern wercken.

24. EVch aber sage ich vnd den andern / die zu Thyatira sind / die nicht haben solche lere / vnd die nicht erkand haben die tieffe des Satans (als sie sagen) ich wil nicht auff euch werffen eine andere last / 25. Doch was jr habt / das haltet bis das ich kome. 26. Vnd wer da vberwindet / vnd helt meine werck / bis ans ende / dem wil ich macht geben vber die Heiden / 27. vnd er sol sie weiden mit einer eisern Ruten / vnd wie eines Töpffers gefes / sol er sie zuschmeissen / 28. wie ich von meinem Vater empfangen hab / vnd wil jm geben den Morgenstern. 29. Wer ohren hat / der höre / was der Geist den gemeinen sagt. Psal. 2.

 

III.

 

1. VND dem Engel der gemeinen zu Sarden schreibe / Das saget / der die Geister Gottes hat / vnd die sieben Sterne. Jch weis deine werck / Denn du hast den namen / das du lebest / vnd bist tod. 2. Sey wacker / vnd stercke das andere / das sterben wil / Denn ich habe deine wercke nicht völlig erfunden fur Gott. 3. So gedencke nu / wie du empfangen vnd gehöret hast / vnd halts / vnd thu busse. So du nicht wirst wachen / werde ich vber dich komen / wie ein Dieb / vnd wirst nicht wissen welche stunde ich vber dich komen werde. 4. Du hast auch wenig namen zu Sarden / die nicht jre Kleider besuddelt haben / Vnd sie werden mit mir wandeln in weissen Kleidern / denn sie sinds werd. 5. Wer vberwindet / der sol mit weissen Kleidern angelegt werden / Vnd ich werde seinen namen nicht austilgen aus dem buch des Lebens / vnd ich wil seinen namen bekennen fur meinem Vater / vnd fur seinen Engeln. 6. Wer ohren hat / der höre / was der Geist den gemeinen saget.

 

7. VNd dem Engel der gemeinen zu Philadelphia schreibe / Das saget der Heilige / der Warhafftige /der da hat den schlüssel Dauid / der auffthut / vnd niemand zuschleusset / der zuschleusset / vnd niemand auffthut. 8. Jch weis deine werck. Sihe / Jch habe fur dir gegeben eine offene thür / vnd niemand kan sie zuschliessen / denn du hast eine kleine krafft /vnd hast mein wort behalten / vnd hast meinen Namen nicht verleugnet. 9. Sihe / Jch werde geben aus Satanas schule / die da sagen / sie sind Jüden /vnd sinds nicht / sondern liegen. Sihe / Jch wil sie machen / das sie komen sollen / vnd anbeten zu deinen füssen / vnd erkennen / das ich dich geliebt habe. Jesa. 22.

10. DJe weil du hast behalten das wort meiner Gedult / wil ich auch dich behalten fur der stunde der versuchung / die komen wird vber der gantzen Weltkreis / zu versuchen / die da wonen auff Erden. 11. Sihe / Jch kome bald / halt was du hast / das niemand deine Krone neme. 12. Wer vberwindet / den wil ich machen zum Pfeiler in dem Tempel meines Gottes /vnd sol nicht mehr hin aus gehen. Vnd wil auff jn schreiben den Namen meines Gottes / vnd den namen des newen Jerusalem / der stad meines Gottes / die von Himel her nider kompt / von meinem Gott / vnd meinen Namen den newen. 13. Wer ohren hat / der höre / was der Geist den gemeinen saget.

 

14. VND dem Engel der gemeinen zu Laodicea schreibe / Das saget / Amen / Der trewe vnd warhafftiger Zeuge / der anfang der creatur Gottes. 15. Jch weis deine werck / das du weder kalt noch warm bist /Ah das du kald oder warm werest. 16. Weil du aber law bist / vnd weder kalt noch warm / werde ich dich ausspeien aus meinem munde. 17. Du sprichst / Jch bin reich / vnd habe gar sat / vnd darff nichts / Vnd weissest nicht / das du bist elend vnd jemerlich / arm /blind vnd blos. 18. Jch rate dir / das du Gold von mir keuffest / das mit fewr durchleutert ist / das du reich werdest / vnd weisse Kleider / das du dich anthust vnd nicht offenbaret werde die schande deiner blösse /vnd salbe deine Augen mit augensalbe / das du sehen mügest.

19. WElche ich lieb habe / die straffe vnd züchtige ich. So sey nu vleissig / vnd thu busse. 20. Sihe / Jch stehe fur der Thür / vnd klopffe an / So jemand meine Stim hören wird / vnd die thür auffthun / zu dem werde ich eingehen / vnd das Abendmal mit jm halten / vnd er mit mir. 21. Wer vberwindet / dem wil ich geben / mit mir auff meinem Stuel zu sitzen / wie ich vberwunden habe / vnd bin gesessen / mit meinem Vater auff seinem Stuel. 22. Wer ohren hat / der höre / was der Geist den gemeinen saget. Pro. 3; Ebre. 12.

 

IIII.

 

[image: Dis Bilde ist die Christenheit auff Erden / in jrer gestalt vnd friedlichem wesen / die solch zukünfftige Plagen leiden sol / vnd dennoch bleiben. [Kommentar Luthers in der Marginalspalte] - In der Mitte thront eine von einem Blitze aussendenden Regenbogen und den vier Tieren (Ez. 1,10) umgebene Gestalt, die dem Lamm ein Buch übergibt; links ein Engel. Im Vordergrund der kniende Johannes und 24 weißgekleidete kniende Älteste, die ihre Kronen abgesetzt haben und Harfen und Räucherwerk in der Hand halten (Apk. 4,2-10; Apk. 5,2.6-8).]

1. DARnach sahe ich / vnd sihe / eine Thür ward auffgethan im Himel / vnd die erste stim / die ich gehöret hatte mit mir reden / als eine Posaunen / die sprach / Steig her / Jch wil dir zeigen / was nach diesem geschehen sol.

2. VND also bald war ich im Geist / vnd sihe / ein Stuel ward gesetzt im Himel / vnd auff dem stuel sass einer. 3. Vnd der da sass / war gleich anzusehen / wie der stein Jaspis vnd Sardis / vnd ein Regenbogen war vmb den stuel / gleich anzusehen / wie ein Smaragd. 4. Vnd vmb den stuel waren vier vnd zwenzig stüele /vnd auff den stüelen sassen vier vnd zwenzig Eltesten / mit weissen Kleidern angethan / vnd hatten auff jren Heubten güldene Krone. 5. Vnd von dem stuel giengen aus / blitz / donner / vnd stimme / vnd sieben fackeln mit fewer brandten fur dem stuel / welchs sind die sieben geister Gottes. 6. Vnd fur dem stuel war ein glesern Meer / gleich dem Christal / Vnd mitten im stuel / vnd vmb den stuel vier Thier / vol augen fornen vnd hinden.

7. VND das erste Thier war gleich einem Lewen /vnd das ander thier war gleich einem Kalbe / vnd das dritte hatte ein andlitz wie ein Mensch / vnd das vierde thier gleich einem fliegenden Adeler. 8. Vnd ein jglichs der vier thieren hatte sechs Flügel vmb her /vnd waren inwendig vol Augen / vnd hatten keine ruge tag vnd nacht / vnd sprachen / Heilig / heilig /heilig ist der Gott der HERR / der Allmechtige / der da war / vnd der da ist / vnd der da kompt. Ezech. 1; Jesa. 6.

9. VND da die Thiere gaben preise vnd ehre vnd danck dem / der da auff dem stuel sass / der da lebet von ewigkeit zu ewigkeit / 10. Fielen die vier vnd zwenzig Eltesten fur den / der auff dem stuel sass /vnd beteten an den / der da lebet von ewigkeit zu ewigkeit. Vnd worffen jre Kronen fur den stuel / vnd sprachen / 11. HERR du bist wirdig zu nemen preis vnd ehre vnd krafft / Denn du hast alle ding geschaffen / / vnd durch deinen willen haben sie das wesen /vnd sind geschaffen.

 

V.1

 

1. VND ich sahe in der rechten Hand des / der auff dem stuel sass / ein Buch geschrieben inwendig vnd auswendig versiegelt mit sieben Siegel. 2. Vnd ich sahe einen starcken Engel predigen mit grosser stim /Wer ist wirdig das Buch auffzuthun / vnd seine siegel zubrechen? 3. Vnd niemand im Himel noch auff Erden / noch vnter der erden / kund das Buch auffthun vnd drein sehen. 4. Vnd ich weinet seer / das niemand wirdig erfunden ward das Buch auff zuthun vnd zu lesen / noch drein zusehen. 5. Vnd einer von den Eltesten spricht zu mir / Weine nicht / Sihe / es hat vberwunden der Lewe / der da ist vom geschlecht Juda / die wurtzel Dauid / auff zuthun das Buch vnd zubrechen seine sieben Siegel.

6. VND ich sahe / vnd sihe / mitten im stuel vnd der vier Thieren / vnd mitten vnter den Eltesten stund ein Lamb / wie es erwürget were / vnd hatte sieben Hörner vnd sieben Augen / welchs sind die sieben geister Gottes gesand in alle Land. 7. Vnd es kam vnd nam das Buch aus der rechten Hand des der auff dem stuel sass. 8. Vnd da es das Buch nam / Da fielen die vier Thier / vnd die vier vnd zwenzig Eltesten fur das Lamb / vnd hatten ein jglicher Harffen vnd gülden schalen vol Reuchwergs / welchs sind die gebet der Heiligen / 9. vnd sungen ein Newlied / vnd sprachen / Du bist wirdig zu nemen das Buch vnd auff zuthun seine siegel / Denn du bist erwürget / vnd hast vns erkaufft mit deinem Blut / aus allerley Geschlecht vnd Zungen vnd Volck vnd Heiden / 10. vnd hast vns vnserm Gotte zu Königen vnd Priestern gemacht / vnd wir werden Könige sein aufferden. Sup. 1.

11. VND ich sahe / vnd höret eine stimme vieler Engel vmb den stuel / vnd vmb die Thier / vnd vmb die Eltesten her / vnd jr zal war viel tausent mal tausent / 12. vnd sprachen mit grosser stim / Das Lamb das erwürget ist / ist wirdig zu nemen krafft vnd reichthum / vnd weisheit vnd stercke / vnd ehre vnd preis vnd lob. 13. Vnd alle Creatur / die im Himel ist vnd auff Erden / vnd vnter der erden vnd im Meer /vnd alles was drinnen ist / höret ich sagen zu dem /der auff dem stuel sass / vnd zu dem Lamb / Lob vnd ehre vnd preis / gewalt von ewigkeit zu ewigkeit. 14. Vnd die vier Thier sprachen / Amen. Vnd die vier vnd zwenzig Eltesten fielen nider / vnd beteten an den der da lebet von ewigkeit zu ewigkeit.

 

Fußnoten

 

1 Dis Buch hat die zukünfftige Geschicht in sich / die durch Christum geoffenbaret werden.

 

 

VI.

[image: Die vier apokalyptischen Reiter: Der erste als Türke mit dem Krummschwert, der zweite als »Krieg und Blut«, der dritte mit der Waage als »teure Zeit und Hunger« und der vierte mit der Sense als »Pestilenz und Drüse [Beulenpest]« mit dem Höllenrachen hinter ihm (Apk. 6,1-8).]

1. VND ich sahe / das das Lamb der Siegel eines1 auffthat / Vnd ich höret der vier Thierer eines sagen /als mit einer donnerstim / Kom vnd sihe zu. 2. Vnd ich sahe / Vnd sihe / ein weis Pferd / vnd der drauff sass / hatte einen Bogen / vnd jm ward gegeben eine Krone / vnd er zoch aus zu vberwinden / vnd das er sieget.

 

3. VND da es das ander Siegel2 auffthet / höret ich das ander Thier sagen / Kom vnd sihe zu. 4. Vnd es gieng er aus ein ander Pferd / das war rot / vnd dem der drauff sass / ward gegeben den Friede zunemen von der Erden / vnd das sie sich vnternander erwürgeten / Vnd jm ward ein gros Schwert gegeben.

 

5. VND da es das dritte Siegel3 auffthet / höret ich das dritte Thier sagen / Kom vnd sihe zu. Vnd ich sahe / vnd sihe / ein schwartz Pferd / vnd der drauff sass / hatte eine Woge in seiner hand. 6. Vnd ich höret eine stim vnter den vier Thieren sagen / Ein mass4 Weitzen vmb einen grosschen / vnd drey mass Gersten vmb einen grosschen / vnd dem Ole vnd Wein thu kein leid.

 

7. VND da es das vierde Siegel5 auffthet / höret ich die stim des vierden Thiers sagen / Kom vnd sihe zu. 8. Vnd sihe / vnd ich sahe ein falh Pferd / vnd der drauff sass / des name hies Tod / vnd die Helle folgete jm nach. Vnd jnen ward macht gegeben zu tödten /das vierde teil auff der Erden / mit dem Schwert vnd Hunger / vnd mit dem Tod / vnd durch die Thiere auff Erden.

 

[image: Die Märtyrer unter dem Altar (Apk. 6,9-11).]

9. Vnd da es das fünffte siegel6 auffthet / sahe ich vnter dem Altar die Seelen / dere die erwürget waren vmb des wort Gottes willen / vnd vmb des Zeugnis willen / das sie hatten. 10. Vnd sie schrien mit grosser stim / vnd sprachen / HERR du heiliger vnd warhafftiger / wie lange richtestu vnd rechest nicht vnser Blut an denen / die auff der Erden wonen? 11. Vnd jnen wurden gegeben / einem jglichen ein weis Kleid / vnd ward zu jnen gesagt / Das sie rugeten noch eine kleine zeit / Bis das vollend dazu kemen jre Mitknechte vnd Brüder / die auch sollen noch ertödtet werden / gleich wie sie.

 

[image: Verfärbung von Sonne und Mond, Herabfallen der Sterne, Erdbeben. Die Menschen suchen Schutz in den Klüften (Apk. 6,12-17).]

12. VND ich sahe / das es das sechste Siegel7 auffthet / vnd sihe / da ward ein grosses Erdbeben /vnd die Sonne ward schwartz wie ein harin Sack / vnd der Mond ward wie Blut / 13. vnd die Sterne des Himels fielen auff die Erden / Gleich wie ein Feigenbawm seine feigen abwirfft / wenn er von grossem wind bewegt wird. 14. Vnd der Himel entweich / wie ein eingewickelt Buch / vnd alle Berge vnd Jnsulen wurden bewegt aus jren ortern / 15. Vnd die Könige auff erden / vnd die Obersten / vnd die Reichen / vnd die Heubtleute / vnd die Gewaltigen / vnd alle Knechte vnd alle Freien / verborgen sich in den Klüfften vnd Felsen an den Bergen / 16. vnd sprachen zu den bergen vnd felsen / Fallet auff vns / vnd verberget vns fur dem Angesichte des / der auff dem stuel sitzt / vnd fur dem zorn des Lambs / 17. Denn es ist komen der grosse tag seines zorns / vnd wer kan bestehen?

 

Fußnoten

 

1 Dis ist die erste Plage / die verfolgunge der Tyrannen.

 

2 Dis ist die 2. Plage / krieg vnd blut.

 

3 Dis ist die 3. Plage / Thewrung.

 

4 Dis mas Chenix genant / helt bei vns eine Kanne oder zwey Nössel / das ist eine halbe Metze. Vnd ein Grosche helt dreissig lawenpfennig.

 

5 Die 4. Plage / Pestilentz und sterben.

 

6 Hie tröstet er die Christen in jrem leiden.

 

7 Dis sind allerley Plagen / so mit auffruhr vnd zwitracht sich Land vnd Leute verendern bis an Jüngsten tag.

 

 

VII.

[image: Bildmitte: Die Versiegelung der 144.000 durch einen Engel; rechts und links davon vier Engel, die die Winde aufhalten sollen, darüber schwebend ein Engel, der den andern verbietet, die Erde zu beschädigen. Über den Wolken in der Mitte Gott mit dem Lamm und den vier Tieren; zur Rechten die erlösten Heiden mit Palmzweigen, zur Linken die Engel und die Ältesten mit Harfen (Apk. 7,1-11).]

1. VND darnach sahe ich vier Engel stehen auff den vier ecken der Erden / die hielten die vier Winde der erden / Auff das kein wind vber die Erde bliese / noch vber das Meer / noch vber einigen Bawm1. 2. Vnd sahe einen andern Engel auffsteigen von der Sonnen auffgang / der hatte das Siegel des lebendigen Gottes /vnd schrey mit grosser stimme zu den vier Engeln /welchen gegeben ist zu beschedigen die Erden / vnd das Meer / 3. vnd er sprach / Beschediget die Erde nicht / noch das Meer / noch die Bewme / Bis das wir versiegeln die Knechte vnsers Gottes an jren stirnen.

4. VND ich hörete die zal dere / die versiegelt wurden / hundert vnd vier vnd vierzig tausent / die versiegelt waren von allen Geschlechten der kinder Jsrael.

5. Von dem geschlechte Juda zwelff tausent versiegelt.

Von dem geschlechte Ruben / zwelff tausent versiegelt.

Von dem geschlechte Gad / zwelff tausent versiegelt.

6. Von dem geschlechte Aser / zwelff tausent versiegelt.

Von dem geschlechte Nephthali / zwelff tausent versiegelt.

Von dem geschlechte Manasse / zwelff tausent versiegelt.

7. Von dem Geschlechte Simeon / zwelff tausent versiegelt.

Von dem geschlechte Leui / zwelff tausent versiegelt.

Von dem geschlechte Jsaschar / zwelff tausent versiegelt.

8. Von dem geschlechte Zebulon / zwelff tausent versiegelt.

Von dem geschlechte Joseph / zwelff tausent versiegelt.

Von dem geschlechte BenJamin / zwelff tausent versiegelt.

 

9. DARnach sahe ich / Vnd sihe / eine grosse Schar / welche niemand zelen kund / aus allen Heiden vnd Völckern vnd Sprachen / fur dem Stuel stehend vnd fur dem Lamb / angethan mit weissem Kleide /vnd Palmen in jren Henden / 10. schrien mit grosser stimme / vnd sprachen / Heil sey dem / der auff dem stuel sitzt / vnserm Gott vnd dem Lamb. 11. Vnd alle Engel stunden vmb den stuel / vnd vmb die Eltesten /vnd vmb die vier Thier / vnd fielen fur dem stuel auff jr angesicht / vnd beteten Gott an / 12. vnd sprachen /Amen. Lob vnd ehre / vnd weisheit / vnd danck / vnd preis / vnd krafft / vnd stercke sey vnserm Gott / von ewigkeit zu ewigkeit / Amen.

13. VNd es antwortet der Eltesten einer / vnd sprach zu mir / Wer sind diese mit dem weissen Kleide angethan? Vnd wo her sind sie komen? 14. Vnd ich sprach zu jm / Herr / du weissests. Vnd er sprach zu mir / Diese sinds / die komen sind aus grossem trübsal / vnd haben jre Kleider gewasschen / vnd haben jre kleider helle gemacht im blut des Lambs /15. Darumb sind sie fur dem stuel Gottes / vnd dienen jm tag vnd nacht in seinem Tempel. Vnd der auff dem stuel sitzt / wird vber jnen wonen / 16. Sie wird nicht mehr hungern noch dürsten / es wird auch nicht auff sie fallen die Sonne / oder jrgent eine hitze / 17. Denn das Lamb mitten im stuel wird sie weiden / vnd leiten zu den lebendigen Wasserbrunnen / vnd Gott wird abwasschen alle threnen von jren augen.

 

Fußnoten

 

1 Hie gehen an die geistlichen Trübsaln vnd Plagen /die Ketzereien. Vnd zuuor tröstet er die Christen / das sie sollen gezeichnet vnd behütet werden.

 

 

VIII.

[image: Neben Gott stehen sieben Engel mit Posaunen. Der Engel vor dem Altar räuchert mit einem Rauchfaß und schüttet es, mit Feuer vom Altar gefüllt, unter Blitzen, Donner und Erdbeben auf die Erde (Apk. 8,2-6).]

1. VND da es das siebend Siegel1 auffthet / ward eine stille in dem Himel / bey einer halben stund. 2. Vnd ich sahe sieben Engel / die da tratten fur Gott /vnd jnen wurden sieben Posaunen gegeben. 3. Vnd ein ander Engel kam vnd trat bey den Altar / vnd hatte ein gülden Reuchfas / vnd jm ward viel Reuchwergs gegeben / das er gebe zum gebet aller Heiligen / auff den gülden Altar fur dem stuel. 4. Vnd der rauch des Reuchwergs vom gebet der Heiligen gieng auff von der hand des Engels fur Gott. 5. Vnd der Engel nam das Reuchfas / vnd füllet es mit fewer vom Altar / vnd schüttets auff die erden. Vnd da geschahen stimmen /vnd donner vnd blitzen vnd erdbebung.

 

[image: Die erste Posaune: Hagel und Feuer, mit Blut gemengt, fällt auf die Erde (Apk. 8,7).]

6. Vnd die sieben engel mit den sieben posaunen hattet sich gerüstet zu posaunen. 7. Vnd der erste Engel2 posaunete / vnd es ward ein Hagel vnd fewer mit blut gemenget / vnd fiel auff die Erden / vnd das dritte teil der Bewme verbrandte / vnd alles grüne Gras verbrandte.

 

[image: Die zweite Posaune: Ein großer brennender Berg fällt ins Meer (Apk. 8,8-9).]

8. Vnd der ander engel3 posaunete / vnd es fuhr wie ein grosser Berg mit fewer brennend ins Meer. 9. Vnd das dritte teil des Meers ward Blut / vnd das dritte teil der lebendigen Creaturen im meer storben / vnd das dritte teil der Schiff wurden verderbet.

 

[image: Die dritte Posaune: Ein großer Stern Wermut fällt ins Wasser (Apk. 8,10-11).]

10. Vnd der dritte engel4 posaunete / vnd es fiel ein grosser Stern vom Himel der brandte wie eine Fackel / vnd fiel auff das dritte teil der Wasser ströme / vnd vber die Wasserbrünne / 11. vnd der name des Sterns heisst Wermut. Vnd das dritte teil ward wermut / vnd viel Menschen storben von den Wassern / das sie waren so bitter worden.

 

[image: Die vierte Posaune: Der dritte Teil der Sonne, des Mondes und der Sterne verfinstert sich. Der durch den Himmel fliegende Engel ruft: »Weh, Weh, Weh« (Apk. 8,12-13).]

12. Vnd der vierde engel5 posaunete / vnd es ward geschlagen das dritte teil der Sonnen / vnd das dritte teil des Monden / vnd das dritte teil der Sternen / das jr dritte teil verfinstert ward / vnd der tag das dritte teil nicht schein / vnd die nacht desselbigen gleichen. 13. Vnd ich sahe / vnd höret einen Engel fliegen mitten durch den Himel / vnd sagen mit grosser stimme / Weh / weh / weh / denen die auff Erden wonen / fur den andern stimmen der Posaunen der dreier Engel / die noch posaunen sollen.

 

Fußnoten

 

1 Da komen die sieben Ketzer nach einander / Vnd gehet aber furher / trost des Gebets etc.

 

2 Das ist Tatianus vnd die Encrarite / welche die Ehe verboten vnd werckheiligen waren / wie hernach mals die Pelagianer.

 

3 das ist Martion / Manicheus mit seinen Cataphrygen.

 

4 das ist Origenes.

 

5 nouatus. Das ist Nouatus vnd die Cathari / Die die Busse leugnen / vnd sonderliche Heiligen sind fur andern.

 

 

IX.

[image: Die fünfte Posaune: Der Heuschreckenbrunnen (Apk. 9,1-12).]

1. VND der fünffte Engel1 posaunete / Vnd ich sahe einen Sternen gefallen vom Himel auff die Erden /vnd jm ward der Schlüssel zum brunnen des Abgrunds gegeben. 2. Vnd er thet den brun des Abgrunds auff / vnd es gieng auff ein rauch aus dem Brunnen / wie ein rauch eines grossen ofen / Vnd es ward verfinstert die Sonne / vnd die Lufft von dem rauch des brunnen. 3. Vnd aus dem rauch kamen Hewschrecken auff die Erden / Vnd jnen ward macht gegeben / wie die Scorpion auff erden macht haben. 4. Vnd es ward zu jnen gesagt / das sie nicht beleidigeten das Gras auff erden / noch kein grünes / noch keinen bawm / Sondern allein die Menschen / die nicht haben das siegel Gottes an jren stirnen. 5. Vnd es ward jnen gegeben / das sie sie nicht tödten / sondern sie queleten fünff Monden lang / Vnd jr qual war /wie ein qual vom Scorpion / wenn er einen Menschen hewet. 6. Vnd in den selbigen tagen werden die menschen den Tod suchen / vnd nicht finden / werden begeren zu sterben / vnd der Tod wird von jnen fliehen.

7. VND die Hewschrecken sind gleich den rossen /die zum Kriege bereit sind / vnd auff jrem heubt wie Kronen dem golde gleich / vnd jr andlitz gleich der Menschen andlitz / 8. Vnd hatten har wie Weiberhar /vnd jre zeene waren wie der Lewen / 9. Vnd hatten Pantzer wie eisern pantzer / vnd das rasseln jrer flügel / wie das rasseln an den wagen vieler Ross / die in Krieg lauffen / 10. Vnd hatten Schwentze / gleich den Scorpion / vnd es waren Stachel an jren schwentzen /Vnd jre macht war zu beleidigen die Menschen fünff monden lang. 11. Vnd hatten vber sich einen König /einen Engel aus dem abgrund / des name heisst auff Ebreisch Abaddon2 / vnd auff Griechisch hat er den namen Apollyon. 12. Ein Weh ist dahin / Sihe / es komen noch zwey Weh nach dem.

 

[image: Die sechste Posaune: Die Würgeengel und Löwenreiter (Apk. 9,14-21).]

13. Vnd der sechste engel3 posaunete / vnd ich höret eine stim aus den vier ecken des gülden Altars fur Gott / 14. die sprach zu dem sechsten Engel der die posaune hatte / Löse auff die vier Engel gebunden an dem grossen Wasserstrom Euphrates. 15. Vnd es wurden die vier Engel los / die bereit waren auff eine stunde / vnd auff einen tag / vnd auff einen monden /vnd auff ein jar / das sie tödten / das dritte teil der Menschen. 16. Vnd die zal des reisigen Zeuges war viel tausent mal tausent / Vnd ich höret jre zal. 17. Vnd also sahe ich die Ross im gesichte / vnd die drauff sassen / das sie hatten fewrige vnd gele vnd schwefeliche Pantzer / Vnd die Heubte der rosse / wie die heubt der Lewen / vnd aus jrem Munde gieng fewr vnd rauch vnd schwefel. 18. Von diesen dreien ward ertödtet das dritte teil der Menschen / von dem fewr /vnd rauch / vnd schwefel / der aus jrem munde gieng /19. Denn jre macht war in jrem munde. Vnd jre Schwentze waren den Schlangen gleich / vnd hatten Heubter / vnd mit denselbigen theten sie schaden.

20. VND blieben noch Leute / die nicht getödtet wurden von diesen Plagen / noch busse thaten fur die werck jrer Hende / das sie nicht anbeten die Teufel /vnd güldene / silberne / eherne / steinern vnd hültzern Götzen / welche weder sehen / noch hören / noch wandeln könden / 21. Die auch nicht busse theten fur jre Mörde / Zeuberey / Hurerey vnd Dieberey.

 

Fußnoten

 

1 Das erste Weh / Das ist der grosse Ketzer Arius /der Christum nicht gleubet / das er Gott sey.

 

2 Apollyon / Verderber.

 

3 Das ander Weh / Das ist der Mahometh mit den Saracenen.

 

 

X.

[image: Der Engel mit den Feuerpfeilern als Füßen gibt Johannes das Büchlein zum Verschlingen (Apk. 10,1-10).]

1. VND ich sahe einen andern starcken Engel1 vom Himel herab komen / der war mit einer Wolcken bekleidet / vnd ein Regenbogen auff seinem Heubt / vnd sein Andlitz / wie die Sonne / vnd seine Füsse wie die Fewrpfeiler. 2. Vnd er hatte in seiner Hand ein Büchlin auff gethan / vnd er setzt seinen rechten fus auff das Meer / vnd den lincken auff die Erden / 3. vnd er schrey mit grosser stimme / wie ein Lewe brüllet. Vnd da er schrey / redeten sieben Donner jre stimme. 4. Vnd da die sieben Donner jre stimme geredt hatten /wolt ich sie schreiben. Da höret ich eine stim vom Himel sagen zu mir / Versiegel was die sieben Donner geredt haben / dieselbigen schreibe nicht.

 

5. VND der Engel / den ich sahe stehen auff dem Meer / vnd auff der Erden / hub seine Hand auff gen Himel / 6. vnd schwur bey dem Lebendigen von ewigkeit zu ewigkeit / der den Himel geschaffen hat / vnd was darinnen ist / vnd die Erde / vnd was darinnen ist / vnd das Meer / vnd was darinnen ist / Das hin furt keine zeit2 mehr sein sol / 7. Sondern in den tagen der stimme des siebenden Engels / wenn er posaunen wird / So sol volendet werden das geheimnis Gottes / wie er hat verkündiget seinen Knechten vnd Propheten.

 

8. VND ich höret eine stim vom Himel abermal mit mir reden / vnd sagen Gehe hin / nim das offene Büchlin von der hand des Engels / der auff dem Meer / vnd auff der Erden stehet. 9. Vnd ich gieng hin zum Engel / vnd sprach zu jm / Gib mir das Büchlin. Vnd er sprach zu mir / Nim hin vnd verschlings / vnd es wird dich im Bauch krimmen / Aber in deinem Munde wirds süsse sein wie honig3. 10. Vnd ich nam das Büchlin von der hand des Engels / vnd verschlangs / vnd es war süsse in meinem Munde / wie honig / Vnd da ichs gessen hatte / krimmet michs im Bauch. 11. Vnd er sprach zu mir / Du must aber mal weissagen den Völckern / vnd Heiden / vnd Sprachen / / vnd vielen Königen.

 

[image: Messung des Tempels Gottes durch Johannes. Die zwei Zeugen (mit Feuerzungen). Das Tier aus dem Abgrund (mit der päpstlichen Tiara) (Apk. 11,1-8).]






 

1. Vnd es ward mir ein rhor gegeben einem Stecken gleich / vnd sprach / Stehe auff / vnd miss den Tempel Gottes / vnd den Altar / vnd die darinnen anbeten4. 2. Aber den innern Chor des Tempels wirff hinaus / vnd miss jn nicht / Denn er ist den Heiden gegeben / Vnd die heilige Stad werden sie zutretten zween vnd vierzig monden.

 

Fußnoten

 

1 Das ist der Römisch Papst im geistlichen wesen.

 

2 Alles sol vnter den Bapst / was selig wil werden /Ausser dem Bapstum ist kein Christen / Er wil das Heupt allein sein.

 

3 Merck / das Menschenlere eusserlich süsse sind /vnd wol gefallen / Aber das Gewissen verderben sie /Psalm 5 vnd 10

 

4 Hie fassen sie die Christenheit mit solchen Gesetzen eusserlich.

 

 

XI.

3. VND ich wil meine zween Zeugen geben / vnd sie sollen weissagen tausent zwey hundert vnd sechzig tage / angethan mit Secken1. 4. Diese sind zween Olebewme vnd zwo Fackeln / stehend fur dem Gott der erden. 5. Vnd so jemand sie wil beleidigen / So gehet das Fewr aus jrem Munde / vnd verzeret jre Feinde / vnd so jemand sie wil beleidigen / der mus also getödtet werden. 6. Diese haben macht den Himel zuverschliessen / das es nicht regene in den tagen jrer Weissagung / vnd haben macht vber das Wasser / zu wandeln in Blut / vnd zuschlahen die Erde mit allerley Plage / so offt sie wollen.

 

7. VND wenn sie jr Zeugnis geendet haben / So wird das Thier2 / das aus dem Abgrund auffsteiget /mit jnen einen Streit halten / vnd wird sie vberwinden / vnd wird sie tödten. 8. Vnd jre Leichnam werden ligen auff der gassen der grossen Stad / die da heisst geistlich / die Sodoma vnd Egypten / da vnser HErr gecreutziget ist. 9. Vnd es werden jre Leichnam etliche von den Völckern / vnd Geschlechten / vnd Sprachen / drey tage vnd einen halben sehen / vnd werden jre Leichnam nicht lassen in greber legen. 10. Vnd die auff Erden wonen / werden sich frewen vber jnen / vnd wolleben / vnd Geschenck vnternander senden / / Denn diese zween Propheten queleten die auff Erden woneten.

11. VND nach dreien tagen vnd einem halben /fuhr in sie der geist des Lebens von Gott / vnd sie tratten auff jre füsse / Vnd eine grosse furcht fiel vber die sie sahen. 12. Vnd sie höreten eine grosse stim vom Himel zu jnen sagen / Steiget herauff. Vnd sie stiegen auff in den Himel / in einer Wolcken / vnd es sahen sie jre Feinde. 13. Vnd zu derselben stund ward ein gros Erdbeben / vnd das zehende teil der Stad fiel / vnd wurden ertödtet in der Erdbebung sieben tausent namen der Menschen / vnd die andern erschracken / vnd gaben ehre dem Gott des Himels. 14. Das ander Weh ist dahin / Sihe / das dritte Weh kompt schnel.

 

Fußnoten

 

1 Das sind alle rechte frume Prediger die das wort rein erhalten / Zu trost den Christen.

 

2 Der weltliche Bapst / Jnfra Cap. 12

 

 

XII.

15. VND der siebend Engel1 posaunet / Vnd es wurden grosse stimme im Himel / die sprachen / Es sind die Reiche der Welt vnsers HErrn vnd seines Christus worden / vnd er wird regieren von ewigkeit zu ewigkeit. 16. Vnd die vier vnd zwenzig Eltesten / die fur Gott auff jren stüelen sassen / fielen auff jre Angesicht / vnd beteten Gott an / 17. vnd sprachen / Wir dancken dir HERR allmechtiger Gott / der du bist /vnd warest / vnd künfftig bist / das du hast angenomen deine grosse Krafft vnd herrschest. 18. Vnd die Heiden sind zornig worden / Vnd es ist komen dein zorn / vnd die zeit der Todten / zu richten vnd zu geben den Lohn deinen knechten den Propheten / vnd den Heiligen / vnd denen / die deinen Namen fürchten / den kleinen vnd grossen / Vnd zu verderben die die Erden verderbet haben.

19. VND der Tempel Gottes ward auffgethan im Himel / vnd die Archa seines Testaments ward in seinem Tempel gesehen / Vnd es geschahen Blitzen vnd Stimmen / vnd Donner / vnd Erdbeben / vnd ein grosser Hagel.

 

1. Vnd es erschein ein gros zeichen im himel / Ein Weib mit der Sonnen bekleidet / vnd der Mond vnter jren Füssen / vnd auff jrem Heubt eine Krone von zwelff sternen. 2. Vnd sie war schwanger / vnd schrey / vnd war in Kindesnöten / vnd hatte grosse qual zur Geburt.

 

[image: Die siebente Posaune: Die Bundeslade als »Stuhl« Gottes. Das mit der Sonne »bekleidete« Weib auf der Mondsichel und der rote Drache mit sieben gekrönten Häuptern. Streit Michaels und seiner Engel mit dem Drachen (Apk. 11,15; Apk. 11,19; Apk. 12,1-7).]

3. VND es erschein ein ander Zeichen im Himel /vnd sihe ein grosser roter Drach / der hatte sieben Heubter vnd zehen Hörner / vnd auff seinen Heubten sieben Kronen / 4. vnd sein Schwantz zoch den dritten teil der Sternen / vnd warff sie auff die erden. Vnd der Drach trat fur das Weib / die geberen solt / auff das / wenn sie geboren hette / er jr Kind fresse. 5. Vnd sie gebar einen Son ein Kneblin / der alle Heiden solt weiden mit der eisern Ruten / Vnd jr Kind ward entrückt zu Gott vnd seinem Stuel / 6. Vnd das Weib entflohe in die Wüsten / da sie hat einen Ort bereit von Gott / das sie daselbs erneeret würde / tausent /zwey hundert / vnd sechzig tage.

 

7. VND es erhub sich ein streit im Himel / Michael vnd seine Engel stritten mit dem Drachen / Vnd der Drach streit vnd seine Engel / 8. vnd siegeten nicht /Auch ward jre Stete nicht mehr funden im Himel. 9. Vnd es ward ausgeworffen der gros Drach / die alte Schlange / die da heisst der Teufel vnd Satanas / der die gantze Welt verfüret / vnd ward geworffen auff die Erden vnd seine Engel wurden auch da hin geworffen.

10. VND ich höret eine grosse stimme / die sprach im Himel / Nu ist das Heil vnd die Krafft / vnd das Reich / vnd die Macht vnsers Gottes / seines Christus worden / weil der verworffen ist / der sie verklaget tag vnd nacht fur Gott. 11. Vnd sie haben jn vberwunden durch des Lambs blut / vnd durch das wort jrer Zeugnis / vnd haben jr Leben nicht geliebet / bis an den tod. 12. Darumb frewet euch jr Himel / vnd die darinnen wonen. Weh denen / die auff Erden wonen / vnd auff dem Meer / Denn der Teufel kompt zu euch hinab / vnd hat einen grossen zorn / vnd weis / das er wenig zeit hat.

 

13. VNd da der Drache sahe / das er verworffen war auff die Erden / verfolget er das Weib / die das Kneblin geboren hatte. 14. Vnd es wurden dem Weibe zween Flügel gegeben / wie eines grossen Adelers / das sie in die Wüsten flöge / an jren Ort / da sie erneeret würde eine zeit / vnd zwo zeit / vnd eine halbe zeit / fur dem angesichte der Schlangen. 15. Vnd die Schlange schos nach dem Weibe aus jrem Munde ein wasser / wie ein Strom / das er sie erseuffet. 16. Aber die Erde halff dem Weibe / vnd thet jren mund auff vnd verschlang den strom / den der Drach aus seinem munde schos. 17. Vnd der Drach ward zornig vber das Weib / vnd gieng hin zu streiten / mit den Vbrigen von jrem Samen / die da Gottes gebot halten / vnd haben das zeugnis Jhesu Christi.

 

Fußnoten

 

1 Hie kompt der weltlich Bapst / Aber zuuor tröstet er abermal die Christen / fur solch ein Grewel.

 

 

XIII.

[image: Der Bapst des Reichs Gott vnd Schepffer. [Luthers Kommentar am Bildrand.] - Das siebenköpfige Tier aus dem Meer mit zehn gekrönten Hörnern, das von den Menschen angebetet wird, und das Tier aus der Erde mit zwei Lammshörnern und Mönchskappe und -kapuze (Apk. 13).]

1. VND ich trat an den sand des Meers1 / vnd sahe ein Thier aus dem Meer steigen / das hatte sieben Heubter vnd zehen Hörner / vnd auff seinen Hörnern sieben Kronen / vnd auff seinen Heubten namen der Lesterung. 2. Vnd das Thier / das ich sahe / war gleich einem Pardel / vnd seine füsse als Beeren füsse / vnd sein Mund eines Lewen mund. Vnd der Drach gab jm seine Krafft / vnd seinen Stuel / vnd grosse Macht2. 3. Vnd ich sahe seiner Heubt eines /als were es tödlich wund / vnd seine tödliche Wunde ward heil. Vnd der gantze Erdboden verwundert sich des Thieres / 4. vnd beteten den Drachen an / der dem Thier die Macht gab / vnd beteten das Thier an / vnd sprachen / Wer ist dem Thier gleich? vnd wer kan mit jm kriegen.

5. VND es ward jm gegeben ein Mund zu reden grosse ding vnd Lesterung / vnd ward jm gegeben /das es mit jm weret zween vnd vierzig monden lang. 6. Vnd es that seinen Mund auff zur Lesterung3 gegen Gott / zu lestern seinen Namen / vnd seine Hütten / vnd die im Himel wonen. 7. Vnd ward jm gegeben zu streiten mit den Heiligen / vnd sie zu vberwinden. Vnd jm ward gegeben macht vber alle Geschlecht / vnd Sprachen / vnd Heiden / 8. Vnd alle die auff Erden wonen / beten es an / der namen nicht geschrieben sind in dem lebendigen Buch des Lambs /Das erwürget ist / von anfang der Welt. 9. Hat jemand Ohren / der höre. 10. So jemand in das Gefengnis füret / der wird in das gefengnis gehen / So jemand mit dem Schwert tödtet / der mus mit dem schwert getödtet werden. Hie ist gedult vnd glaube der Heiligen. Ebre. 13.

 

11. VND ich sahe ein ander Thier auffsteigen von der Erden / vnd hatte zwey Hörner / gleich wie das Lamb / vnd redet wie der Drache4. 12. Vnd es thut alle macht des ersten Thiers fur jm / vnd es machet das die Erde / vnd die drauff wonen / anbeten das erste Thier / welches tödlich wunde heil worden war. 13. Vnd thut grosse Zeichen / das es auch machet Fewr vom Himel fallen fur den Menschen / 14. Vnd verfüret die auff Erden wonen / vmb der Zeichen willen / die jm gegeben sind zuthun fur dem Thier / Vnd saget denen / die auff Erden wonen / das sie dem Thier ein Bilde machen sollen / das die wunde vom Schwert hatte / vnd lebendig worden war.

15. VND es ward jm gegeben / das es dem bilde des Thiers den Geist5 gab / das des Thiers bilde redet / vnd das es machte / das / welche nicht des Thiers bilde anbeten / ertödtet werden. 16. Vnd machte alle sampt / die kleinen vnd grossen / die Reichen vnd Armen / die Freien vnd Knechte / das es jnen ein Malzeichen gab an jre rechte hand / oder an jre stirn /17. das niemand keuffen oder verkeuffen kan / er habe denn das Malzeichen oder den namen des Thiers /oder die zal seines namens. 18. Hie ist Weisheit. Wer verstand hat / der vberlege die zal des Thiers / denn es ist eines Menschen zal / Vnd seine zal ist sechs hundert vnd sechs vnd sechzig.

 

Fußnoten

 

1 Das dritte Weh / Der Bepstliche grewel im weltlichen wesen.

 

2 Imperium Romanum, desertum á Graecis, translatum ad Germanos, per Papam.

 

3 Das Thier ist das Römisch Reich / vnd thet solchs /da es noch Heidnisch war.

 

4 Der Bapst richtet das Reich wider an.

 

5 Geist vnd reden ist / das es schefftig ist / vnd nicht ein tod Bilde / sondern hat seine Rechte vnd Empter im schwange gehend. Das sind sechshundert vnd sechs vnd sechzig jar. So lange stehet das weltliche Bapstum.

 

 

XIIII.

[image: Das Lamm mit den 144.000. Über den Wolken Gott auf seinem Thron mit den vier Tieren und umgeben von harfespielenden Engeln. Die drei gute und böse Botschaft bringenden Engel (mit dem Buch = »ewig Evangelium«, mit Trauben = »Wein der Hurerei« und Kelch mit Feuerflamme = »Zorns Kelch«). Babylons Fall (als Rom durch Kolosseum und Laterantreppe charakterisiert) (Apk. 14,1-13).]

1. VND ich sahe / ein Lamb stehen auff dem berg Zion / vnd mit jm hundert vnd vier vnd vierzig tausent1 / die hatten den Namen seines Vaters geschrieben an jrer stirn. 2. Vnd höret eine stim vom Himel /als eines grossen Wassers / vnd wie eine stimme eines grossen Donners / vnd die stimme / die ich höret / war als der Harffenspieler / die auff jren harffen spielen. 3. Vnd sungen / wie ein new Lied / fur dem stuel / vnd fur den vier Thieren vnd Eltesten / Vnd niemand kund das Lied lernen / On die hundert vnd die vier vnd vierzig tausent / die erkaufft sind von der Erden. 4. Diese sinds / die mit Weibern nicht befleckt sind /denn sie sind Jungfrawen / vnd folgen dem Lamb nach / wo es hin gehet. Diese sind erkaufft aus den Menschen / zu erstlingen Gotte vnd dem Lamb / 5. vnd in jrem Munde ist kein falsches funden / Denn sie sind vnstrefflich fur dem stuel Gottes.

 

6. VND ich sahe einen Engel fliegen mitten durch den Himel / der hatte ein ewig Euangelium / zu verkündigen denen / die auff Erden sitzen vnd wonen /vnd allen Heiden / vnd Geschlechten / vnd Sprachen /vnd Völckern / 7. vnd sprach mit grosser stimme /Fürchtet Gott / vnd gebet jm die Ehre / Denn die zeit seines Gerichts ist komen / vnd betet an / den / der gemacht hat Himel vnd Erden / vnd Meer vnd die Wasserbrunnen.

 

8. VND ein ander Engel folget nach / der sprach /Sie ist gefallen / sie ist gefallen / Babylon / die grosse Stad / Denn sie hat mit dem Wein jrer Hurerey getrencket alle Heiden.



9. VND der dritte Engel folget diesem nach / vnd sprach mit grosser stimme / So jemand das Thier anbetet vnd sein Bilde / vnd nimpt das Malzeichen an seine Stirn oder an seine Hand / 10. Der wird von dem Wein des zorns Gottes trincken / der eingeschencket vnd lauter ist in seines zorns Kelch / vnd wird gequelet werden mit fewr vnd schwefel fur den heiligen Engeln / vnd fur dem Lamb. 11. Vnd der rauch jrer qual wird auffsteigen von ewigkeit zu ewigkeit / Vnd sie haben keine ruge tag vnd nacht / die das Thier haben angebetet vnd sein Bilde / vnd so jemand hat das Malzeichen seines namens angenomen. 12. Hie ist gedult der Heiligen. Hie sind / die da halten die gebot vnd den glauben an Jhesu.

 

[image: In der Mitte: Eine gekrönte Gestalt mit einer Sichel, rechts und links drei Engel, von denen einer ein Sichelmesser (Hippe) trägt. Unten Getreideernte und Traubenlese mit der Blutkelter (Apk. 14,14-20).]

13. VND ich höret eine stim vom Himel zu mir sagen / Schreibe / Selig sind die Todten / die in dem HErrn sterben von nu an. Ja / der Geist spricht / das sie rugen von jrer erbeit / Denn jre werck folgen jnen nach.

 

14. Vnd ich sahe / vnd sihe / eine weisse wolcke /vnd auff der wolcken sitzen einen / der gleich war eines menschen Son / der hatte eine güldene Krone auff seinem Heubt / vnd in seiner Hand eine scharffe Sichel2. 15. Vnd ein ander Engel gieng aus dem Tempel / vnd schrey mit grosser stimme zu dem / der auff der Wolcken sass / Schlag an mit deiner Sicheln vnd erndte / Denn die zeit zu erndten ist komen / denn die Erndte der erden ist dürre worden. 16. Vnd der auff der Wolcken sass / schlug an mit seiner Sicheln an die Erde vnd die erde ward geerndtet.

 

17. VNd ein ander Engel gieng aus dem Tempel im Himel / der hatte eine scharffe Hippen. 18. Vnd ein ander Engel gieng aus dem Altar / der hatte macht vber das fewr / Vnd rieff mit grossem geschrey zu dem / der die scharffe Hippen hatte / vnd sprach /Schlag an mit deiner scharffen Hippen / vnd schneite die Drauben auff erden / denn jre Beer sind reiff. 19. Vnd der Engel schlug an mit seiner Hippen an die erden / vnd schneit die Reben der erden / vnd warff sie in die grosse Kelter des zorns Gottes. 20. Vnd die Kelter ward ausser der Stad gekeltert / vnd das Blut gieng von der Kelter bis an die zeume der Pferde /durch tausent sechshundert feldwegs.

 

Fußnoten

 

1 Hie tröstet er die Christen / das solch Weh vnd grewel sol durchs Euangelium gestürtzet werden.

 

2 Ein furbilde des Gerichts.

 

 

XV.

1. VND ich sahe ein ander Zeichen im Himel / das war gros vnd wundersam / Sieben Engel / die hatten die letzten sieben Plagen / denn mit den selbigen ist volendet der zorn Gottes1. 2. Vnd sahe / als ein glesern Meer mit fewr gemenget / vnd die den Sieg behalten hatten an dem Thier vnd seinem Bilde / vnd seinem Malzeichen / vnd seines Namens zal / das sie stunden an dem glesern Meer / vnd hatten Gottes harffen / 3. vnd sungen das lied Mosi / des knechtes Gottes / vnd das lied des Lambs / vnd sprachen / Gros vnd wundersam sind deine Werck / HERR allmechtiger Gott / gerecht vnd warhafftig sind deine wege / du König der Heiligen. 4. Wer sol dich nicht fürchten /HERR / vnd deinen Namen preisen? Denn du bist alleine heilig / Denn alle Heiden werden komen vnd anbeten fur dir / denn deine vrteil sind offenbar worden.

 

5. DArnach sahe ich / vnd sihe / da ward auffgethan der Tempel der Hütten des zeugnis im Himel / 6. vnd giengen aus dem Tempel die sieben Engel / die die sieben Plagen hatten / angethan mit reinem hellem Linwad / vnd vmbgürtet jre Brüste mit güldenen Gürteln. 7. Vnd eines der vier Thier gab den sieben Engeln sieben güldene Schalen vol zorns Gottes / der da lebet von ewigkeit zu ewigkeit. 8. Vnd der Tempel ward vol rauchs fur der herrligkeit Gottes vnd fur seiner krafft / Vnd niemand kund in den Tempel gehen /bis das die sieben Plagen der sieben Engel volendet wurden.

 

Fußnoten

 

1 Das sind alle Prediger / so das Euangelium helffen treiben.

 

 

XVI.

[image: Sieben Engel gießen die Schalen des göttlichen Zorns aus. Vorne rechts: Auf dem Stuhl das Tier (mit der dreifachen Papstkrone), aus dessen Mund Frösche hervorkommen. Hagel (Apk. 16,1-21).]

1. VND ich höret eine grosse stimme aus dem Tempel / die sprach zu den sieben Engeln / Gehet hin /vnd giesset aus die Schalen des zorns Gottes auff die Erden.

 

2. VND der Erste gieng hin / vnd gos seine Schale aus auff die Erde / Vnd es ward ein böse vnd arg Drüse an den Menschen / die das Malzeichen des Thiers hatten / vnd die sein Bilde anbeteten.

 

3. VND der ander Engel gos aus seine Schale ins Meer / Vnd es ward Blut als eines Todten / vnd alle lebendige Seele starb in dem Meer.

 

4. VND der dritte Engel gos aus seine Schale in die Wasserströme / vnd in die Wasserbrünnen / vnd es ward Blut. 5. Vnd ich höret den Engel sagen /HERR / du bist gerecht / der da ist / vnd der da war /vnd heilig / das du solches geurteilet hast. 6. Denn sie haben das blut der Heiligen vnd der Propheten vergossen / vnd Blut hastu jnen zu trincken gegeben /denn sie sinds werd. 7. Vnd ich höret einen andern Engel aus dem Altar sagen / Ja / HERR allmechtiger Gott / deine gerichte sind warhafftig vnd gerecht.

 

8. VND der vierde Engel gos aus seine Schale in die Sonne / vnd ward jm gegeben / den Menschen heis zu machen mit fewr. 9. Vnd den Menschen ward heis fur grosser hitze / vnd lesterten den namen Gottes /der macht hat vber diese Plagen / vnd thaten nicht Busse / jm die Ehre zu geben.

 

10. VND der fünffte Engel gos aus seine Schale /auff den stuel des Thiers / Vnd sein Reich ward verfinstert / vnd sie zu bissen jre zungen fur schmertzen 11. vnd lesterten Gott im Himel fur jrem schmertzen /vnd fur jren Drüsen / vnd theten nicht Busse fur jre werck.

 

12. VND der sechste Engel gos aus seine Schale auff den grossen wasserstrom Euphrates / Vnd das wasser vertrocknet / auff das bereitet würde der weg den Königen von auffgang der Sonnen. 13. Vnd ich sahe aus dem munde des Drachens / vnd aus dem munde des Thiers / vnd aus dem munde des falschen Propheten / drey vnreine Geister gehen / gleich den Fröschen1. 14. Vnd sind geister der Teufel / die thun Zeichen / vnd gehen aus zu den Königen auff Erden /vnd auff den gantzen Kreis der welt / sie zu versamlen in den Streit / auff jenen grossen tag Gottes des allmechtigen. 15. Sihe / ich kome / als ein Dieb / Selig ist der da wachet / vnd helt seine Kleider / das er nicht blos wandele / vnd man nicht seine schande sehe. 16. Vnd er hat sie versamlet an einen Ort / der da heisst auff Ebreisch Harmagedon2.

 

17. VND der siebend Engel gos aus seine Schale in die Lufft / Vnd es gieng aus eine stim vom Himel aus dem Stuel / die sprach / Es ist geschehen. 18. Vnd es wurden Stimme / vnd Donner / vnd Blitzen / vnd ward eine grosse Erdbebung / das solche nicht gewesen ist / sint der zeit Menschen auff Erden gewesen sind / solche Erdbebung also gros. 19. Vnd aus der grossen Stad wurden drey teil / vnd die Stedte der Heiden fielen. Vnd Babylon der grossen ward gedacht fur Gott / jr zu geben den Kelch des weins von seinem grimmigen zorn. 20. Vnd alle Jnsulen entflohen / vnd keine Berge wurden funden. 21. Vnd ein grosser Hagel / als ein Centner / fiel vom Himel auff die Menschen / / vnd die Menschen lesterten Gott vber der Plage des hagels / Denn seine plage ist seer gros.

 

Fußnoten

 

1 Die Frösche sind die Plauderer / so itzt den Fürsten heuchlen / vnd wider das Euangelium geken / vnd doch nichts ausrichten etc.

 

2 Auff deudsch verdampte Krieger / verfluchte rüstung / oder unglückselige Kriegsleute / ab Herem et Gad.

 

 

XVII.

[image: Auf dem siebenköpfigen Tier mit den zehn Hörnern sitzt die große Hure von Babylon, reichgekleidet mit der dreifachen Papstkrone auf dem Haupt und einem goldenen Becher voll Greuels in der Linken (Apk. 17,1-18).]

1. VND es kam einer von den sieben Engeln1 / die die sieben Schalen hatten / redet mit mir / vnd sprach zu mir / Kum / Jch wil dir zeigen das Vrteil der grossen Huren / die da auff vielen Wassern sitzt / 2. Mit welcher gehuret haben die Könige auff Erden / vnd die da wonen auff Erden truncken worden sind / von dem Wein jrer Hurerey. 3. Vnd er bracht mich im Geist in die wüsten. Vnd ich sahe das Weib sitzen auff einem rosinfarben Thier / das war vol Namen der lesterung / vnd hatte zehen Hörner. 4. Vnd das Weib war bekleidet mit Scharlacken vnd Rosinfarb / vnd vbergüldet mit Gold vnd Edelsteinen vnd Perlen / vnd hatte einen gülden Becher in der Hand / vol Grewels vnd vnsauberkeit jrer Hurerey. 5. Vnd an jrer Stirn geschrieben den Namen / Das Geheimnis2 / Die grosse Babylon / die Mutter der hurerey vnd aller grewel auff Erden. 6. Vnd ich sahe das Weib truncken von dem Blut der Heiligen / vnd von dem blut der zeugen Jhesu. Vnd ich verwundert mich seer / da ich sie sahe.

 

7. VND der Engel sprach zu mir / Warumb verwunderstu dich? Jch wil dir sagen das Geheimnis von dem Weibe / vnd von dem Thier das sie tregt / vnd hat sieben Heubter / vnd zehen Hörner. 8. Das Thier /das du gesehen hast / ist gewesen / vnd ist nicht / vnd wird wider komen aus dem Abgrund / vnd wird faren ins Verdamnis / Vnd werden sich verwundern / die auff Erden wonen / der namen nicht geschrieben stehen in dem buch des Lebens von anfang der Welt /wenn sie sehen das Thier / das es gewesen ist / vnd nicht ist / wiewol es doch ist3. 9. Vnd hie ist der sinn / da Weisheit zugehöret. Sup. 12.

Dje sieben Heubter sind sieben Berge / auff welchen das Weib sitzet / vnd sind sieben Könige. 10. Fünff4 sind gefallen / vnd einer5 ist / vnd der ander ist noch nicht komen / Vnd wenn er kompt / mus er eine kleine zeit6 bleiben. 11. Vnd das Thier / das gewesen ist7 / vnd nicht ist / das ist der achte / vnd ist von den sieben / vnd feret in das verdamnis. 12. Vnd die zehen Hörner / die du gesehen hast das sind zehen Könige8 / die das Reich noch nicht empfangen haben / Aber wie Könige werden sie eine zeit macht empfahen mit dem Thier. 13. Diese haben eine meinung / vnd werden jre krafft vnd macht geben dem Thier. 14. Diese werden streiten mit dem Lamb / Vnd das Lamb wird sie vberwinden / Denn es ist der HErr aller Herrn / vnd der König aller Könige / vnd mit jm die Beruffene vnd Ausserweleten vnd gleubigen.

 

15. VND er sprach zu mir / Die Wasser / die du gesehen hast / da die Hure sitzt / sind Völcker vnd Scharen / vnd Heiden / vnd Sprachen. 16. Vnd die zehen Hörner / die du gesehen hast / auff dem Thier /die werden die Hure hassen / vnd werden sie wüst machen9 / vnd blos / vnd werden jr Fleisch essen /vnd werden sie mit Fewr verbrennen. 17. Denn Gott hats jnen gegeben in jr hertz / zu thun seine meinung /vnd zu thun einerley meinung / vnd zu geben jr Reich dem Thier / bis das vollendet werden die wort Gottes. 18. Vnd das Weib / das du gesehen hast / ist die grosse Stad / die das Reich hat vber die Könige auff Erden.

 

Fußnoten

 

1 Hie zeiget er die Römische Kirche in jrer gestalt vnd wesen / die verdampt sol werden.

 

2 Das ist / die geistliche grosse Babylon etc.

 

3 Das Römisch Reich ist / vnd ist doch nicht / Denn es ist nicht das gantze / sondern ist nach seinem Fall durch den Bapst wider auffbracht.

 

4 Fünffte / gegen Morgen in Griechenland.

 

5 Das ist / Deudschland.

 

6 Das ist itzt Hispania.

 

7 Roma oder Welschland.

 

8 Das sind die andern Könige / Als Hungern /Behem / Poln / Franckreich.

 

9 Sie halten an dem Bapst / vnd schützen jn / Aber sie reuffen jn wol / das er mus blos werden / vnd die Güter verlieren / Defensores Pape / Deuoratores eius.

 

 

XVIII.

[image: Könige und Vornehme klagen über den Fall Babylons. Der Engel mit dem Mühlstein (Apk. 18,1-24).]

1. VND darnach sahe ich einen andern Engel1 nider faren vom Himel / der hatte eine grosse macht / vnd die Erde ward erleuchtet von seiner klarheit. 2. Vnd schrey aus macht mit grosser stimme / vnd sprach /Sie ist gefallen / sie ist gefallen / Babylon die grosse /vnd eine Behausung der Teuffel worden / vnd ein Beheltnis aller vnreiner Geister / vnd ein Beheltnis aller vnreiner feindseliger Vogel / 3. Denn von dem Wein des zorns jrer Hurerey / haben alle Heiden getruncken / vnd die Könige auff Erden haben mit jr Hurerey getrieben / vnd jre Kauffleute sind reich worden von jrer grossen wollust2.

 

4. VND ich höret ein ander stim vom Himel / die sprach / Gehet aus von jr / mein Volck / das jr nicht teilhafftig werdet jrer sünden / Auff das jr nicht empfahet etwas von jrer Plagen. 5. Denn jrer Sünde reichen bis in den Himel / vnd Gott denckt an jren Freuel. 6. Bezalet sie / wie sie euch bezalet hat / Vnd machts jr zwiueltig / nach jren wercken. Vnd mit welchem Kelch sie euch eingeschenckt hat / schencket jr zwiueltig ein. 7. Wie viel sie sich herrlich gemacht /vnd jren mutwillen gehabt hat / So viel schenckt jr qual vnd leid ein / Denn sie spricht in jrem hertzen /Jch sitze vnd bin eine Königin / vnd werde keine Widwe sein / vnd leid werde ich nicht sehen. 8. Darumb werden jre Plagen auff einen tag komen / der Tod / Leid / vnd Hunger / mit Fewr wird sie verbrand werden / Denn starck ist Gott der HERR / der sie richten wird.

 

9. VND es werden sie beweinen vnd sich vber sie beklagen die Könige auff Erden / die mit jr gehuret vnd mutwillen getrieben haben / wenn sie sehen werden den rauch von jrem Brand / 10. Vnd werden von ferne stehen fur furcht jrer qual / vnd sprechen / Weh /weh / die grosse stad Babylon / die starcke Stad / auff eine stunde ist dein Gericht komen. 11. Vnd die Kauffleute auff Erden werden weinen vnd leid tragen bey sich selbs / das jre Wahr niemand mehr keuffen wird / 12. die wahr des Golds / vnd Silbers / vnd Edelgesteins / vnd die Perlen / vnd Seiden / vnd Purpur / vnd Scharlacken / vnd allerley Thinenholtz / vnd allerley Gefess von Elffenbein / vnd allerley Gefes von köstlichem Holtz / vnd von Ertz / vnd von Eisen /13. vnd Cinnamet / vnd Thimian / vnd Salben / vnd Weyrauch / vnd Wein / vnd Ole / vnd Semlen / vnd Weitzen / vnd Vieh / vnd Schafe / vnd Pferd / vnd Wagen / vnd Leichnam / vnd seelen der Menschen.

14. VND das Obs / da deine Seele lust an hatte / ist von dir gewichen / vnd alles was völlig vnd herrlich war / ist von dir gewichen / vnd du wirst solchs nicht mehr finden. 15. Die Kauffleute solcher wahr / die von jr sind Reich worden / werden von ferne stehen fur furcht jrer qual / weinen vnd klagen / 16. vnd sagen / Weh / weh / die grosse Stad / die bekleidet war mit Seiden vnd Purpur / vnd Scharlacken / vnd vbergüldet war mit Gold / vnd Edelgestein / vnd Perlen / 17. Denn in einer stunde ist verwüstet solcher Reichthum.

VND alle Schiffherrn / vnd der Hauffe / die auff den Schiffen hantieren vnd Schiffleute / die auff dem Meer hantieren / stunden von ferne / 18. vnd schrien /da sie den rauch von jrem Brande sahen / vnd sprachen / Wer ist gleich der grossen Stad? 19. Vnd sie wurffen staub auff jre Heubter / vnd schrien / weineten vnd klagten / vnd sprachen / Weh / weh / die grosse stad / in welcher Reich worden sind alle die da Schiff im Meer hatten von jrer Wahr / denn in einer stunde ist sie verwüstet.

 

20. Frewe dich vber sie himel / vnd jr heiligen Apostel vnd Propheten / Denn Gott hat ewer vrteil an jr gerichtet. 21. Vnd ein starcker Engel hub einen grossen Stein auff / als einen Mülstein / warff jn ins Meer / vnd sprach / Also wird mit einem Sturm verworffen die grosse stad Babylon / vnd nicht mehr erfunden werden. 22. Vnd die stimme der Senger vnd Seitenspieler / Pfeiffer vnd Posauner sol nicht mehr in dir gehöret werden / vnd kein Handwercksman einiges Handwercks sol mehr in dir erfunden werden / vnd die stim der Müllen sol nicht mehr in dir gehöret werden /23. vnd die stim des Breutigams vnd der Braut sol nicht mehr in dir gehöret werden / Denn deine Kauffleute waren Fürsten auff erden / Denn durch deine Zeuberey sind verirret worden alle Heiden / 24. vnd das blut der Propheten vnd der Heiligen ist in jr erfunden worden / vnd aller derer die auff Erden erwürget sind.

 

Fußnoten

 

1 Das ist das freuden geschrey vber den gefallen Bapst.

 

2 mutwillen.

 

 

XIX.

1. DARnach höret ich eine stim grosser Scharen im Himel / die sprachen / Haleluia. Heil vnd Preis / Ehre vnd Krafft sey Gott vnserm HERRN / 2. Denn warhafftig vnd gerecht sind seine Gerichte / das er die grosse Hure verurteilet hat / welche die Erden mit jrer Hurerey verderbet / vnd hat das blut seiner Knechte von jrer Hand gerochen. 3. Vnd sprachen zum andern mal / Haleluia. Vnd der Rauch gehet auff ewiglich / 4. Vnd die vier vnd zwenzig Eltesten vnd die vier Thier fielen nider / vnd betten an Gott / der auff dem Stuel sass / vnd sprachen / Amen / Haleluia. 5. Vnd eine stim gieng von dem Stuel / Lobet vnsern Gott alle seine Knechte / vnd die jn fürchten / beide klein vnd gros.

6. VND ich höret eine stim einer grossen Schar /vnd als eine stim grosser Wasser / vnd als eine stim starcker Donner die sprachen / Haleluia. Denn der allmechtige Gott hat das Reich eingenomen / 7. Lasset vns frewen vnd frölich sein / vnd jm die Ehre geben /denn die Hochzeit des Lambs ist komen / vnd sein Weib hat sich bereitet. 8. Vnd es ward jr gegeben /sich anzuthun mit reiner vnd schöner Seiden (Die seide aber ist die gerechtigkeit der Heiligen) 9. Vnd er sprach zu mir / Selig sind die zum abendmal des Lambs beruffen sind. Vnd er sprach zu mir / Dis sind warhafftige wort Gottes. 10. Vnd ich fiel fur jn zu seinen füssen jn anzubeten. Vnd er sprach zu mir / Sihe zu / thu es nicht / Jch bin dein Mitknecht vnd deiner Brüder / vnd dere / die das zeugnis Jhesu haben / Bete Gott an (Das zeugnis aber Jhesu ist der Geist der Weissagung.)

 

[image: Links im Hintergrund: Der mit vielen Kronen gekrönte Reiter »Treu und Wahrhaftig« auf einem weißen Pferd und mit einem Schwert, das aus seinem Munde hervorgeht, besiegt an der Spitze des himmlischen Heeres die Heiden; der an ihrer Spitze reitende »falsche Prophet« wird zusammen mit dem siebenköpfigen Tier in den feurigen Pfuhl geworfen. Ein Engel ruft die Vögel herbei, um das Fleisch der Gefallenen zu fressen (Apk. 19,11-21).]

11. Vnd ich sahe den himel auffgethan / vnd sihe /ein weis Pferd / vnd der darauff sass / hies Trew vnd Warhafftig / vnd richtet vnd streitet mit Gerechtigkeit1. 12. Vnd seine Augen sind wie ein Fewrflamme / vnd auff seinem Heubt viel Kronen /vnd hatte einen Namen geschrieben / den niemand wuste / denn er selbs. 13. Vnd war angethan mit einem Kleide / das mit Blut besprenget war / vnd sein Name heisst Gottes wort. 14. Vnd jm folgete nach das Heer im Himel auff weissen Pferden / angethan mit weisser vnd reiner Seiden. 15. Vnd aus seinem Munde gieng ein scharff schwert / das er damit die Heiden schlüge / Vnd er wird sie regieren mit der eisern Ruten / Vnd er trit die Kelter des weins des grimmigen zorns des allmechtigen Gottes / 16. Vnd hat einen Namen geschrieben auff seinem Kleid / vnd auff seiner hüfften / also / Ein König aller Könige / vnd ein HERR aller Herrn.

17. VND ich sahe einen Engel in der Sonnen stehen / vnd er schrey mit grosser stimme / vnd sprach zu allen Vogeln / die vnter dem Himel fliegen /Kompt / vnd versamlet euch zu dem Abendmal des grossen Gottes / 18. das jr esset das fleisch der Könige vnd der Heubtleute / vnd das fleisch der Starcken /vnd der Pferde / vnd dere / die drauff sitzen / vnd das fleisch aller Freien vnd Knechten / beide der kleinen vnd der grossen.

 

19. VND ich sahe das Thier / vnd die Könige auff Erden / vnd jre Heer versamlet / streit zu halten mit dem / der auff dem Pferde sass / vnd mit seinem Heer. 20. Vnd das Thier ward gegriffen / vnd mit jm der falsche Prophet / der die Zeichen thet fur jm / durch welche er verfüret / die das Malzeichen des Thiers namen / vnd die das bilde des Thiers anbeten. Lebendig wurden diese beide in den feurigen Pful geworffen / der mit Schwefel brandte / 21. Vnd die andern wurden erwürget mit dem Schwert des / der auff dem Pferde sass / das aus seinem Munde gieng / Vnd alle Vogel wurden sat von jrem Fleisch.

 

Fußnoten

 

1 Das wort Gottes sigt ob wider die Schutzherrn des Bapsts / vnd hilfft kein wehren.

 

 

XX.

[image: Der Engel mit dem Schlüssel zum Abgrund bindet den Drachen auf tausend Jahre (Apk. 20,1-3).]

1. Vnd ich sahe einen engel vom himel faren / der hatte den schlüssel zum Abgrund / vnd eine grosse Ketten in seiner hand. 2. Vnd ergreiff den Drachen /die alte Schlange / welche ist der Teufel vnd der Satan / vnd band jn tausent jar1 / 3. vnd warff jn in den Abgrund / vnd verschlos jn vnd versiegelt oben darauff / das er nicht mehr verfüren solt die Heiden /bis das vollendet wurden tausent jar / vnd darnach mus er los werden eine kleine zeit.

 

4. VND ich sahe Stüele / vnd sie satzten sich darauff / vnd jnen ward gegeben das Gericht / vnd die Seelen der entheubten vmb des zeugnis Jhesu / vnd vmb des worts Gottes willen / Vnd die nicht angebetet hatten das Thier noch sein Bilde / vnd nicht genomen hatten sein Malzeichen an jre Stirn / vnd auff jre Hand / diese lebten vnd regierten mit Christo tausent jar. 5. Die andern Toden aber wurden nicht wider lebendig / bis das tausent jar volendet wurden. Dis ist die erste Aufferstehung. 6. Selig ist der vnd heilig /der teil hat an der ersten aufferstehung / Vber solche /hat der ander Tod keine macht / Sondern sie werden Priester Gottes vnd Christi sein / vnd mit jm regieren tausent jar.

 

[image: Der Krieg von »Gog und Magog« [Türken] gegen »das Heerlager der Heiligen und die geliebte Stadt [Wien]« (Apk. 20,7-9).]

7. Vnd wenn tausent jar volendet sind / wird der Satanas los werden aus seinem Gefengnis / 8. vnd wird ausgehen zu verfüren die Heiden in den vier örtern der Erden / den Gog2 vnd Magog / sie zu versamlen in einem streit / welcher zal ist / wie der sand am Meer. 9. Vnd sie traten auff die breite der Erden /vnd vmbringeten das Heerlager der Heiligen / vnd die geliebte Stad. Vnd es fiel das fewr von Gott aus dem Himel / vnd verzeret sie / 10. Vnd der Teufel der sie verfüret / ward geworffen in den feurigen Pful vnd schwefel / da das Thier vnd der falsche Prophet war /vnd werden gequelet werden tag vnd nacht / von ewigkeit / zu ewigkeit.

11. VND ich sahe einen grossen weissen Stuel /vnd den der drauff sass / fur welches Angesicht flohe die Erde vnd der Himel / vnd jnen ward keine Stete erfunden. 12. Vnd ich sahe die Todten beide gros vnd klein stehen fur Gott / vnd die Bücher wurden auffgethan / Vnd ein ander Buch ward auffgethan / welchs ist des Lebens / vnd die Todten wurden gerichtet nach der Schrifft in den Büchern / nach jren wercken. 13. Vnd das Meer gab die Todten die darinnen waren /vnd der Tod vnd die Helle gaben die Todten die darinnen waren / vnd sie wurden gerichtet / ein jglicher nach seinen wercken. 14. Vnd der Tod vnd die Helle wurden geworffen in den feurigen Pful. Das ist der ander Tod. 15. Vnd so jemand nicht ward erfunden geschrieben in dem Buch des Lebens / Der ward geworffen in den feurigen Pful.

 

Fußnoten

 

1 Die tausent jar müssen anfahen / da dis Buch ist gemacht / Denn der Türck ist aller erst nach tausent jaren komen / Jndes sind die Christen blieben / vnd haben regiert / on des Teuffels danck. Aber nu wil der Türck dem Bapst zu hülffe komen / vnd die Christen ausrotten / weil nichts helfen wil.

 

2 Das sind die Türcken / die von den Tattern herkomen / vnd die roten Jüden heissen.

 

 


XXI.

 

[image: Das neue Jerusalem, das von einem hohen Berg aus ein Engel Johannes zeigt (Apk. 21,9-27).]

1. VND ich sahe einen newen Himel / vnd eine newe Erden / Denn der erste Himel vnd die Erste Erden vergieng / vnd das Meer ist nicht mehr. 2. Vnd ich Johannes sahe die heilige Stad / das newe Jerusalem /von Gott aus dem Himel her ab faren / zubereit / als eine geschmückte Braut jrem Man. 3. Vnd höret eine grosse stim von dem Stuel / die sprach / Sihe da / eine hütte Gottes bey den Menschen / vnd er wird bey jnen wonen / vnd sie werden sein Volck sein / vnd er selb Gott mit jnen / wird jr Gott sein. 4. Vnd Gott wird abwisschen alle threnen von jren augen / vnd der Tod wird nicht mehr sein / noch leid / noch geschrey /noch schmertzen wird mehr sein / Denn das erste ist vergangen. 5. Vnd der auff dem Stuel sass / sprach /Sihe / Jch machs alles new. Vnd er spricht zu mir /Schreibe / denn diese wort sind warhafftig vnd gewis.

6. VND er sprach zu mir / Es ist geschehen. Jch bin das A vnd das O / der anfang vnd das ende. Jch wil dem Durstigen geben von dem Brun des lebendigen Wassers vmb sonst. 7. Wer vberwindet / der wirds alles ererben / vnd ich werde sein Gott sein /vnd er wird mein Son sein. 8. Den verzagten aber /vnd vngleubigen / vnd greulichen / vnd Todschlegern / vnd Hurern / vnd Zeuberern / vnd Abgöttischen / vnd allen Lügenern / der teil wird sein in dem Pful / der mit fewr vnd schwefel brennet / welches ist der ander Tod.

 

9. VND es kam zu mir einer von den sieben Engeln / welche die sieben Schalen vol hatten der letzten sieben Plagen / vnd redet mit mir / vnd sprach /Kom / ich wil dir das Weib zeigen / die Braut des Lambs. 10. Vnd füret mich hin im geist auff einen grossen vnd hohen Berg / vnd zeiget mir die grosse Stad / das heilige Jerusalem / hernider faren aus dem Himel von Gott / 11. vnd hatte die herrligkeit Gottes /vnd jr Liecht war gleich dem alleredlesten Stein /einem hellen Jaspis. 12. Vnd hatte grosse vnd hohe Mauren / vnd hatte zwelff Thor / vnd auff den thoren zwelff Engele / vnd namen geschrieben / welche sind die zwelff Geschlechte der kinder Jsrael. 13. Vom Morgen drey thor / von Mitternacht drey thor / vom Mittag drey thor / vom Abend drey thor. 14. Vnd die maur der Stad hatte zwelff Gründe / vnd in den selbigen die Namen der zwelff Apostel des Lambs.

15. VND der mit mir redet / hatte ein gülden Rhor /das er die Stad messen solt / vnd jre Thor vnd Mauren. 16. Vnd die Stad ligt vierecket / Vnd jre lenge ist so gros als die breite. Vnd er mas die Stad mit dem Rhor / auff zwelff tausent Feldwegs / Die lenge vnd die breite / vnd die höhe der Stad sind gleich. 17. Vnd er mas jre Mauren / hundert vnd vier vnd vierzig Ellen1 / nach der mas eines Menschen / die der Engel hat. 18. Vnd der Baw jrer mauren / war von Jaspis /vnd die Stad von lauterm Golde / gleich dem reinem Glase. 19. Vnd die Gründe der mauren vnd der Stad waren geschmücket mit allerley Eddel gesteine. Der erste Grund war ein Jaspis / der ander war ein Saphir / der dritte ein Calcedonier / der vierde ein Smaragd / 20. der fünffte ein Sardonich / der sechste ein Sardis / der siebend ein Chrysolit / der achte ein Beril / der neunde ein Topasier / der zehend ein Chrysopras / der eilffte ein Hyacinth / der zwelffte ein Ametist.

21. VND die zwelff Thor waren zwelff Perlen / vnd ein jglich thor war von einer Perlen / vnd die Gassen der Stad waren lauter Gold / als ein durchscheinend Glas. 22. Vnd ich sahe keinen Tempel darinnen /Denn der HERR der allmechtige Gott ist jr Tempel /vnd das Lamb. 23. Vnd die Stad darff keiner Sonnen noch des Monden / das sie jr scheine / Denn die herrligkeit Gottes erleuchtet sie / vnd jre Leuchte ist das Lamb. 24. Vnd die Heiden / die da selig werden /wandeln in dem selbigen Liecht / vnd die Könige auff Erden werden jre Herrligkeit in die selbigen bringen. 25. Vnd jre thor werden nicht verschlossen des tages /denn da wird keine Nacht sein. 26. / 27. Vnd wird nicht hin ein gehen jrgend ein Gemeines / vnd das da grewel thut vnd lügen / Sondern die geschrieben sind in dem lebendigen Buch des Lambs.

 

Fußnoten

 

1 Das ist die dicke der mauern.

 

 

XXII.

1. VND er zeiget mir einen lautern strom des lebendigen Wassers / klar wie ein Christal / der gieng von dem stuel Gottes / vnd des Lambs / 2. mitten auff jrer gassen. Vnd auff beiden seiten des stroms stund holtz des Lebens / das trug zwelfferley Früchte / vnd brachte seine Früchte alle Monden / vnd die Bletter des holtzs dieneten zu der gesundheit der Heiden. 3. Vnd wird kein Verbantes mehr sein / vnd der stuel Gottes vnd des Lambs wird darinnen sein / vnd seine Knechte werden jm dienen 4. vnd sehen sein Angesicht /vnd sein Name wird an jren stirnen sein. 5. Vnd wird keine nacht da sein / vnd nicht bedürffen einer Leuchten / oder des liechts der Sonnen / Denn Gott der HERR wird sie erleuchten / vnd sie werden regiern von ewigkeit zu ewigkeit.

 

6. VND er sprach zu mir / Diese wort sind gewis vnd warhafftig / Vnd Gott der HErr der heiligen Propheten / hat seinen Engel gesand zu zeigen seinen Knechten / was bald geschehen mus. 7. Sihe / ich kome balde. Selig ist der da helt die wort der Weissagung in diesem Buch. 8. Vnd ich bin Johannes / der solchs gesehen vnd gehört hat. Vnd da ichs gehöret vnd gesahe / fiel ich nider an zu beten zu den füssen des Engels / der mir solchs zeiget. 9. Vnd er spricht zu mir / Sihe zu / thu es nicht / Denn ich bin dein Mitknecht / vnd deiner Brüder der Propheten / vnd dere die da halten / die wort dieses Buchs / Bete Gott an.

10. VND er spricht zu mir / Versiegele nicht die wort der Weissagung in diesem Buch / denn die zeit ist nahe. 11. Wer Böse ist / der sey jmer hin böse /vnd wer vnrein ist / der sey jmer hin vnrein. Aber wer frum ist / der sey jmer hin frum / vnd wer heilig ist /der sey jmer hin heilig. 12. Vnd sihe / ich kome balde / vnd mein Lohn mit mir / zu geben einem jglichen / wie seine werck sein werden. 13. Jch bin das A vnd das O / der anfang vnd das ende / der erst vnd der letzte. 14. Selig sind die seine Gebot halten / auff das jre macht sey an dem holtz des Lebens / vnd zu den Thoren eingehen in die Stad. 15. Denn haussen sind die Hunde / vnd Zeuberer / vnd die Hurer / vnd Todschleger / vnd die Abgöttischen / vnd alle die lieb haben vnd thun die Lügen.

16. JCH Jhesus habe gesand meinen Engel / solchs euch zu zeugen an die Gemeinen / Jch bin die wurtzel des geschlechts Dauid / ein heller Morgenstern. 17. Vnd der Geist vnd die Braut sprechen / Kom. Vnd wer es höret der spreche / Kom. Vnd wen dürstet / der kome / Vnd wer da wil / der neme das wasser des Lebens vmb sonst.

18. JCH bezeuge aber alle / die da hören die wort der Weissagung in diesem Buch / So jemand dazu setzet / So wird Gott zusetzen auff jn die Plagen / die in diesem Buch geschrieben stehet. 19. Vnd so jemand dauon thut von den worten des Buchs dieser Weissagung / So wird Gott abthun sein teil vom Buch des Lebens / vnd von der heiligen Stad / Vnd von dem / das in diesem Buch geschrieben stehet. 20. Es spricht der solchs zeuget / Ja / Jch kome bald /Amen / Ja kom HErr Jhesu. 21. Die Gnade vnsers HErrn Jhesu Christi / sey mit euch allen. Amen.

